(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡϞΓ΄

Δευτέρα, 26 Σεπτεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Υγείας:
 i. με θέμα: «Επιτακτική η ενίσχυση των μονάδων υγείας στην Ηλεία», σελ.
 ii. με θέμα: «Απελπιστική η κατάσταση στα Νοσοκομεία της Ηλείας», σελ.
 iii. με θέμα: «Το μεγαλύτερο παιδιατρικό Νοσοκομείο της χώρας Παίδων «Αγ. Σοφία» αναστέλλει τη λειτουργία των τακτικών χειρουργείων», σελ.
 iv. με θέμα: «Το κυβερνητικό "μπάχαλο" με τον προσωπικό γιατρό και η ακύρωση της μεταρρύθμισης στην Πρωτοβάθμια Φροντίδα Υγείας (ΠΦΥ), σελ.
 v. με θέμα: « Έλλειψη οδηγών ασθενοφόρων σε Δημητσάνα και Τρόπαια», σελ.
 β) Προς τον Υπουργό Προστασίας του Πολίτη, με θέμα: « Άμεσο ξεπάγωμα του πειθαρχικού ελέγχου εμπλεκόμενων στην υπόθεση Ζακ Κωστόπουλου αστυνομικών και απόδοση ευθυνών για την καθυστέρηση», σελ.
 γ) Προς τον Υπουργό Περιβάλλοντος και Ενέργειας, με θέμα: « Ένταξη του φαραγγιού της Νέδας στον έλεγχο του Οργανισμού Φυσικού Περιβάλλοντος και Κλιματικής Αλλαγής (Ο.ΦΥ.ΠΕ.Κ.Α)», σελ.
 δ) Προς τον Υπουργό Υποδομών και Μεταφορών, με θέμα: «Η στεγαστική συνδρομή στους ιδιοκτήτες κτηρίων που επλήγησαν από τον σεισμό της 27ης Σεπτεμβρίου στην Κρήτη δε λαμβάνει υπόψη τον πληθωρισμό», σελ.
 ε) Προς τον Υπουργό Εργασίας και Κοινωνικών Υποθέσεων, με θέμα: «Στέγαση των υπηρεσιών του ΕΦΚΑ στη Ρόδο», σελ.
 στ) Προς την Υπουργό Παιδείας και Θρησκευμάτων:
 i. με θέμα: «Το Υπουργείο Παιδείας αρνείται να παρέχει την υποχρεωτική εκπαίδευση στους 2 μαθητές της Γαύδου για «παιδαγωγικούς λόγους» , σελ.
 ii. με θέμα: «Για τη λειτουργία του Νηπιαγωγείου Λουδία, Δήμου Χαλκηδόνας στην Περιφερειακή Ενότητα (ΠΕ) Θεσσαλονίκης», σελ.
 iii. με θέμα: «Σε κατάσταση επισφάλειας βρίσκονται το Γενικό Αρχείο του Κράτους στη Λάρισα, καθώς και οι Υπηρεσίες των Γενικών Αρχείων του Κράτους στο σύνολό τους, και η λειτουργία τους διακυβεύεται», σελ.
 iv. με θέμα: «Νέες ειδικότητες επαγγελματικής εκπαίδευσης στη Λακωνία», σελ.
 v. με θέμα: «Ανυπέρβλητες δυσκολίες για στέγαση στους νέους εκπαιδευτικούς», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΒΑΓΕΝΑ Ά. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.

Β. Επί των επικαίρων ερωτήσεων:
 ΑΜΥΡΑΣ Γ. , σελ.
 ΑΝΑΓΝΩΣΤΟΠΟΥΛΟΥ Α. , σελ.
 ΑΡΣΕΝΗΣ Κ. , σελ.
 ΒΑΓΕΝΑ Ά. , σελ.
 ΓΚΑΓΚΑ Α. , σελ.
 ΔΑΒΑΚΗΣ Α. , σελ.
 ΔΕΛΗΣ Ι. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΡΑΓΙΑΝΝΗΣ Γ. , σελ.
 ΚΑΤΡΙΝΗΣ Μ. , σελ.
 ΚΟΝΣΟΛΑΣ Ε. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΜΑΚΡΗ Ζ. , σελ.
 ΜΑΜΟΥΛΑΚΗΣ Χ. , σελ.
 ΞΑΝΘΟΣ Α. , σελ.
 ΟΙΚΟΝΟΜΟΥ Ε. , σελ.
 ΠΙΠΙΛΗ Φ. , σελ.
 ΠΛΕΥΡΗΣ Α. , σελ.
 ΤΣΑΚΛΟΓΛΟΥ Π. , σελ.
 ΦΙΛΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙH΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡϞΓ'

Δευτέρα 26 Σεπτεμβρίου 2022

Αθήνα, σήμερα στις 26 Σεπτεμβρίου 2022, ημέρα Δευτέρα και ώρα 17.04΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν οι εξής επίκαιρες ερωτήσεις: Η 1007/15-9-2022, η 1006/14-9-2022, η 1005/14-9-2022, η 1014/16-9-2022, η 1030/19-9-2022, η 1032/19-9-2022, η 5915/233/ 20-6-2022, η 1022/19-9-2022, η 1031/19-9-2022, η 1010/15-9-2022, η 1012/16-9-2022, η 1008/15-9-2022, η 406/18-10-2021, η 6685/26-7-2022 και η 1004/12-9-2022.

Ξεκινούμε με την τρίτη με αριθμό 1006/14-9-2022 επίκαιρη ερώτηση πρώτου κύκλου του επικεφαλής της Κοινοβουλευτικής Ομάδας του Κινήματος Αλλαγής και Βουλευτή Ηλείας κ. Μιχαήλ Κατρίνη προς τον Υπουργό Υγείας, με θέμα: «Επιτακτική η ενίσχυση των μονάδων υγείας στην Ηλεία».

Ορίστε, κύριε Κατρίνη, έχετε τον λόγο για δύο λεπτά.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ, κύριε Πρόεδρε.

Κυρία Υπουργέ, όπως γνωρίζετε, υπάρχει πολύ έντονη ανησυχία απ’ όλους τους κατοίκους της Ηλείας για την κατάσταση στην οποία βρίσκονται τα νοσοκομεία, κατάσταση η οποία είναι δραματική σε όλες τις μονάδες υγείας του νομού. Εξάλλου, είχατε την ευκαιρία πριν από ενάμιση μήνα να επισκεφθείτε το Νοσοκομείο του Πύργου, να συναντήσετε τους εργαζόμενους και να σας τα πουν -όπως λέμε, απλά και λαϊκά, από «πρώτο χέρι»- τα δραματικά προβλήματα που έχει το Νοσοκομείο του Πύργου και συνολικά τα νοσοκομεία της Ηλείας

Το Νοσοκομείο του Πύργου, το οποίο εδώ και σαράντα πέντε ημέρες τελεί χωρίς διοίκηση, έχοντας αυτά τα πολύ σοβαρά και πολύ μεγάλα προβλήματα -να το τονίσουμε και αυτό- είναι ένα νοσοκομείο το οποίο λειτουργεί πραγματικά χάρη στο φιλότιμο, την αυτοθυσία και την υψηλή αίσθηση καθήκοντος που έχουν οι εργαζόμενοι.

Υπάρχουν σημαντικές ελλείψεις σε πάρα πολλές ειδικότητες, όπως είναι οι πνευμονολόγοι, νευρολόγοι, αναισθησιολόγοι, γαστρεντερολόγοι, με αποκορύφωμα, βεβαίως, την παθολογική κλινική, όπου υπηρετεί μόνο ένας μόνιμος γιατρός. Και τι γίνεται; Καλύπτεται η κλινική με παθολόγους που έρχονται από άλλα νοσοκομεία εκτός του Νομού Ηλείας και αλλάζουν σε καθημερινή βάση με ό,τι αυτό συνεπάγεται για τη λειτουργία της κλινικής και τις παρεχόμενες υπηρεσίες στους ασθενείς. Μάλιστα, η τελευταία προκήρυξη για πέντε θέσεις παθολόγων κηρύχθηκε άγονη, όπως έχουν κηρυχθεί άγονες όλες οι προκηρύξεις για την ειδικότητα της παθολογίας από το 2020, με αποτέλεσμα να μένει διαρκώς υποστελεχωμένη. Την ίδια κατάσταση -είμαι βέβαιος- αντιμετωπίζετε και σε άλλα περιφερειακά νοσοκομεία.

Ταυτόχρονα -και εμείς κάνουμε τη σύγκριση στην Ηλεία- παρατηρείται θεαματική αύξηση του ενδιαφέροντος σε αποκηρυσσόμενες θέσεις σε νοσοκομεία τα οποία εντάχθηκαν στην Α΄ ζώνη στις άγονες και προβληματικές περιοχές, του π.δ.131/1987, όπως είναι στην Κέρκυρα.

Θα θέσω, λοιπόν, δύο ερωτήματα: Με δεδομένη την κατάσταση που είναι σήμερα το Νοσοκομείο του Πύργου -αλλά συνολικά τα νοσοκομεία της Ηλείας- με έναν παθολόγο, με έναν μόνιμο γιατρό στην πιο νευραλγική κλινική του νοσοκομείου και με δεδομένο και το ιστορικό ότι όλες οι προκηρύξεις μέχρι σήμερα είναι άγονες -δεν συνέβη μία φορά- σκέφτεστε τη μοναδική λύση να εντάξετε τα νοσοκομεία της Ηλείας στις προβληματικές περιοχές Α΄ ζώνης και να προκηρύξετε τις κενές θέσεις στις ειδικότητες που χρειάζονται; Το δεύτερο ερώτημα είναι: Θα στελεχώσετε άμεσα είτε με μετακινήσεις είτε με επικουρικό προσωπικό τα νοσοκομεία του Νομού Ηλείας σε ιατρικό, νοσηλευτικό αλλά και παραϊατρικό προσωπικό;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Στην ερώτησή σας θα απαντήσει η Αναπληρώτρια Υπουργός Υγείας κ. Ασημίνα Γκάγκα.

Ορίστε, κυρία Υπουργέ, έχετε τον λόγο για τρία λεπτά, για να απαντήσετε στον κ. Κατρίνη.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Κύριε Κατρίνη, με χαρά θα απαντήσω στην ερώτησή σας. Έχω πάει στον Πύργο, όχι μια φορά. Το νοσοκομείο είναι καταπληκτικό, είναι ένα καινούργιο νοσοκομείο, ένα πολύ ωραίο περιβάλλον για να δουλεύεις.

Έχουμε προκηρύξει διάφορες θέσεις με βάση τα αιτήματα των νοσοκομείων. Οι θέσεις που μένουν άγονες είναι πράγματι αυτές της παθολογίας. Δεν συμβαίνει το ίδιο για τις θέσεις της χειρουργικής. Δεν είναι όλες οι θέσεις που μένουν άγονες. Άρα έχουμε διορισμό σε ορθοπεδική και τραυματιολογία, έχουμε διορισμό σε χειρουργική. Άρα το πρόβλημά μας είναι οι θέσεις της παθολογίας που πράγματι έχουν πρόβλημα.

Μου είπατε και για νοσηλευτικό. Αυτή τη στιγμή φέραμε και μόνιμο και επικουρικό προσωπικό και υπάρχουν στον Πύργο -με τα στοιχεία, όμως, τρεις μήνες πριν, δεν τα έχω επικαιροποιήσει- έξι ΠΕ, εκατόν τριάντα τέσσερις ΤΕ και εκατόν δεκατέσσερις ΔΕ περίπου διακόσια πενήντα άτομα προσωπικό, στην Αμαλιάδα ένας ΠΕ, σαράντα τρεις ΤΕ και είκοσι εννιά ΔΕ περίπου εβδομήντα και στα Κρέστενα έξι ΤΕ και δεκατρείς ΔΕ. Άρα, συνολικά, το νοσηλευτικό προσωπικό στα νοσοκομεία και σε σχέση με τη στελέχωση όλων των νοσοκομείων στην Ελλάδα είναι υψηλό. Είναι καλά τα αποτελέσματα.

Προκηρύσσουμε είκοσι τρεις θέσεις ΤΕ Νοσηλευτικής και δεκατέσσερις θέσεις ΔΕ Νοσηλευτικής που είναι στην προκήρυξη για τις μόνιμες θέσεις, τώρα με την προκήρυξη αυτή που τρέχει με το ΑΣΕΠ. Η πλατφόρμα έχει ανοίξει από τις 22 του μηνός.

Πράγματι, οι θέσεις της παθολογίας είναι ένα πρόβλημα. Όμως το να βγάζουμε όλα τα νοσοκομεία άγονα είναι ένα θέμα που πρέπει να το συζητήσουμε και αφορά πολύ περισσότερα πράγματα.

Ο Πύργος είναι μια πόλη που ακμάζει, που έχει πληθυσμό, που έχει κόσμο. Υπάρχουν θέσεις που μένουν άγονες σε διάφορα μέρη και σε διάφορα νοσοκομεία και αφορούν συγκεκριμένες ειδικότητες. Έτσι στο νέο νομοσχέδιο που επεξεργαζόμαστε, και που πιστεύουμε ότι θα κατέβει πολύ γρήγορα για διαβούλευση, έχουμε άλλου είδους κίνητρα για να μπορέσουμε να προσελκύσουμε γιατρούς σε αυτές τις περιοχές. Το κίνητρο δεν μπορεί να είναι το να έρθει σε πέντε χρόνια στην Αθήνα. Το κίνητρο πρέπει να είναι «να είσαι ευχαριστημένος με τη δουλειά σου και να μένεις στον τόπο που πας να δουλέψεις».

Σας λέω και πάλι ότι ο Πύργος είναι μια ωραία πόλη, με ένα πάρα πολύ ωραίο νοσοκομείο και πιστεύουμε ότι, δίνοντας καλύτερα κίνητρα στους γιατρούς, θα έχουμε πολύ περισσότερους γιατρούς να μπορέσουν να δουλέψουν. Άρα είμαστε εδώ, θα το ξανασυζητήσουμε και πιστεύω ότι θα δώσουμε λύσεις, που δεν είναι το άγονο Α΄.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Κατρίνη, έχετε τρία λεπτά για τη δευτερολογία σας.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ, κύριε Πρόεδρε.

Κυρία Υπουργέ, συμφωνώ και εγώ ότι ο Πύργος και η Ηλεία είναι μια πολύ ωραία περιοχή, όπως και το Νοσοκομείο του Πύργου, που φέρει το όνομα του Ανδρέα Παπανδρέου, είναι ένα πάρα πολύ ωραίο νοσοκομείο το οποίο, δυστυχώς όμως, εδώ και πάρα πολλά χρόνια είναι υποστελεχωμένο. Πάντα υπήρχαν προβλήματα, όμως αυτό που γίνεται την τελευταία τριετία και σε νευραλγικές ειδικότητες, γιατί ξέρετε η παθολογική ειδικότητα είναι η καρδιά της λειτουργίας του νοσοκομείου. Αν δεν υπάρχει παθολόγος που εφημερεύει σε καθημερινή βάση και να υπάρχει μια συνέχεια της κλινικής, δεν υπάρχει ουσιαστικά περίθαλψη. Το ξέρετε πολύ καλύτερα από μένα ως γιατρός της πρώτης γραμμής, έχετε πολύ μεγάλη εμπειρία.

Θέλω να ξεκινήσω λέγοντας ότι μου προκάλεσε ιδιαίτερη ανησυχία το γεγονός ότι από τις εξαγγελίες του Πρωθυπουργού στη ΔΕΘ απουσίαζε η οποιαδήποτε αναφορά στα περιφερειακά νοσοκομεία, εκτός αν πιστεύετε ότι με τη μεσοσταθμική αύξηση 10% θα είναι αυτό κίνητρο για προσέλκυση γιατρών στα περιφερειακά νοσοκομεία. Γιατί εδώ υπάρχει μια εικόνα σε δύο Ελλάδες. Υπάρχουν τα νοσοκομεία της Αττικής, που έχουν υπερπληθώρα γιατρών και επικουρικού ιατρικού προσωπικού, πάντα μιλάμε, και νοσοκομεία της περιφέρειας, τα οποία δεν έχουν βασικές ειδικότητες.

Μας λέτε, λοιπόν, ότι δεν προτίθεστε να εντάξετε το Νοσοκομείο του Πύργου, που σας ξαναλέω ότι εδώ και τρία σχεδόν χρόνια στην ειδικότητα της παθολογίας όλες οι προκηρύξεις βγαίνουν άγονες, στις δε υπόλοιπες ειδικότητες, πλην δύο περιπτώσεων, δηλώνονται ως τέταρτη προτίμηση ή και χαμηλότερα. Άρα πολλές φορές δεν πληρούνται ή όταν πληρούνται στην πορεία έχουμε και αποχωρήσεις. Αυτή είναι η πραγματικότητα για τις προκηρύξεις του Νοσοκομείου του Πύργου και δεν είναι μόνο θέμα της παθολογικής κλινικής.

Δεύτερον, δεν δεσμευτήκατε τουλάχιστον ότι θα δώσετε προτεραιότητα στα νοσοκομεία της Ηλείας όσον αφορά τις επιλογές σε επικουρικό ιατρικό προσωπικό. Δηλαδή αυτή τη στιγμή αν έχετε την πρόθεση να δώσετε κάποιες θέσεις ιατρικού προσωπικού, επικουρικού, στην 6η ΥΠΕ, να πείτε ότι στην Ηλεία, που αντικειμενικά έχει σοβαρό πρόβλημα, θα πρέπει να δοθεί η μερίδα του λέοντος.

Τρίτον, μας λέτε -το έχουμε διαβάσει και σε εφημερίδες- ότι ετοιμάζετε ένα σχέδιο νόμου με διάφορα κίνητρα για τους γιατρούς, ότι θα φέρετε ιδιώτες που θα εργάζονται part time και με αυτόν τον τρόπο θα λύσετε το πρόβλημα. Θέλω να σας πω ότι με τη διάταξη νόμου που ψηφίστηκε εν μέσω πανδημίας ακριβώς με το ίδιο σκεπτικό για να προσελκυστούν ιδιώτες γιατροί να προσφέρουν τις υπηρεσίες στα νοσοκομεία, στα νοσοκομεία της Ηλείας υπηρετούν ένας καρδιολόγος, ένας χειρουργός και μία ακτινολόγος για τρεις μήνες, δηλαδή πήγε και παραιτήθηκε. Άρα και αυτό το μέτρο δεν έχει αποδώσει και να είστε βέβαιοι ότι δεν θα αποδώσει ούτε βεβαίως αν δώσετε το κίνητρο, όπως λέγεται και ακούγεται, οι μόνιμοι γιατροί του ΕΣΥ να ασκούν ιδιωτικό έργο. Φοβάμαι ότι αυτό θα είναι μια αφορμή για να γεμίσουν τα νοσοκομεία της Αττικής με πλεονάζον προσωπικό και να αποδυναμωθούν και τα νοσοκομεία της Ηλείας, αλλά συνολικά της περιφέρειας, που θα έχουν μεγάλες ελλείψεις.

Θεωρούμε αυτονόητο με βάση την κατάσταση και το ιστορικό ότι θα πρέπει τα νοσοκομεία της Ηλείας να ενταχθούν στις άγονες και προβληματικές περιοχές Α΄ ζώνης, όχι γιατί ξυπνήσαμε μια ωραία πρωία και το σκεφτήκαμε, αλλά γιατί στην Κέρκυρα που είχε ακριβώς το ίδιο πρόβλημα, με την ένταξη στην Α΄ ζώνη είχαμε ξαφνικά έως και 70% αύξηση των ενδιαφερομένων.

Επειδή οι προκηρύξεις μόνιμου προσωπικού, κυρία Υπουργέ, όντως παίρνουν αρκετό χρόνο να αναπληρωθούν -μέχρι σχεδόν έναν χρόνο-, εγώ θα έλεγα να σκεφτείτε πολύ σοβαρά, γιατί ξέρετε η υγεία των Ελλήνων πολιτών -όπως και όλων των πολιτών- δεν μπορεί να περιμένει ούτε τους νόμους ούτε να περιμένει τις προκηρύξεις και τις διοικητικές διαδικασίες. Θα πρέπει, λοιπόν, να πάρετε μια γενναία απόφαση και να αποσπάσετε επικουρικό προσωπικό για έξι ή για δώδεκα μήνες από τα νοσοκομεία της Αττικής που έχουν υπερπλεονάζον προσωπικό. Δηλαδή, για παράδειγμα, εάν από πέντε νοσοκομεία της Αττικής αφαιρέσετε έναν γιατρό για έξι ή δώδεκα μήνες και τον μετακινήσετε στον Πύργο -μέχρι να γίνουν τα υπόλοιπα τα οποία σκέφτεστε- και δώσετε και κίνητρα με επιπλέον μοριοδότηση σε αυτούς τους γιατρούς για να έρθουν να υπηρετήσουν το σύστημα υγείας στα περιφερειακά νοσοκομεία, νομίζω ότι θα πετύχουμε μια καλή ενδιάμεση λύση μέχρι να ολοκληρωθεί το θέμα, που νομίζω ότι λύνεται μόνο με την ένταξη στην Α΄ ζώνη.

Εκπέμπουμε ειλικρινά «SOS» και εγώ και ο συνάδελφος κ. Καλαματιανός, που έχει την ίδια αγωνία, όπως και όλοι οι Βουλευτές του νομού και όλοι οι πολίτες της Ηλείας, εδώ και τώρα, μη μεταθέτετε την περίθαλψη των Ηλείων πολιτών σε σχέδια νόμου και διοικητικές διαδικασίες. Πάρτε δραστικές αποφάσεις, γιατί η πραγματικότητα είναι αμείλικτη και δυστυχώς η ζωή των πολιτών της Ηλείας κινδυνεύει -και δεν το λέω με κανέναν τόνο δραματικό. Είναι δυστυχώς η πραγματικότητα.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κυρία Γκάγκα, έχετε τον λόγο για τρία λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κατ’ αρχάς ο Πρωθυπουργός είπε και στη ΔΕΘ ότι θα υπάρξουν ειδικά -και υπάρχουν ειδικά ήδη- μέτρα για τα περιφερειακά νοσοκομεία, για τη στελέχωση και την ποιότητα. Να σας θυμίσω ότι για πρώτη φορά προκηρύξαμε πρώτα τα περιφερειακά νοσοκομεία και δώσαμε τις μόνιμες θέσεις μόνο στα περιφερειακά νοσοκομεία. Δεν προκηρύξαμε καμμία από τις μεγάλες πόλεις μέχρι τώρα. Προκηρύχθηκαν όλα τα περιφερειακά νοσοκομεία και δεν προκηρύξαμε καμμία θέση σε καμμία πόλη που έχει πανεπιστημιακά νοσοκομεία. Αυτό πρέπει να μας το αναγνωρίζετε. Άρα ξεκινάμε θέλοντας να στελεχώσουμε την περιφέρεια. Και θα ξαναγυρίσουμε να δούμε αν μένει κάτι κενό και τι μένει και να το δώσουμε.

Σαφώς, λοιπόν, είναι προτεραιότητά μας να δώσουμε θέσεις στην περιφέρεια. Με αυτόν τον σκοπό ξεκινήσαμε και το έχουμε αποδείξει. Γιατί σας λέω και πάλι με αυτές τις θέσεις ξεκινήσαμε. Δεν δώσαμε καμμία θέση στην Αθήνα, ούτε στην Πάτρα ούτε στα Γιάννενα ούτε στο Ηράκλειο. Ξεκινήσαμε με όλα τα άλλα νοσοκομεία.

Οι προκηρύξεις έχουν γίνει. Μιλάτε για μετακινήσεις. Να σας θυμίσω ότι οι γιατροί δεν είναι κουτάκια. Είναι άνθρωποι που, όταν πια είναι ειδικευμένοι, είναι τριάντα πέντε, τριάντα οκτώ, σαράντα, σαράντα πέντε, έχουν τις ζωές τους, τις οικογένειές τους. Βεβαίως πιστεύω ότι όλοι στην Ελλάδα -όχι οι γιατροί- πρέπει να γαλουχηθούμε με ένα αίσθημα κοινωνικής ευθύνης περισσότερο από αυτό που έχουμε σήμερα. Γιατί έχουμε μάθει λίγο -νομίζω ότι έτσι ήταν η περιρρέουσα ατμόσφαιρα στη χώρα- ότι είμαι εδώ όχι μόνο για τον εαυτό μου, όχι μόνο για την πόλη μου, είμαι εδώ για όλους τους ανθρώπους με τους οποίους ζω και νομίζω ότι αυτό είναι ακόμη πιο σημαντικό στην ιατρική.

Δηλαδή, τελευταία πήγα στη Γαλλία και μου είπε μια συνάδελφος στη Μασσαλία: «Εμένα αν μου πουν ότι θα πάω στη Λυών, γιατί με χρειάζονται εκεί, θα πάω». Εδώ μετακινούμε συναδέλφους και δικαίως φωνάζουν και παραιτούνται. Άρα τα «εντέλλεσθε» και οι μετακινήσεις με το «έτσι θέλω» δεν είναι ο τρόπος να το κάνουμε. Με συζήτηση το κάνουμε.

Ήδη η 6η ΥΠΕ μετακινεί και πολλές φορές υπάρχουν παράπονα. Δηλαδή ο σύλλογος της Αχαΐας λέει: «Γιατί μας μετακινείτε». Από την άλλη μεριά είναι σαφές ότι πρέπει να προσέξουμε την υγεία όλων των πολιτών και έχουμε πάρα πολλά σχέδια τα οποία θα δείτε σύντομα.

Ο στόχος που έχουμε είναι η υγεία για όλους τους πολίτες. Αν μιλήσετε με τα νοσοκομεία της Αθήνας δεν θα σας πουν ότι είναι υπερστελεχωμένα. Θα σας πουν κι εκεί ότι υπάρχουν συγκεκριμένα προβλήματα. Άρα τον χάρτη της υγείας πρέπει να τον δούμε ενιαία ως χάρτη υγείας και να κάνουμε δράσεις που θα επιτρέπουν στα νοσοκομεία να συμβιώνουν, να συμπληρώνουν το ένα το άλλο. Επίσης, ένα πράγμα που μας ενδιαφέρει πάρα πολύ και που το βάζουμε τώρα μπροστά είναι πραγματικά επείγουσες πρώτες βοήθειες παντού με ανθρώπους που είναι πιστοποιημένοι. Δηλαδή, όπως κάναμε με τους αναισθησιολόγους και δώσαμε περισσότερα κίνητρα το ίδιο κάνουμε για την επείγουσα ιατρική. Γιατί όπου και να είστε, είτε στην Ηλεία είτε στην Τήνο είτε στους Μολάους είτε στους Λειψούς, αν σας συμβεί κάτι -ο μη γένοιτο!- θέλετε να έχετε εκεί που θα σας συμβεί πρώτη βοήθεια, όπου και να είναι, υπάρχει δεν υπάρχει νοσοκομείο. Άρα σας υπόσχομαι ότι μέσα στο επόμενο διάστημα θα δείτε τον χάρτη της υγείας στην Ελλάδα να είναι αυτός που πρέπει και οι κάτοικοι όπου και να είναι να αισθάνονται ασφάλεια.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα συζητηθεί τώρα η όγδοη με αριθμό 1022/19-9-2022 επίκαιρη ερώτηση δεύτερου κύκλου του Βουλευτή Ηλείας του Συνασπισμού Ριζοσπαστικής Αριστεράς κ. Διονυσίου - Χαράλαμπου Καλαματιανούπρος τον Υπουργό Υγείας**,** με θέμα: «Απελπιστική η κατάσταση στα νοσοκομεία της Ηλείας».

Κύριε Καλαματιανέ, έχετε τον λόγο για δύο λεπτά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρία Υπουργέ, πράγματι, έχετε επισκεφθεί τα νοσοκομεία της Ηλείας πρόσφατα και έχετε διαπιστώσει και εσείς την απελπιστική κατάσταση στην οποία βρίσκονται. Έχουμε ακούσει υποσχέσεις στο παρελθόν και από εσάς αλλά και από τον προηγούμενο Υπουργό, τον κ. Κικίλια. Περίπου αυτά που μας λέτε τα έλεγε και αυτός πριν έναν χρόνο που είχαμε κάνει ξανά επίκαιρη ερώτηση. Τραγική η κατάσταση τότε. Τραγική παραμένει.

Γιατί συμβαίνει αυτό; Γιατί αυτή τη στιγμή τα νοσοκομεία της Ηλείας λειτουργούν με έναν παθολόγο. Έχουν αποχωρήσει τα τελευταία δύο χρόνια πάνω από είκοσι γιατροί σε κρίσιμες ειδικότητες και απ’ αυτούς ελάχιστοι έχουν αναπληρωθεί. Αυτή τη στιγμή ο διοικητής έχει παυθεί και σχεδόν για δύο μήνες δεν έχει έρθει αντικαταστάτης. Αυτή τη στιγμή κινδυνεύει να μείνει και η ΜΕΘ χωρίς κρίσιμες ειδικότητες γιατί ένας αναισθησιολόγος και ένας καρδιολόγος της ΜΕΘ έχουν κάνει αίτηση για να πάνε σε νοσοκομείο της Πάτρας. Αυτή τη στιγμή οι συμβάσεις ορισμένου χρόνου των εργαζομένων λήγουν σε τέσσερις μέρες και ακόμα δεν έχετε ανακοινώσει τίποτα για το τι θα γίνει με αυτούς τους ανθρώπους. Αυτή τη στιγμή στην Ηλεία αγωνιούν όλοι οι κάτοικοι, αγωνιούμε όλοι, γιατί οι προκηρύξεις δεν έχουν αποτέλεσμα για τις θέσεις των γιατρών. Δεν έχουν αποτέλεσμα. Δεν έρχονται οι γιατροί σε ένα νοσοκομείο, σε νοσηλευτικές μονάδες οι οποίες δεν έχουν οικονομικά κίνητρα και επιστημονικά εχέγγυα για να κάνουν τη δουλειά τους. Αυτή τη στιγμή η κατάσταση είναι πραγματικά απελπιστική.

Πρόσφατα είχατε έρθει στην Ηλεία. Όταν σας έθεσαν οι επιστημονικοί φορείς το αίτημα να ενταχθεί στις άγονες και προβληματικές περιοχές Α΄ ζώνης η Ηλεία, είπατε ότι η Ηλεία δεν είναι Καστελόριζο. Όμως είναι Καστελόριζο η Κέρκυρα, η οποία πριν δύο μήνες εντάχθηκε σε αυτό το καθεστώς; Βλέπουμε ότι υπάρχει ανταπόκριση από τους γιατρούς. Είναι Καστελόριζο η Κυπαρισσία; Ακούγεται ότι έχει γίνει διαδικασία για να ενταχθεί. Είναι Καστελόριζο η Ρόδος ή άλλοι νομοί, οι οποίοι ζητούν να ενταχθούν σε αυτό το ειδικό καθεστώς που μπορεί να βοηθήσει για να βρεθούν γιατροί; Ζητούμε, λοιπόν, και εμείς, όλοι οι Ηλείοι να ενταχθούν όλες οι νοσηλευτικές μονάδες της Ηλείας σε αυτό το καθεστώς της άγονης και προβληματικής περιοχής Α΄ ζώνης ώστε επιτέλους να έχουμε απάντηση σε αυτά τα κρίσιμα θέματα και προβλήματα που απασχολούν τους πολίτες της Ηλείας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Και σε αυτή θα απαντήσει η Αναπληρώτρια Υπουργός Υγείας κ. Ασημίνα Γκάγκα.

Κυρία Γκάγκα, έχετε τρία λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ.

Απάντησα ήδη στον κ. Κατρίνη, καθώς η ερώτηση ήταν παρόμοια, ότι πράγματι η Ρόδος δεν είναι Καστελόριζο. Δεν παύει να είναι νησί στα παράλια της Τουρκίας πάνω- κάτω. Η Κέρκυρα δεν είναι Καστελόριζο αλλά δεν παύει να είναι νησί. Δηλαδή, δεν παίρνεις το αυτοκίνητό σου να οδηγήσεις δεξιά και αριστερά. Χρειάζεσαι ή καράβι ή αεροπλάνο όταν αυτά τα μέσα υπάρχουν, όταν υπάρχει προγραμματισμός, αν βρεις εισιτήριο. Άρα είναι τελείως διαφορετικές συνθήκες. Η νησιωτικότητα δεν παύει να είναι νησιωτικότητα.

Όσον αφορά τις θέσεις, πράγματι προκηρύξαμε δεκαπέντε θέσεις παθολόγων συνολικά αυτό το διάστημα που είμαστε στη διακυβέρνηση και είχαμε άγονες προκηρύξεις. Έχουμε φέρει -επειδή το ρώτησε και ο κ. Κατρίνης πριν- αρκετά άτομα επικουρικό προσωπικό: βιοπαθολογία, παιδιατρική, ορθοπεδική -αρκετές θέσεις- μαιευτική, ρευματολογία, νεφρολογία. Το θέμα της παθολογίας και τα κίνητρα τα ελέγχουμε. Τα ελέγχουμε με έναν τρόπο ώστε να έχουμε και κατάλληλους ανθρώπους και καλούς γιατρούς που να μην αισθάνονται επιστημονικά ή κατά οποιονδήποτε άλλο τρόπο αποκομμένοι και να θέλουν να έρθουν σε ένα νοσοκομείο σαν του Πύργου και της Αμαλιάδας των οποίων οι δομές είναι πολύ καλές. Πραγματικά είναι ένα ευχάριστο περιβάλλον για να δουλεύεις. Είναι σημαντικό. Και ο κόσμος τα αγαπάει. Άρα πιστεύω ότι πάρα πολύ γρήγορα θα έχουμε τα κίνητρα αυτά.

Εξακολουθώ να πιστεύω ότι το άγονο Α΄ δεν είναι η απάντηση για μεγάλες πόλεις που ανθούν. Πιστεύω όμως ότι πρέπει να υπάρχουν κίνητρα. Είμαι γιατρός η ίδια. Θεωρώ ότι υπάρχουν πάρα πολλά κίνητρα οικονομικά, επιστημονικά, διασύνδεσης που μπορούν να κάνουν τα νοσοκομεία να είναι πόλος έλξης για όλους τους γιατρούς και να δίνουν ασφάλεια σε όλους τους πολίτες.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Καλαματιανέ, έχετε τον λόγο για τρία λεπτά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κυρία Υπουργέ, η Ηλεία αυτή τη στιγμή βιώνει μια υγειονομική ερημοποίηση. Η απάντηση της Κυβέρνησης είναι να ανακυκλώνει την υγειονομική φτώχεια. Δηλαδή, τι κάνετε; Φέρνετε με μετακινήσεις γιατρούς από γειτονικούς νομούς της Αχαΐας, της Αρκαδίας παθολόγους για παράδειγμα, κάνουν μία εφημερία και φεύγουν. Ή μεταφέρετε νοσηλευτικό προσωπικό από τη μία μονάδα στην άλλη. Αυτό προφανώς δεν είναι αξιοπρεπής υγειονομική διαχείριση που έχουν ανάγκη και απαιτούν οι πολίτες της Ηλείας. Απαιτούμε καλύτερη αντιμετώπιση.

Μας λέτε για νησιωτικότητα. Και ρωτώ: το Νοσοκομείο της Κέρκυρας βιώνει τόσο μεγάλη ερημοποίηση όσο του Πύργου και οι υπόλοιπες νοσηλευτικές μονάδες; Κάτι συμβαίνει. Δυο χρόνια τώρα, παρά την πανδημία, δεν ενισχύσατε το δημόσιο σύστημα υγείας. Δεν ενδιαφερθήκατε να αυξήσετε τις αποδοχές των γιατρών. Δεν τους δώσατε επιπλέον επιστημονικά κίνητρα. Κι αυτό που κάνατε τι είναι; Να τους δίνετε τη δυνατότητα να κάνουν αιτήσεις για να πηγαίνουν σε μεγάλα νοσοκομεία της Πάτρας ή της Αθήνας χωρίς προηγουμένως να έχουν παραιτηθεί από την προηγούμενη θέση. Αυτό οδήγησε τους γιατρούς να κάνουν αιτήσεις και να πηγαίνουν αλλού. Δεν φταίνε οι γιατροί. Άνθρωποι είναι. Κοιτάνε το καλύτερο για την καριέρα τους, για τη ζωή τους, για την οικογενειακή τους κατάσταση. Τους δώσατε όμως αυτή τη δυνατότητα. Γενικά η πολιτική σας δεν βοηθάει καθόλου.

Εδώ, τώρα, πρέπει να μας απαντήσετε πώς θα επιβιώσουμε οι πολίτες της Ηλείας, οι κάτοικοι της Ηλείας μέχρι να υλοποιηθούν αυτά που μας λέτε. Τα ακούμε δύο με τρία χρόνια και παρά την πανδημία δεν έχει γίνει τίποτα. Άδεια τα νοσοκομεία, πρόβλημα με τους νοσηλευτές. Είναι τεράστια τα προβλήματα.

Ζητάμε την ένταξη στο καθεστώς αυτό της άγονης Α΄ ζώνης γιατί τουλάχιστον για πέντε χρόνια θα δοθούν κίνητρα ώστε να έρθουν γιατροί. Έχει διαπιστωθεί ότι όπου έχει εφαρμοστεί αυτό το καθεστώς έχουμε θετικά αποτελέσματα. Και αν δεν γίνει αυτό πείτε μας άμεσα τι θα γίνει. Όχι «θα φέρουμε σχέδιο νόμου». Μέχρι να εφαρμοστεί οι κάτοικοι της Ηλείας θα βρίσκονται σε κίνδυνο ζωής. Πραγματικά ακούμε καθημερινά περιστατικά για τα οποία δεν φταίνε ούτε οι γιατροί ούτε οι νοσηλευτές. Οι άνθρωποι κάνουν υπεράνθρωπες προσπάθειες. Δεν φταίνε αυτοί. Υπάρχουν τεράστιες ελλείψεις. Η αιτία είναι αυτή. Πρέπει να αντιμετωπιστεί τώρα. Είμαστε στο και πέντε όχι στο παρά πέντε. Πρέπει να το αντιληφθείτε. Πρέπει να γίνουν άμεσες κινήσεις όχι «όταν έρθει το σχέδιο νόμου, θα το δούμε». Πώς θα ζήσουμε; Αυτό είναι το ερώτημα. Είναι δύο χρόνια τώρα αυτή η κατάσταση. Πώς θα το αντιμετωπίσουμε άμεσα; Ζητάμε απαντήσεις.

Ξαναλέω, το καθεστώς της άγονης δεν είναι η βέλτιστη λύση. Βέλτιστη λύση θα ήταν να προκηρυχθούν όλες οι κενές θέσεις, να έρθουν γιατροί με καλύτερες αποδοχές και κίνητρα επιστημονικά. Να επιλέξουν και να μείνουν στον τόπο. Τα γνωρίζετε. Γιατρός είστε. Έχετε ευαισθησία και εσείς. Αλλά δεν μπορούμε από την άλλη να μην αναδεικνύουμε το τεράστιο πρόβλημα τώρα, όχι μετά από μήνες. Τώρα!

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρία Γκάγκα, έχετε τρία λεπτά για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ.

Κύριε Καλαματιανέ, σας άκουσα. Κατ’ αρχάς λέτε ότι δεν δώσαμε αύξηση. Εμείς δώσαμε αύξηση. Εσείς πέντε χρόνια δώσατε; Γιατί δεν το θυμάμαι. Υπήρξατε κυβέρνηση για πέντε χρόνια. Δώσατε κάποια άλλα κίνητρα; Γιατί ούτε αυτά τα θυμάμαι.

Εμείς λοιπόν επεξεργαζόμαστε κίνητρα. Ακόμη και άγονο να το βάλουμε, πάλι θέλει μια νομοθετική ρύθμιση, πάλι θα περάσει χρόνος. Άρα το ίδιο θα είναι τα κίνητρα για τα οποία σας μιλάω εγώ. Θα τα έχουμε σε ένα νομοσχέδιο πάρα πολύ σύντομα.

Αύξηση δώσαμε στους γιατρούς, επιστημονικές συνδέσεις κάνουμε -έχουμε ήδη ξεκινήσει- άρα νομίζω ότι και πάλι θα δείτε τα πράγματα πάρα πολύ γρήγορα. Και εδώ είμαστε να τα συζητήσουμε.

Σας λέω και πάλι, για εμάς στόχος είναι καλή υγεία παντού στην Ελλάδα. Θέλουμε τόνωση των νοσοκομείων παντού στην Ελλάδα. Μου λέτε για την Κέρκυρα. Η Κέρκυρα έχει εκατόν κάτι χιλιάδες πληθυσμό και ένα νοσοκομείο. Η Ηλεία έχει λίγο μεγαλύτερο πληθυσμό και τρία νοσοκομεία…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Εκατόν εξήντα χιλιάδες.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Δεν είναι αυτά τα νούμερα, αλλά σας λέω και πάλι, δεν είναι πολύ μεγάλες οι διαφορές. Αν σκεφτείτε, δε, τον κόσμο που υπάρχει το καλοκαίρι στην Κέρκυρα, θα δείτε ότι υπάρχει μια τεράστια διαφορά. Άρα μην συγκρίνετε γενικά. Αφήστε να δούμε τον χάρτη υγείας -που τον βλέπουμε- για όλες τις δομές και είμαστε εδώ για όλους τους Έλληνες πολίτες για την καλύτερη δυνατή περίθαλψη, με γνώμονα όλους τους πολίτες σε όλη την Ελλάδα, ισότιμα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλή συνέχεια στον κ. Καλαματιανό. Κι εσείς, κυρία Γκάγκα, πάρτε μία ανάσα για να αναφέρω ποιες ερωτήσεις δεν θα συζητηθούν.

Λόγω αναρμοδιότητας δεν θα συζητηθεί η τέταρτη με αριθμό 1004/12-9-2022 επίκαιρη ερώτηση πρώτου κύκλου του Βουλευτή Α΄ Ανατολικής Αττικής του Κομμουνιστικού Κόμματος Ελλάδας κ. Ιωάννη Γκιόκα προς την Υπουργό Παιδείας και Θρησκευμάτων, με θέμα: «Άμεση αποκατάσταση του σχολικού συγκροτήματος των γυμνασίων του Δήμου Παιανίας».

Δεν θα συζητηθούν, κατόπιν συνεννόησης, οι εξής: Η έκτη, με αριθμό 6745/281/29-7-2022 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλουπρος τον Υπουργό Οικονομικών, με θέμα: «Σκανδαλώδης απευθείας ανάθεση εργοστασιακής συντήρησης και υποστήριξης μεταφορικών αεροσκαφών C-130 από την Ελληνική Αεροπορική Βιομηχανία (ΕΑΒ)».

Επίσης, η πέμπτη, με αριθμό 6790/2-8-2022 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υγείας, με θέμα: «Άμεση στελέχωση του Κοινοτικού Κέντρου Ψυχικής Υγείας Παιδιών και Εφήβων Ηρακλείου» καθώς και η τρίτη, με αριθμό 6619/22-7-2022 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλουπρος τον Υπουργό Εργασίας και Κοινωνικών Υποθέσεων,με θέμα: «Για ποιους λόγους δεν καταχωρίζονται οι Επιστημονικοί Συνεργάτες των Βουλευτών στο Πληροφοριακό Σύστημα του Υπουργείου Εργασίας και Κοινωνικών Υποθέσεων «ΕΡΓΑΝΗ»».

Η επόμενη ερώτηση η οποία θα συζητηθεί είναι η πέμπτη, με αριθμό 1031/19-9-2022 επίκαιρη ερώτηση δεύτερου κύκλου, του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας,με θέμα: «Το μεγαλύτερο παιδιατρικό νοσοκομείο της χώρας Παίδων «Αγία Σοφία» αναστέλλει τη λειτουργία των τακτικών χειρουργείων».

Κύριε Αρσένη, καλησπέρα σας, καλή εβδομάδα. Έχετε δύο λεπτά για το ξεκίνημα σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, είναι το μεγάλο θέμα αυτής της περιόδου -το γνωρίζετε πολύ καλά. Είναι ένα θέμα, όμως, που το γνωρίζετε εδώ και πολύ καιρό. Κατ’ αρχάς για καιρό είχατε κλείσει εντελώς την παιδοκαρδιοχειρουργική. Τώρα γίνεται ένα χειρουργείο την εβδομάδα. Γίνεται ένα χειρουργείο την εβδομάδα, όταν υπάρχουν είκοσι ένα παιδιά στα επείγοντα, τα περισσότερα -δεκαπέντε- στο σπίτι τους και έξι μέσα στο Παίδων «Αγία Σοφία». Όπως γνωρίζετε πολύ καλά, είχε αναστείλει στις 29 Αυγούστου το Παίδων «Αγία Σοφία» όλα τα χειρουργεία, με εξαίρεση τα ογκολογικά, νεογνολογικά και τα επείγοντα.

Βέβαια, εσείς θα μας πείτε: Μα, ξέρετε δεν υπάρχουν εν γένει αναισθησιολόγοι στο σύστημα.

Όμως, κυρία Γκάγκα, πόσο καιρό ξέρετε το πρόβλημα των αναισθησιολόγων; Όταν τον Απρίλιο του ’20 ξεκινήσατε να μας λέτε ότι θα κάνετε χίλιες εντατικές -που δεν τις κάνατε ποτέ- και τις στελεχώσατε σχεδόν με τα πάντα εκτός από οδοντιάτρους, ξέρατε ότι υπήρχε πρόβλημα με τους αναισθησιολόγους, ναι ή όχι; Τι έχετε κάνει παραπάνω από δύο χρόνια τώρα για να αντιμετωπίσετε αυτό το ζήτημα; Πέντε άνθρωποι συνταξιοδοτήθηκαν πέρυσι, πέντε αναισθησιολόγοι από το Παίδων.

Θέλετε να μας πείτε για ποιο λόγο δεν βγάλατε την παραμικρή προκήρυξη, στην ουσία, μέχρι να γίνει ο ντόρος τώρα; Μας είπατε ότι κάποια προκήρυξη που βγάλατε βγήκε άκαρπη. Εγώ θυμάμαι πολύ καλά να έρχομαι εδώ πέρα και να συζητάω με τον επικεφαλής, τον κ. Πλεύρη, ο οποίος έλεγε -για τις άλλες προκηρύξεις, που δεν είχαν βγει άκαρπες και που δεν προχώρησαν ποτέ- ότι θα το λύσει και η λύση ήρθε ενάμιση χρόνο μετά.

Θέλουμε να καταλάβουμε, πώς είναι δυνατόν τόσο καιρό να μην έχετε βρει λύση για το θέμα των αναισθησιολόγων, να μην έχετε προχωρήσει καν σε κάποια έκτακτα μέτρα, μέχρι να βρείτε τις μόνιμες θέσεις, να μην έχετε δώσει τα κίνητρα -οι γιατροί μιλάνε γιατί δεν γυρνάτε στο μισθολόγιο του ’12 πριν τα μνημόνια. Λέτε εσείς εδώ τα τρία κόμματα ότι έχουν τελειώσει τα μνημόνια. Γυρίστε τότε στο μισθολόγιο του ’12.

Αφήνετε όλους τους αναισθησιολόγος να φύγουν στον ιδιωτικό τομέα και τελικά μας λέτε, τι; Ένα πράγμα: Ότι τελικά αυτό είναι που θέλετε, να πάνε όλα τα περιστατικά στον ιδιωτικό τομέα και όποιος δεν μπορεί να προσαρμοστεί, κυρία Γκάγκα, να στείλει το παιδί του να εγχειριστεί στο ιδιωτικό τομέα, δεν θα ζήσει -κατά τον κ. Πέτσα. Κατ’ επέκταση, αυτό που συμβαίνει, αυτό που βιώνουμε τώρα, αυτό είναι.

Θέλω τις απαντήσεις σας. Θέλω να μας πείτε τι μέτρα θα πάρετε. Δεν φτάνει αυτή η μικρή αύξηση που δώσατε, με το 40% να πηγαίνει στην εφορία. Είναι αστείο το ποσόν!

Πείτε μας τι ουσιαστικά μέτρα θα πάρετε να το αντιμετωπίσετε αυτό, αλλιώς πείτε μας ότι θέλετε να πάνε όλοι στον ιδιωτικό τομέα. Πείτε το ευθαρσώς, να τελειώνει αυτό το θέατρο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Θα απαντήσει η Αναπληρώτρια Υπουργός Υγείας κ. Ασημίνα Γκάγκα.

Κυρία Γκάγκα, έχετε τρία λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Κατ’ αρχάς, σας προτείνω να ελέγχετε τα στοιχεία σας καλύτερα, πριν να κάνετε ερώτηση, γιατί δεν έχετε τα σωστά στοιχεία.

Το «Παίδων» κάνει μίνιμουμ έξι επεμβάσεις και μάξιμουμ δώδεκα - δεκατέσσερις την ημέρα. Άρα δεν είναι ότι δεν κάνει χειρουργεία. Το ένα την εβδομάδα, δεν έχω ιδέα πού το βρήκατε, έχωτα προγράμματα των χειρουργείων και μπορώ να σας τα δώσω.

Τώρα, να σας πω την απάντηση του διοικητή του νοσοκομείου. Η λίστα αναμονής των χειρουργείων το 2018 ήταν δύο χιλιάδες τριακόσια εβδομήντα εννέα παιδιά σε λίστα. Το 2019 ήταν δύο χιλιάδες οκτακόσια πενήντα τρία παιδιά στη λίστα. Το 2020 ήταν δύο χιλιάδες διακόσια δέκα. Το 2021 δύο χιλιάδες εξακόσια έξι και αυτή τη στιγμή είναι δύο χιλιάδες εννιακόσια είκοσι πέντε.

Τι κάναμε σε αυτό το διάστημα; Κατ’ αρχάς, λέτε, δεν δώσαμε κίνητρα. Οι αναισθησιολόγοι, εδώ και πάρα πολύ καιρό -πράγμα που δεν είχε γίνει από καμμία κυβέρνηση, για πολλά χρόνια- πήραν επιπλέον κίνητρα. Πήραν 250 ευρώ επιπλέον το μήνα οι ειδικευόμενοι αναισθησιολόγοι, για να στραφούν προς την αναισθησιολογία και έτσι να μπορέσουμε να έχουμε αναισθησιολόγους, αλλά -το έχω πει πολλές φορές από αυτό το Βήμα- οι αναισθησιολόγοι θέλουν πέντε χρόνια εκπαίδευση, για να μπορούν να δώσουν εξετάσεις για τον τίτλο. Άρα οι φοιτητές της Ιατρικής παίρνουν το πτυχίο τους και εν συνεχεία υποβάλλουν για την ειδικότητα, ξεκινάνε την ειδικότητα, θέλουν πέντε χρόνια εκπαίδευση και εν συνεχεία, δίνουν τις εξετάσεις για την ειδικότητα.

Υπολογίστε, λοιπόν, από την ώρα που ξεκινάει η ειδικότητα, πεντέμισι χρόνια μέσο όρο για να τελειώσουν. Αυτό το ξεκινήσαμε. Σε πέντε χρόνια, σε δύο χρόνια θα τους έχουμε, αλλά δεν μπορούμε να τους έχουμε στα δύο ή στα τρία χρόνια που κυβερνάμε.Άρα τη διαφορά θα τη δείτε. Τα αναισθησιολογικά τμήματα έχουν σήμερα ειδικευόμενους, ενώ δεν είχαν.

Δώσαμε, επίσης, επιπλέον κίνητρα -400 ευρώ επιπλέον από τους υπόλοιπους- για τους ανθρώπους που είναι αναισθησιολόγοι, είτε υπηρετούν σε μονάδες είτε υπηρετούν σε αναισθησιολογικά τμήματα. Άρα κίνητρα δώσαμε και αύξηση δώσαμε τώρα τελευταία.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υπουργού)

Είμαστε σε επαφή με τις αναισθησιολογικές εταιρείες. Προσωπικά και εγώ και ο Υπουργός και όλο το Υπουργείο, από την αρχή που αναλάβαμε, μιλάμε συνεχώς μαζί τους και κάνουμε λύσεις συναινετικές. Έχουμε ζητήσει βοήθεια από τον ιδιωτικό τομέα, που όπως λέτε δεν βοηθάει, αλλά βοηθάει πάρα πολύ. Και στη Θεσσαλονίκη και στην Πάτρα και παντού, όπου υπήρξαν προβλήματα, ο ιδιωτικός τομέας και οι αναισθησιολόγοι βοήθησαν με τη δική τους θέληση. Υπήρξε μια εποχή στην πανδημία που έγιναν επιτάξεις, αλλά γενικά αυτή τη στιγμή λειτουργούμε έτσι όπως πρέπει να λειτουργεί μια χώρα, με κοινή συναίνεση και συζήτηση.

Τώρα, να σας πω τι προκηρύξαμε. Το 2018 το σύνολο των υπηρετούντων ιατρών αναισθησιολόγων στην αρχή του έτους ήταν δέκα στο Παίδων, στη συνέχεια προσελήφθησαν δύο γιατροί ΕΣΥ και μία επικουρική ιατρός. Αποχώρησε μία γιατρός του ΕΣΥ. Στο τέλος του χρόνου, ο συνολικός αριθμός ήταν έντεκα γιατροί ΕΣΥ και μία επικουρική γιατρός.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Αναπληρώτριας Υπουργού)

Το 2019, λοιπόν, ξεκίνησε με αυτούς τους δώδεκα γιατρούς. Στη συνέχεια, προσελήφθησαν μία γιατρός ΕΣΥ και δύο επικουρικοί γιατροί και ήρθε και μία ειδικευόμενη, αποχώρησε μια επικουρική γιατρός. Στο τέλος, λοιπόν, του 2019 το σύνολο δεκαπέντε.

Η στελέχωση του αναισθησιολογικού τμήματος το ’20 άρχισε με αυτούς τους δεκαπέντε. Στη συνέχεια προσελήφθησαν δύο επικουρικοί γιατροί και ένας ειδικευόμενος, αποχώρησαν, όμως, δύο επικουρικοί γιατροί και ο αριθμός των αναισθησιολόγων, στο τέλος του χρόνου, είχε ως εξής: Δώδεκα ιατροί ΕΣΥ, δύο επικουρικοί και δύο ειδικευόμενοι. Σύνολο, λοιπόν, δεκαέξι με τους ειδικευόμενους.

Το 2021 ξεκινήσαμε με αυτό το νούμερο. Προσελήφθησαν δύο γιατροί ΕΣΥ και μία ειδικευόμενη. Αποχώρησαν, όμως, πέντε γιατροί ΕΣΥ, δύο επικουρικοί γιατροί και δύο ειδικευόμενοι και ο αριθμός έφτασε εννέα γιατροί ΕΣΥ και μία ειδικευόμενη.

Και ξεκινάμε το σύνολο του 2022. Το σύνολο των υπηρετούντων γιατρών στην αρχή του χρόνου ήταν εννέα γιατροί ΕΣΥ και μια ειδικευόμενη. Προσελήφθησαν δύο γιατροί ΕΣΥ και δύο ειδικευόμενοι, αποχώρησε ένας γιατρός ΕΣΥ και ένας ειδικευόμενος και σήμερα έχουμε δέκα γιατρούς ΕΣΥ, από τους οποίους ένας βρίσκεται σε αναρρωτική άδεια και μία ειδικευόμενη, δηλαδή είναι δέκα άτομα στο αναισθησιολογικό.

Μέσα στον Αύγουστο ή αρχές Σεπτεμβρίου με πήρε η κ. Γαρίνη και μου είπε ότι έχουν πρόβλημα λόγω της αναρρωτικής άδειας. Μου είπε επίσης ότι χρειάζονται περισσότερο νοσηλευτικό προσωπικό στα χειρουργεία. Της είπα ότι ήδη είχα υπογράψει επικουρικό προσωπικό είκοσι ΠΕ και είκοσι ΤΕ. Δεν υπήρχαν άνθρωποι στις πλατφόρμες, δεν υπήρχαν νοσηλευτές στις πλατφόρμες. Ανοίξαμε τις πλατφόρμες και σήμερα έχουμε ανθρώπους που θα προσλάβουμε για τα χειρουργεία.

Έχουμε μετακινήσει μια γιατρό με εξειδίκευση στο Παίδων αναισθησιολογία από τον «Ευαγγελισμό» και έναν από τη Βούλα, οπότε τα χειρουργεία προχωράνε, αυτή τη στιγμή ξεκινάνε και προκηρύσσουμε τις θέσεις άμεσα, όχι μόνο για το Νοσοκομείο Παίδων, άλλα για όλα τα νοσοκομεία των κεντρικών πόλεων που μέχρι τώρα δεν τις είχαμε προκηρύξει, ακριβώς επειδή υπάρχει θέμα αναισθησιολόγων.

Και σας λέω και πάλι το εξής. Το ζήτημα είναι να λύσουμε τα θέματα με συζήτηση και όχι με υποχρεώσεις. Με υποχρεώσεις δεν δουλεύει τίποτα και εννοώ με τα υποχρεωτικά και τα εντέλλεσθαι. Άρα συζητάμε με τους συναδέλφους, είμαστε σε συνεχή επαφή και το Παίδων λειτουργεί και θα λειτουργεί κανονικά.

Και να σας πω κάτι; Μικροπολιτική με τα παιδιά δεν κάνουμε. Μας ενδιαφέρουν τα παιδιά, κάνουμε ό,τι περνάει από το χέρι μας και τα Παίδων θα λειτουργούν. Είναι καμάρι μας. Όλα τα νοσοκομεία Παίδων λειτουργούν καλά και το προσωπικό προσέχει πάρα πολύ. Και πράγματι υπάρχει κόπωση μετά την πανδημία. Ήταν πάρα πολύ δύσκολος καιρός για όλους τους γιατρούς, αλλά είμαστε εδώ και εκείνοι και εμείς.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, μικροπολιτική με τα παιδιά δεν ξέρω αν κάνετε, πάντως εδώ πέρα έχουμε μια ξεκάθαρη στροφή για το κλείσιμο των Παίδων στην Ελλάδα και τη στροφή όποιων μπορούν στα ιδιωτικά. Έχουμε τη διαρκή απαξίωση και το κλείσιμο των χώρων του «Παίδων» Πεντέλης. Έχουμε το «Αγλαΐα Κυριακού» με χιλιάδες προβλήματα και έχουμε και το «Αγίας Σοφίας» να μη λειτουργεί. Τα στοιχεία μου είναι πάρα πολύ σωστά. Τα δικά σας στοιχεία δεν είναι σωστά.

Στην παιδοκαρδιοχειρουργική, που σας είπα, γίνεται ένα χειρουργείο την εβδομάδα. Σας είπα παιδοκαρδιοχειρουργική. Εσείς μου μιλήσατε και υπερηφανευτήκατε για τις έξι επεμβάσεις την ημέρα στο Παίδων συνολικά. Είναι αστείο ποσό. Είναι αστείος αριθμός επεμβάσεων. Και ξέρετε πώς μπορείτε να καταλάβετε ότι είναι αστείος; Δείτε τι γίνεται στα ιδιωτικά. Γιατί εκεί πέρα στέλνετε όποιον μπορεί.

Η πολιτική σας είναι πάρα πολύ συστηματική, η απαξίωση του δημοσίου. Με το να μην αντιμετωπίζετε τα προβλήματα, αφήνετε να χρονίζουν, αφήνετε τα κενά χωρίς αντικαταστάσεις, κάνετε προκηρύξεις για λιγότερες θέσεις από ό,τι είναι τα κενά. Γίνεται κατά συρροή. Πίσω σας είναι ο κ. Πλεύρης. Σας αναφέρω για τις θέσεις που είχατε ενδιαφερόμενους και δεν πήγαιναν, δεν τους παίρνατε. Πήγαιναν οι άνθρωποι και δεν τους παίρνατε. Και χρειάστηκε ενάμισης χρόνος για να ολοκληρωθούν αυτές οι διαδικασίες.

Έχετε μια συστηματική πολιτική ιδίως στο κομμάτι των παιδιών και του Νοσοκομείου Παίδων, να πάνε όλα στον ιδιωτικό τομέα. Δεν εξηγείται αλλιώς. Και αν θέλετε να το αλλάξετε, αν θέλετε, έχετε αναγνωρίσει ότι υπάρχει το πρόβλημα με τους αναισθησιολόγους;

Κατ’ αρχάς, θέλω να μας πείτε πόσοι είναι οι ειδικευόμενοι αυτή τη στιγμή, γιατί μας είπατε ότι χάρη στα 250 ευρώ που δώσατε εσείς, έγιναν πολλοί ειδικευόμενοι αναισθησιολόγοι, ενώ δεν υπήρχαν. Πόσοι είναι αυτοί; Πείτε μας το νούμερο, για να καταλάβουμε δηλαδή αν από εκεί θα έρθει η απάντηση, έστω σε πέντε χρόνια.

Επειδή υποθέτουμε όμως ότι είναι μικρός αριθμός και δεν θα καλύψει αυτά τα κενά, πείτε μας ουσιαστικά -και μη μας πείτε για τα 400άρια ή τα 250άρια- ποια κίνητρα θα δώσετε για να φύγει ο αναισθησιολόγος από τον ιδιωτικό τομέα και να έρθει στο δημόσιο. Αλλιώς προφανώς πρέπει να προχωρήσουμε σε επίταξη, γιατί σε νεκρούς δεν μπορούμε να προχωρήσουμε, πόσο μάλλον σε παιδιά. Οπότε μη μας μιλάτε για συνεργατικά μέτρα που δεν έχουν λύση.

Πείτε μας αυτή τη στιγμή ποια μέτρα θα πάρετε για να λυθεί το πρόβλημα. Θα μιλήσω πάλι μόνο για την παιδοκαρδιοχειρουργική, όχι για τις υπόλοιπες κλινικές. Έχουμε είκοσι ένα παιδιά στα επείγοντα και από αυτά περιμένουν αν θα ζήσουν ή αν θα πεθάνουν. Με το να χειρουργείται ένα παιδί την εβδομάδα, καταλαβαίνετε ποια είναι η κατάσταση. Δεν θέλω να την περιγράψω για να μην υποτιμήσω καμμία άλλη χώρα. Όμως αυτή η κατάσταση δεν είναι επιτρεπτή για τα παιδιά μας και σίγουρα δεν είναι αυτή η κατάσταση, κυρία Γκάγκα, που αντιμετωπίζει κάποιος που έχει χρήματα για να πάει σε ιδιωτική κλινική.

Τελικά σε αυτή τη χώρα, με τη δικιά σας Κυβέρνηση ζει όποιος έχει; Είναι προνόμιο η υγεία ή δικαίωμα; Αυτό είναι το βασικό ερώτημα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρία Γκάγκα, έχετε τον λόγο για τρία λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κατ’ αρχάς, είμαι γιατρός του δημόσιου συστήματος υγείας τριάντα χρόνια και δεν επιτρέπω σε κανέναν να λέει ότι το δημόσιο σύστημα υγείας στην Ελλάδα δεν λειτουργεί. Λειτουργεί και λειτουργεί περίφημα. Σε όλη τη διάρκεια της πανδημίας, είχα γνωστούς και φίλους που ψαχνόντουσαν στη Φινλανδία, στην Αγγλία ή όπου μπορείτε να φανταστείτε και δεν έβρισκαν γιατρό. Έπαιρναν τηλέφωνο εμάς. Δεν υπήρξε Έλληνας πολίτης που δεν βρήκε γιατρό, κανένας στην Ελλάδα. Δίνουμε παροχές υγείας, δίνουμε φάρμακα.

Στην Αγγλία για να γράψεις μονοκλωνικό φάρμακο για το άσθμα, υπάρχουν επτά κέντρα και σε εμάς μπορεί να τα συνταγογραφήσει οποιοσδήποτε πνευμονολόγος και οποιοσδήποτε αλλεργιολόγος. Μην συζητάτε λοιπόν για το δημόσιο σύστημα υγείας. Σαφώς έχουμε δημόσιο σύστημα υγείας στην Ελλάδα.

Τώρα να σας πω και ένα άλλο πράγμα. Επειδή ρωτάτε για τα παιδοκαρδιοχειρουργικά και επειδή αναφέρετε και τον σύλλογο του νοσοκομείου Παίδων για τα παιδοκαρδιοχειρουργικά, είναι τουλάχιστον δέκα χρόνια που λένε ότι δεν δουλεύει το νοσοκομείο και πράγματι εδώ και δέκα χρόνια γίνονται το πολύ εβδομήντα επεμβάσεις το χρόνο. Η Αγγλία έχει δώδεκα παιδοκαρδιοχειρουργικά κέντρα. Το μικρότερο κάνει εξακόσιες επεμβάσεις το χρόνο και το μεγαλύτερο κάνει χίλιες εξακόσιες.

Για να έχεις εμπειρία και για να πάω εγώ το παιδάκι μου σε ένα νοσοκομείο, πρέπει το νοσοκομείο να έχει πολλά περιστατικά και να έχει εμπειρία. Το Παίδων λοιπόν κάνει κάποιες περιορισμένες επεμβάσεις. Έχουμε άλλο νοσοκομείο που λειτουργεί τελείως δημόσια, το «Ωνάσειο» και κάνει διακόσιες πενήντα επεμβάσεις το χρόνο…

**ΚΡΙΤΩΝ - ΗΛΙΑΣ ΑΡΣΕΝΗΣ:** Πού είναι τα στοιχεία;

**ΠΡΟΕΔΡΕΥΩΝ (Απόστολος Αβδελάς):** Κύριε Αρσένη, σας παρακαλώ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κανείς δεν πληρώνει τίποτα, ούτε ο γονιός ούτε το παιδί. Μπορεί να πάει οποιοσδήποτε σε ένα κέντρο που έχει την εμπειρία. Δηλαδή το Παίδων, το καρδιοχειρουργικό μπορεί να είχε εμπειρία πριν τριάντα χρόνια. Τα τελευταία δέκα χρόνια δυστυχώς την εμπειρία δεν την έχει και αυτό είναι κάτι που θα πρέπει να δούμε στην Ελλάδα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Σκόπιμα.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Η Ελλάδα έχει ανάγκη από ένα παιδοκαρδιοχειρουργικό κέντρο, με βάση όλα τα διεθνή πρότυπα. Μπορούμε να το συζητήσουμε όσο θέλετε, αλλά τα γεγονότα είναι αμείλικτα. Το πού θέλουμε να βάλουμε τα πράγματα δεν είναι μόνο θέμα επιλογής. Είναι και θέμα πού πάνε οι άρρωστοι. Αν οι άρρωστοι πάνε σε ένα κέντρο που έχει εμπειρία πεντακοσίων περιστατικών το χρόνο, αυτό το κέντρο πρέπει να στηρίξουμε. Αν οι άρρωστοι δεν πάνε σε ένα μέρος που έχει τριάντα περιστατικά το χρόνο, αυτό το κέντρο πρέπει να το ξανασκεφτούμε και ίσως να το συμπτύξουμε με κάτι άλλο.

Αυτός είναι ο τρόπος που λειτουργεί η υγεία σε όλο τον κόσμο για να έχουμε καλή ποιότητα υπηρεσιών υγείας. Όχι να λέμε ότι έχουμε κέντρα, αλλά να έχουμε πραγματικά κέντρα που κάνουν διακόσιες, τριακόσιες, πεντακόσιες επεμβάσεις τον χρόνο, που οι γιατροί έχουν εμπειρία και που και τα δύσκολα και τα εύκολα περιστατικά τα βγάζουν πέρα γρήγορα και καλά, με καλά αποτελέσματα για τα παιδιά και τους γονείς. Και για τους ενήλικες ασθενείς ισχύει αυτό και για τα παιδιά. Το τι χρειάζεται για να μπορέσουμε να λειτουργήσουμε…

**ΚΡΙΤΩΝ - ΗΛΙΑΣ ΑΡΣΕΝΗΣ:** Πείτε μας ένα παγκοσμίως παιδοκαρδιοχειρουργικό…

**ΠΡΟΕΔΡΕΥΩΝ (Απόστολος Αβδελάς):** Κύριε Αρσένη, δεν σας διέκοψε. Σας παρακαλώ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Εγώ δεν σας διέκοψα καθόλου.

Αυτή τη στιγμή δεν υπάρχει παιδί που δεν μπορεί να νοσηλευτεί με παιδοκαρδιοχειρουργικό πρόβλημα, άμεσα και δωρεάν στην Ελλάδα, άμεσα και δωρεάν στο «Ωνάσειο» Παιδοκαρδιοχειρουργικό Κέντρο. Το αν θέλουμε να κάνουμε δεύτερο κέντρο; Κανονικά δεν πρέπει να έχουμε δεύτερο κέντρο στην Ελλάδα, γιατί δεν έχουμε αρκετά περιστατικά. Έχουμε περιστατικά για ένα κέντρο. Συζητάμε και για το «Νιάρχος», το παιδιατρικό στη Θεσσαλονίκη. Δεν πρέπει να ανοίξει ούτε εκεί παιδοκαρδιοχειρουργικό κέντρο, γιατί τα κέντρα είναι τα κέντρα που έχουν εμπειρία.

Διεθνώς η εμπειρία δείχνει ότι χειρουργικά κέντρα που έχουν πολλά περιστατικά είναι εκεί που γίνονται καλύτερες οι επεμβάσεις, είναι εκεί που υπάρχουν καλύτερα αποτελέσματα για τους αρρώστους. Και αυτό μας ενδιαφέρει, πού θα έχουν οι άρρωστοι αποτέλεσμα, όχι να πληρώνουν. Να μην πληρώνουν τίποτα, να είναι δωρεάν τελείως και με καλά αποτελέσματα. Αυτό μας ενδιαφέρει στο Υπουργείο.

Από εκεί και πέρα το τι θέλουμε να κουβεντιάσουμε, μπορούμε να το κουβεντιάζουμε ώρες ατελείωτες, αλλά η αλήθεια είναι ότι αυτή τη στιγμή στην Ελλάδα έχουμε ένα πάρα πολύ καλό παιδοκαρδιοχειρουργικό κέντρο, δωρεάν για γονείς και παιδιά, που μπορούν να αντιμετωπιστούν όλα τα περιστατικά.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Παραμένουμε στο Υπουργείο Υγείας.

Επόμενη είναι η δεύτερη με αριθμό 1007/15-9-2022 επίκαιρη ερώτηση πρώτου κύκλου του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Το κυβερνητικό «μπάχαλο» με τον προσωπικό γιατρό και η ακύρωση της μεταρρύθμισης στην πρωτοβάθμια φροντίδα υγείας (ΠΦΥ).

Κύριε Ξανθέ, καλησπέρα σας, καλή εβδομάδα. Έχετε τον λόγο για δύο λεπτά για το ξεκίνημά σας.

**ΑΝΔΡΕΑΣ ΞΑΝΘΟΣ:** Καλησπέρα σας και ευχαριστώ, κύριε Πρόεδρε.

Κύριε Υπουργέ, όταν με μεγαλοστομίες παρουσιάσατε το νέο θεσμό, σας είχαμε πει ότι υπάρχει μια θεμελιώδης συνθήκη, η οποία είναι προβληματική, δηλαδή αυτό το νέο μοντέλο στηρίχθηκε στη λογική ότι θα εμπλακούν οι ιδιώτες γιατροί, ενώ κατά την άποψή μας ο θεσμός του οικογενειακού γιατρού, όπως είναι ο σωστός ορισμός σε όλο τον κόσμο, στηρίζεται κατά βάση στις δημόσιες δομές και σε μια διεπιστημονική ομάδα υγείας, διεπαγγελματική ομάδα, η οποία οργανώνει την πρόληψη, την προαγωγή υγείας, την παρέμβαση στην κοινότητα, την ολοκληρωμένη και ολιστική φροντίδα.

Εσείς επιμείνατε σε αυτή τη λογική, προφανώς ευελπιστώντας ότι οι ελεύθεροι επαγγελματίες γιατροί και οι ιατρικοί σύλλογοι, οι περισσότεροι εκ των οποίων είναι φιλικά προσκείμενοι στην Κυβέρνησή σας, θα στήριζαν αυτόν τον θεσμό. Αυτό δεν επιβεβαιώθηκε και σήμερα έχετε βρεθεί σε ένα πραγματικό αδιέξοδο. Ξέρω, θα μου πείτε τα νούμερα και θα σας απαντήσω σε αυτό.

Το αδιέξοδο, λοιπόν, και το βάλτωμα και το ναυάγιο θα έλεγα αυτής της ιστορίας οφείλεται στο γεγονός ότι, πρώτον, δεν συνοδεύτηκε από κανένα σχέδιο στήριξης των δημόσιων δομών. Υπάρχει μια προκήρυξη για τις κενές θέσεις οικογενειακών γιατρών και άλλων επαγγελματιών υγείας στις ΤΟΜΥ, στις τοπικές μονάδες υγείας, εδώ και πάνω από ενάμιση χρόνο. Εσείς ο ίδιος μου είπατε ότι είχαν ενδιαφερθεί τριακόσιοι, περίπου, γιατροί για να προσληφθούν και μετά από ενάμιση χρόνο ακόμα δεν έχει τελεσφορήσει αυτή η προκήρυξη. Φυσικά δεν έγινε τίποτα για τα κέντρα υγείας είτε αγροτικού είτε αστικού τύπου.

Σήμερα, λοιπόν, έχουμε το εξής: Έχετε στηριχθεί κατά βάση στους γιατρούς των δημόσιων δομών και με την απειλή των πέναλτι και των αντικινήτρων και της επιβάρυνσης των πολιτών για τις εξετάσεις και τα φάρμακά τους με επιπλέον ποσοστό συμμετοχής, αντιστοιχούνται πολίτες με γιατρούς οι οποίοι είναι χιλιόμετρα μακριά από τον τόπο διαμονής τους. Στο Ρέθυμνο -το ξέρω πάρα πολύ καλά το παράδειγμα- εννοείται ότι έχουν εξαντληθεί οι οικογενειακοί γιατροί της ΤΟΜΥ, του κέντρου υγείας αστικού τύπου, που ούτως η άλλως ήταν ελάχιστοι, και δηλώνονται στα περιφερειακά ιατρεία και τα κέντρα υγείας της υπαίθρου.

Υπάρχουν, λοιπόν, πολίτες οι οποίοι στην πραγματικότητα δεν θα συναντήσουν ποτέ τον προσωπικό γιατρό με τον οποίον έχουν αντιστοιχηθεί και στον οποίον έχουν εγγραφεί. Είναι, δηλαδή, προσωπικός γιατρός χωρίς διαπροσωπική σχέση με τον ασθενή. Αυτό είναι εξ ορισμού πλήρης αποτυχία του μοντέλου. Και βεβαίως δεν μπορεί να υπάρξει καμμία ποιοτική παρακολούθηση και φροντίδα αυτών των ανθρώπων. Στην καλύτερη των περιπτώσεων θα εξαντληθεί σε μία ηλεκτρονική συνταγογράφηση με την άυλη συνταγή κ.λπ. και τίποτα περισσότερο.

Νομίζω, λοιπόν, ότι είναι τα πράγματα πραγματικά σε αδιέξοδο και αυτό που πρέπει να κάνετε είναι να υπάρξει ένας ανασχεδιασμός και να δοθεί βάρος αυτή την περίοδο στο ΕΣΥ, στις δομές του, να ενισχυθούν οι ήδη υπάρχοντες οικογενειακοί ιατροί, να ενσωματωθεί στον θεσμό ο οικογενειακός παιδίατρος, γιατί ήταν τραγικό έλλειμμα από τη σύλληψη του νόμου, εξαρχής το ότι ο παιδικός πληθυσμός, το 17% του πληθυσμού της χώρας, ήταν έξω από ένα θεσμό που τιτλοφορούνταν «προσωπικός γιατρός για όλους».

Νομίζω ότι αυτό είναι το θέμα και όχι βεβαίως να καταφύγετε σε αυτήν την αλχημεία του να βάζετε άσχετες ειδικότητες να κάνουν τον προσωπικό γιατρό, αιματολόγους, ογκολόγους, φυσίατρους, γαστρεντερολόγους. Αυτά είναι απίστευτα πράγματα. Διερωτώμαι αν τα ξέρει ο Παγκόσμιος Οργανισμός Υγείας και το γραφείο για τη διασφάλιση της ποιότητας και για μεταρρύθμιση στην πρωτοβάθμια φροντίδα που υπάρχει στη χώρα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Ξανθέ. Θα σας απαντήσει ο Υπουργός Υγείας, ο κ. Θάνος Πλεύρης.

Κύριε Πλεύρη, έχετε τον λόγο για την πρωτολογία σας, για τρία λεπτά

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, χαίρομαι που κάνετε σήμερα αυτή την ερώτηση, διότι είναι ευκαιρία και για τους Βουλευτές του ΣΥΡΙΖΑ που κάνουν συνεχείς ερωτήσεις και ουσιαστικά κατακρίνουν εσάς και το νομοσχέδιο που είχατε το 2018 -θα σας πω τις ερωτήσεις που έχουν κάνει- και επειδή δεν γνωρίζουν αναφέρονται σε διατάξεις δικές σας και κρίνουν αυτή την Κυβέρνηση.

Πάμε να δούμε τι είχε γίνει με τον οικογενειακό γιατρό.

Τα πράγματα είναι πάρα πολύ απλά. Το 2018, αφού το 2014 δεν εφαρμόστηκε, φέρατε το νομοσχέδιο για τον οικογενειακό γιατρό. Διαβάζω τη δήλωση σας από την «ΕΛΕΥΘΕΡΟΤΥΠΙΑ»: Η πρόσκληση του ΕΟΠΥΥ για τους ελεύθερους επαγγελματίες -πρόσκληση σε ελεύθερους επαγγελματίες είχατε κάνει- είναι ανοικτή. Άρα όποιος γενικός γιατρός παθολόγος θέλει, μπορεί να συμβληθεί με τους όρους που προβλέπονται στη σύμβαση: Δέσμευση χρόνου: είκοσι ώρες την εβδομάδα. Πληθυσμός ευθύνης: δύο χιλιάδες διακόσια πενήντα άτομα.

Να απαντήσουμε, λοιπόν, στην πρώτη κριτική που μου κάνουν με ερωτήσεις τους οι Βουλευτές του ΣΥΡΙΖΑ, ότι δύο χιλιάδες άτομα για έναν γιατρό είναι πολλά. Εσείς ψηφίσατε έναν γιατρό για δύο χιλιάδες διακόσια πενήντα άτομα. Και αν τα δύο χιλιάδες είναι πολλά, τα δύο χιλιάδες διακόσια πενήντα είναι περισσότερα. Επίσης, τους μιλούσατε για εργασία είκοσι ωρών την εβδομάδα, δηλαδή σε είκοσι ώρες την εβδομάδα θα έβλεπαν τον πληθυσμό ευθύνης, ενώ εμείς τους έχουμε είκοσι επτά ώρες την εβδομάδα.

Τι έγινε, λοιπόν, με τη δική σας ρύθμιση; Με τη δική σας ρύθμιση υπήρξαν γύρω στους επτακόσιους πενήντα ιδιώτες γιατρούς που τους βρήκαμε στο σύστημα και συνολικά ενεγράφησαν περί το 1,5 εκατομμύριο κόσμου σε τέσσερα χρόνια.

Τι κάνατε για να αντιμετωπίσετε αυτό το πρόβλημα;

Πολύ γρήγορα, κύριε Ξανθέ, επειδή είδατε ότι δεν πέτυχε ο οικογενειακός σας γιατρός από το capitation που είχατε ψηφίσει κάνατε συμβάσεις με τους γιατρούς να παίρνουν 2.000 ευρώ τον μήνα οι οικογενειακοί γιατροί, ασχέτως του πληθυσμού που ήταν εγγεγραμμένος, και βάλτωσε η μεταρρύθμιση.

Ήρθαμε εμείς τον Μάιο. Στην αρχή δεχθήκαμε μια κριτική ότι «δεν έχετε τις υπουργικές αποφάσεις και άρα το ψηφίζετε μόνο για την τρόικα, για τους θεσμούς και δεν θα το εφαρμόσετε». Οι υπουργικές αποφάσεις βγήκαν. Ο θεσμός εφαρμόζεται από 1η Αυγούστου, μέσα στο καλοκαίρι, κύριοι συνάδελφοι. Τα σημερινά στοιχεία με αναφορά της Παρασκευής: τρείς χιλιάδες τριακόσιοι είκοσι εννέα γιατροί είναι στο σύστημα, δύο χιλιάδες διακόσιοι είναι περίπου οι του δημοσίου και χίλιοι διακόσιοι οι του ιδιωτικού τομέα που μπήκαν. Οι γιατροί παθολόγοι γενικοί οικογενειακοί είναι τέσσερις χιλιάδες, που έχουν τουλάχιστον πενήντα συνταγές τον χρόνο. Ο κ. Θεμιστοκλέους, ο Γενικός Γραμματέας Πρωτοβάθμιας, έκανε την ανάλυση για να δούμε τι δεξαμενή γιατρών μπορούσαμε να βρούμε. Άρα μέσα στον Αύγουστο και τις πρώτες μέρες του Σεπτεμβρίου το 30% των ιδιωτών γιατρών έδειξε προθυμία και μπήκε. Αυτήν τη στιγμή έχουν εγγραφεί τέσσερα εκατομμύρια εκατόν σαράντα έξι χιλιάδες πολίτες, που αντιστοιχεί στο 47% του πληθυσμού που είχε δικαίωμα να εγγραφεί.

Στη συζήτησή μας με τους θεσμούς όλα αυτά, κύριε Ξανθέ, μας τα έθεσαν ως προαπαιτούμενα διότι είχε αποτύχει ο οικογενειακός γιατρός. Η ταχύτητα της μεταρρύθμισης για να κλείσει η αξιολόγηση της χώρας είχε να κάνει με το γεγονός -εσείς θα μου δείξετε τώρα για τις ΤΟΜΥ- ότι στον οικογενειακό γιατρό υπήρξε αποτυχία.

Πατήσαμε, λοιπόν, στις δικές σας διατάξεις. Το λέω αυτό γιατί βγαίνουν εδώ πέρα Βουλευτές του ΣΥΡΙΖΑ και λένε «να στηριχτείτε στο δημόσιο σύστημα». Μα από το δημόσιο σύστημα οι γιατροί παθολόγοι γενικοί οικογενειακοί που υπηρετούν και μπορούν να μπουν είναι δύο χιλιάδες διακόσιοι. Συνεπώς εκ των πραγμάτων απευθύνεσαι στους ιδιώτες.

Τι διαφορετικό κάναμε εμείς, κύριε Ξανθέ;

Πρώτα απ’ όλα, στους γιατρούς του δημοσίου δώσαμε κίνητρο. Εσείς δεν δώσατε. Τους είπατε «με τον μισθό που έχετε θα έχετε και πληθυσμό ευθύνης». Εμείς τους δίνουμε 10 χιλιάδες ευρώ τον χρόνο για να έχουν πληθυσμό ευθύνης. Πληρώνονται από τον χιλιοστό πεντακοσιοστό πρώτο μέχρι τον δισχιλιοστό.

Δεύτερον, δώσαμε σοβαρές οικονομικές αμοιβές στους ιδιώτες που θα μπουν με διαβάθμιση από οκτακόσιους πενήντα επτά ασθενείς έως δύο χιλιάδες και χρήματα που ξεκινούν από 27.000 ευρώ τον χρόνο και φτάνουν τις 70.000 ευρώ τον χρόνο. Γι’ αυτόν τον λόγο μπήκαν περισσότεροι γιατροί.

Τρίτον, επειδή ακριβώς είδαμε ότι οι γιατροί της ειδικότητας της συγκεκριμένης που υπάρχουν, δεν πρόκειται να καλύψουν τον θεσμό σε πληρότητα 100%, διότι ήταν βέβαιο ότι δεν θα μπουν όλοι οι ιδιώτες και επειδή θέλαμε να εφαρμοστεί ο θεσμός, κάναμε αυτό το οποίο έκανε η Ιταλία. Σας φέρνω συγκεκριμένη χώρα ως παράδειγμα. Πήγε στις ειδικότητες με βάση παθολογίας. Πότε τις ανοίγουμε αυτές τις ειδικότητες; Τις ανοίγουμε αφού έγινε η πρώτη φάση της μεταρρύθμισης, που ήταν μόνο γενικοί οικογενειακοί και παθολόγοι, και πλέον μέχρι τις 10 Οκτωβρίου, όπως υπολογίζουμε, θα ανέβουν και οι ειδικότητες οι παθολογικές και θα υπάρχει μεγαλύτερη πληθώρα γιατρών.

Υπάρχουν δυσλειτουργίες στο σύστημα; Προφανέστατα, όταν σε σαράντα πέντε μέρες έχουν εγγραφεί τέσσερα εκατομμύρια διακόσιες χιλιάδες πολίτες και έχουμε πιάσει τον στόχο που μας έβαλαν οι θεσμοί για τις 31 Δεκμβρίου, δεν θα υπάρχει πίεση; Θα υπάρχει πίεση. Και αυτό που λέμε στους πολίτες είναι ότι η λογική των αντικινήτρων δεν θα εφαρμοστεί μέχρι το σημείο που θα υπάρχει επάρκεια των γιατρών. Οι γιατροί λοιπόν θα μπαίνουν στο σύστημα συνεχώς και με τις ειδικότητες και με τους ιδιώτες. Γιατί σας πληροφορώ καθημερινά μπαίνουν είκοσι με τριάντα γιατροί στο σύστημα, επειδή ακριβώς βλέπουν ότι πια ο θεσμός πάει να λειτουργήσει. Και ευελπιστούμε ότι θα ανέβει και η κάλυψη του πληθυσμού.

Και να σας πω ότι υπάρχει και ένας πληθυσμός που βρίσκεται σε απόσταση; Να σας το πω. Το γεγονός ότι τρία με τριάμισι εκατομμύρια κόσμου θα έχουν γιατρούς στην περιοχή τους και θα πηγαίνουν να τους επισκέπτονται με ραντεβού τα οποία θα είναι ηλεκτρονικά και θα κάνουν τις επισκέψεις και θα είναι δωρεάν και δε θα πληρώνουν τίποτα, αυτό δεν είναι κομβική διαφορά από τον οικογενειακό γιατρό των 2.000 ευρώ τον μήνα ασχέτως πληθυσμού;

Και, κύριε Ξανθέ, επειδή ακριβώς απευθύνομαι σε έναν άνθρωπο που γνωρίζει τη συγκεκριμένη μεταρρύθμιση, γιατί οι Βουλευτές του ΣΥΡΙΖΑ που έκαναν ερώτηση δεν την ξέρουν, εσείς θα έπρεπε να πείτε ότι ναι χρήζει διόρθωση ο θεσμός, να κάνετε τις παρατηρήσεις, αλλά επί της αρχής περίμενα από εσάς να λέγατε πως αυτή τη στιγμή δείχνει ότι πάει να λειτουργήσει και ότι πράγματι αν γίνουν και κάποιες παρεμβάσεις όπως λόγου χάρη οι οριστικοί πίνακες, που λέτε, στα ΤΟΜΥ με τους διακόσιους δεκαπέντε γιατρούς -αυτοί εκδήλωσαν τελικά ενδιαφέρον, βγήκαν τον Ιούλιο οι προσωρινοί πίνακες και αρχές Οκτωβρίου βγαίνουν οι οριστικοί και θα κάθονται στις θέσεις τους- τότε υπάρχει η λογική από εσάς που έχετε προσπαθήσει να κάνετε αυτή τη μεταρρύθμιση και ζήσατε όλες τις δυσκολίες.

Να έρχεστε όμως να κάνετε μια κριτική τη στιγμή που εξ αντικειμένου -δεν είναι θέμα πολιτικής αντιπαράθεσης- ο δικός σας οικογενειακός γιατρός απέτυχε και υποχρεωθήκατε να αναδιπλωθείτε, να πάτε δηλαδή σε μισθοδοσία τον μήνα και να σταματήσετε όλο το πλαίσιο του οικογενειακού γιατρού; Θα έπρεπε τώρα να πείτε ότι πράγματι ξεκινάει μια προσπάθεια, ότι χρειάζεται να υπάρχει προσωπικός γιατρός, ότι όπου υπάρχουν δυσλειτουργίες, αυτές οι δυσλειτουργίες με την παρουσία των γιατρών θα διορθωθούν και εκεί θα μπορούσαμε να κάνουμε μια συζήτηση.

Κλείνω, μακρηγόρησα, αλλά απαντώ ουσιαστικά για καμμιά εικοσαριά ερωτήσεις Βουλευτών του ΣΥΡΙΖΑ τις οποίες έχω δεχθεί.

Η ουσία είναι μία ότι για πρώτη φορά -και οι θεσμοί έχουν εντυπωσιαστεί σας πληροφορώ από την παρουσία των πολιτών που υπάρχει- έχουμε έναν θεσμό που αγκαλιάζεται από τους πολίτες, έναν θεσμό που η ιατρική κοινότητα ακόμα τον παρακολουθεί αλλά έχει μπει σε πολύ μεγαλύτερο βαθμό και έναν θεσμό που σέβεται τον γιατρό του δημοσίου, γιατί δεν του λέει ότι με τον μισθό σου θα έχεις πληθυσμό ευθύνης, αλλά του δίνει επιπλέον χρήματα.

Με τις ειδικότητες και με άλλες παρεμβάσεις που θα γίνουν και στους ιδιώτες θα δείτε ότι αυτό που λέμε θα γίνει πραγματικότητα. Το τρίμηνο αυτό είναι ένα πιλοτικό στάδιο. Θα μπουν γιατροί, θα φτάσουμε τουλάχιστον στο 70% του δικαιούχου πληθυσμού και για πρώτη φορά θα εφαρμοστεί ο προσωπικός γιατρός στη χώρα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Έδωσα χρόνο διότι το θέμα είναι πολύ ενδιαφέρον. Σας παρακαλώ πολύ όμως στη δευτερολογία σας να είστε τυπικοί με τον χρόνο. Ευχαριστώ πολύ.

Τον λόγο έχει ο κ. Ξανθός για τρία λεπτά.

**ΑΝΔΡΕΑΣ ΞΑΝΘΟΣ:** Αγαπητέ Υπουργέ, πρέπει να θυμηθούμε λίγο την ιστορία του πράγματος.

Ο θεσμός του οικογενειακού και προσωπικού γιατρού είχε νομοθετηθεί στη χώρα από ιδρύσεώς του ΕΣΥ πέντε με έξι φορές. Ποτέ δεν έγινε το παραμικρό βήμα εφαρμογής. Ψηφιζόταν ο νόμος και έμενε στα συρτάρια του Υπουργείου. Ποιος ήταν ο λόγος ο πολιτικός; Ο πολιτικός λόγος είναι ότι τα κόμματα τα οποία κυβέρνησαν τη χώρα από τη δεκαετία του ʼ80 και μετά είχαν κάνει μια πολιτική επιλογή, ο χώρος πρωτοβάθμιας φροντίδας να είναι προνομιακός για τον ιδιωτικό τομέα και να μην αναπτυχθούν οι δημόσιες δομές, όπως προέβλεπε ο ιδρυτικός νόμος του ΕΣΥ.

Εσείς κάνατε κάτι ακόμα χειρότερο, εννοώ η κυβέρνηση Σαμαρά - Βενιζέλου και ο Υπουργός Υγείας Άδωνις Γεωργιάδης του οποίου ήσασταν και σύμβουλος. Έρχεται λοιπόν σε ένα προβληματικό τοπίο στην πρωτοβάθμια φροντίδα και δίνει τη χαριστική βολή στις δομές που ήταν στα αστικά κέντρα. Δηλαδή οδηγεί σε εξώθηση από το σύστημα μαζικά τρεις χιλιάδες ειδικευμένους γιατρούς, αποδιοργανώνονται τα πολυιατρεία του ΙΚΑ-ΕΟΠΥΥ και διαλύεται η πρωτοβάθμια φροντίδα στα αστικά κέντρα.

Πάνω λοιπόν σε αυτό το τοπίο ερχόμαστε εμείς και νομοθετούμε έναν νέο θεσμό με την τεχνική και επιστημονική υποστήριξη του ΠΟΥ και ο οποίος μέσα σε λίγους μήνες άρχισε να εφαρμόζεται. Ψηφίστηκε το καλοκαίρι του 2017 και τέλη του 2017 είχαμε τις πρώτες δημόσιες δομές αναπτυγμένες. Εμείς αναπτύξαμε εκατόν είκοσι επτά δομές σε όλη τη χώρα. Σε ενάμιση χρόνο έγινε, όχι σε τέσσερα χρόνια που λέτε. Γιατί έχετε αρχίσει τώρα τα κατά συνθήκη ψεύδη. Σε ενάμιση χρόνο λοιπόν αναπτύξαμε εκατόν είκοσι επτά δημόσιες δομές. Προσλάβαμε περίπου τετρακόσιους με πεντακόσιους οικογενειακούς γιατρούς και χίλιους διακόσιους περίπου συνολικά επαγγελματίες υγείας.

Αξιολογήθηκαν αυτές οι δομές. Υπάρχει εδώ μελέτη από εξωτερικούς αξιολογητές που έβαλε η δική σας Κυβέρνηση. Ήταν συμβατική μας υποχρέωση προφανώς. Θεωρείται θετικό αυτό το μοντέλο.

Δεν είναι επτακόσιοι οι εγγεγραμμένοι. Κάνετε μονίμως αυτή την απίστευτη -πώς να το πω τώρα;- αλχημεία, να ταυτίζετε τον θεσμό του οικογενειακού γιατρού με τους συμβεβλημένους ιδιώτες του ΕΟΠΥΥ. Όχι βεβαίως! Εκτός από τους επτακόσιους εβδομήντα για την ακρίβεια που ήταν συμβεβλημένοι, υπήρχαν και άλλοι περίπου δύο χιλιάδες τριακόσιοι –το σύνολο είναι παραπάνω από τρεις χιλιάδες- οι οποίοι είχαν αντιστοιχίσει -δεν ξέρω τα στοιχεία του 2019- τα δύο εκατομμύρια μάλλον απ’ ότι μου λένε. Αυτή ήταν η βάση την οποία παραλάβατε εσείς.

Επί ενάμιση χρόνο δεν κάνετε τίποτα. Δεν υπάρχει ούτε καν η αρμοδιότητα στην πολιτική ηγεσία του Υπουργείου για το θέμα της πρωτοβάθμιας φροντίδας. Ο κ. Θεμιστοκλέους μπαίνει κάποια στιγμή Γενικός Γραμματέας. Ασχολείται με τα εμβόλια για έναν χρόνο και μετά από δύο, δυόμισι χρόνια τουλάχιστον αρχίζετε να ασχολείστε. Έχει πια βαλτώσει ο θεσμός, πιέζουν φυσικά οι Ευρωπαίοι και λένε ότι έχουν χρηματοδοτήσει ένα μοντέλο για το οποίο δεν κάνετε τίποτα. Δεν προσθέσατε ούτε μία νέα δομή. Κάνατε μια προκήρυξη για τα μάτια του κόσμου και δεν την τελεσφορείτε. Και έρχεστε τώρα και μας λέτε ότι απέτυχε ο θεσμός; Εσείς τον αφήσατε να βαλτώσει. Γιατί ακριβώς είχε έναν ισχυρό συμβολισμό, ότι ταυτιζόταν με νέες δημόσιες δομές οι οποίες παρείχαν και πολύ καλή φροντίδα και υπάρχουν μελέτες αξιολόγησης των χρηστών, των ωφελουμένων από αυτές τις δομές που την έκανε ο ΠΟΥ και που λέει ότι είναι πάρα πολύ θετικό.

Νομίζω λοιπόν ότι είναι προφανές ότι δεν σας ενδιέφερε η ουσία. Η ουσία λοιπόν δεν είναι να αντιστοιχίσουμε πληθυσμό σε γιατρούς, κύριε Πλεύρη, οι οποίοι γιατροί αυτοί να μην έχουν ούτε καν τη δυνατότητα επαφής με τον άρρωστο και φυσικά να μην έχουν τη γνώση για να παίξουν τον ρόλο του οικογενειακού γιατρού, του συμβούλου δηλαδή υγείας σε πρωτοβάθμιο επίπεδο.

Σοβαρά μιλάτε και μου λέτε τώρα ότι οι ογκολόγοι και οι αιματολόγοι και οι γαστρεντερολόγοι, μπορούν να κάνουν τους οικογενειακούς γιατρούς; Πού το είδατε αυτό; Σε ποια χώρα του κόσμου γίνεται; Να μου το πείτε. Και ποια καλή πρακτική έχει αξιολογηθεί σε αυτό το πεδίο;

Νομίζω λοιπόν ότι πρόκειται για κακοποίηση μιας νέας φιλοσοφίας η οποία προφανώς σε όλο τον κόσμο και στη βιβλιογραφία και στις πολιτικές υγείας θεωρείται ότι εκεί πρέπει να είναι το επίκεντρο της αναδιοργάνωσης του συστήματος υγείας. Εσάς λοιπόν το μόνο που σας νοιάζει είναι να δώσετε ένα νούμερο στους θεσμούς, μια αντιστοίχιση και δεν σας ενδιαφέρει τίποτα περαιτέρω. Σας το ξαναλέω: Είναι προσωπικός γιατρός χωρίς προσωπική σχέση με τον ασθενή. Αυτό είναι το αδιέξοδο του μοντέλου σας.

Νομίζω ότι αναγκαία είναι μία παρέμβαση προοπτικής, επένδυσης στις δημόσιες δομές, προφανώς και με νέο πλέγμα κινήτρων. Λέτε ότι εμείς δεν δώσαμε λεφτά. Προφανώς, κύριε Πλεύρη, διότι δεν είχαμε λεφτά, γιατί δεν υπήρχε Ταμείο Ανάκαμψης τότε που έχετε εσείς τώρα και μας κουνάτε το δάχτυλο! Δεν υπήρχε πανδημία και 1,5 δισεκατομμύριο από το Ταμείο Ανάκαμψης.

**ΠΡΟΕΔΡΕΥΩΝ (Απόστολος Αβδελάς):** Κλείστε παρακαλώ.

**ΑΝΔΡΕΑΣ ΞΑΝΘΟΣ:** Και μία ερώτηση: Ξέρετε πόσο είναι η απορροφητικότητα του Ταμείου Ανάκαμψης για τον τομέα της υγείας; Διάβαζα ότι είναι 3% με 3,5%. Ξέρετε ότι η χώρα μας έχει υποδιπλάσιο ποσοστό σε σχέση με το σύνολο των πόρων του RRF για την υγεία; Εμάς είναι 4,5% και ο μέσος όρος στην Ευρώπη είναι 9%. Σε μια χώρα που υστερεί λοιπόν διαχρονικά στον τομέα της υγείας, δεν φροντίσατε ούτε στοιχειωδώς να αντιστοιχηθείτε με το μέσο όρο της Ευρώπης.

Νομίζω δεν σας ενδιαφέρει. Αυτό που ενδιαφέρει είναι να έχετε την πολιτική σας πελατεία στον χώρο των γιατρών που είναι κυρίως ελευθεροεπαγγελματίες γιατροί, οι οποίοι προφανώς δεν θέλουν αυτό το μοντέλο.

Θέλουν ένα μη σύστημα, όπου ο καθένας πάει όπου νομίζει και επιβαρύνει και την τσέπη του και το κράτος και το ασφαλιστικό σύστημα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Πλεύρη, έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, η δυσκολία σας είναι στο γεγονός ότι οι νόμοι μοιάζουν, οπότε συγκρίνονται. Δεν μπορείτε να πείτε ότι υπάρχει κάτι τρομακτικά διαφορετικό, γιατί εμείς πιστεύουμε στη συνέχεια του κράτους.

Αναφερθήκατε εδώ στις δομές. Άσχετο τελείως με τον οικογενειακό γιατρό που κάνατε.

**ΑΝΔΡΕΑΣ ΞΑΝΘΟΣ:** Ε, αυτό δεν καταλαβαίνετε!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Στην Πρωτοβάθμια κάνατε δυο παρεμβάσεις. Η μια παρέμβαση ήταν η ΤΟΜΥ, οι μονάδες. Η δεύτερη παρέμβαση ήταν ο οικογενειακός γιατρός. Με τετρακόσιες πενήντα προσλήψεις ΤΟΜΥ, που λέτε, γενικών και οικογενειακών γιατρών, πώς θα κάνατε κάλυψη του πληθυσμού; Για αυτό απευθυνθήκατε σε αναλογία, ένας γιατρός για δυο χιλιάδες διακόσια πενήντα άτομα και απευθυνθήκατε στους ιδιώτες. Αυτό κάναμε και εμείς. Απευθυνθήκαμε στους ιδιώτες. Άρα, τα νούμερα είναι συγκρίσιμα. Γιατί, κύριε Ξανθέ, τώρα συγκρίνουμε τα νούμερα, χωρίς να έχουν μπει ειδικότητες, για να λέτε ότι κάνουμε δήθεν αλχημείες.

Με τους γενικούς παθολόγους και οικογενειακούς έχουμε τρεις χιλιάδες τετρακόσιους γιατρούς και τέσσερα εκατομμύρια εκατόν εξήντα χιλιάδες πολίτες σε σαράντα πέντε μέρες. Θέλετε και τα νούμερα τα οποία είπατε εσείς, θέλετε και τον ενάμιση χρόνο; Μα, ο θεσμός του οικογενειακού γιατρού, η ομολογία της αποτυχίας σας και δεν σας λέω για τα ΤΟΜΥ, για τα ΤΟΜΥ έχετε μια θέση και βλέπετε ότι και αυτά δεν ήρθαμε να τα καταργήσουμε, παρ’ όλο που διαφωνούσαμε…

**ΑΝΔΡΕΑΣ ΞΑΝΘΟΣ:** Δεν μπορούσατε!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εσείς, λοιπόν, στον οικογενειακό γιατρό, ο ίδιος αναγνωρίσατε το αδιέξοδό σας και αλλάξατε τις διατάξεις του νόμου και ψηφίζουμε ουσιαστικά παρατάσεις οικογενειακών γιατρών με 2.000 ευρώ, που υπήρχαν και γιατροί με πληθυσμό ευθύνης εκατό και διακόσια άτομα και έπαιρναν 2.000 ευρώ τον μήνα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Αυτή τη στιγμή, λοιπόν, πάμε και εφαρμόζουμε προσωπικό γιατρό.

Αναφερθήκατε εσείς από το 2017 έως το 2018. Εγώ σας λέω από τον Αύγουστο μέχρι τον Οκτώβριο, τρεις χιλιάδες τριακόσιοι γιατροί και τέσσερα εκατομμύρια εκατόν εξήντα τέσσερις χιλιάδες πολίτες, είναι κάτι που δεν μπορεί να αναγνωριστεί;

Και λέμε, πάμε στο επόμενο στάδιο. Ναι, δεν έχουμε τους γενικούς γιατρούς που χρειαζόμαστε αυτή τη στιγμή. Και όλοι να ήθελαν να μπουν στο σύστημα, δεν μπορείς να υποχρεώσεις άπαντες, θα πάμε και στις ειδικότητες. Σας λέω ότι και η Ιταλία που είχε παρόμοιο πρόβλημα το έκανε και υπάρχουν κι άλλες χώρες που μπορώ να σας αναφέρω.

**ΑΝΔΡΕΑΣ ΞΑΝΘΟΣ:** Σε ποιες ειδικότητες;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Στις ειδικότητες που έχουν βάση την παθολογία. Εκεί πάμε. Και παράλληλα, κάνουμε…

**ΑΝΔΡΕΑΣ ΞΑΝΘΟΣ:** …(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Ξανθέ, δεν σας διέκοψε, σας παρακαλώ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εδώ έχω το εξής, θα αναφερθώ, γιατί είναι ωραίο. Ο κ. Μεϊκόπουλος με σαράντα τρεις Βουλευτές του ΣΥΡΙΖΑ μου κάνουν την ερώτηση ότι είμαι ανάλγητος, γιατί τι λέω στο νομοσχέδιο του Υπουργείου Υγείας; Ότι οι ανασφάλιστοι θα πηγαίνουν να εγγράφονται στις δημόσιες δομές και αν δεν υπάρχουν δημόσιες δομές, η εγγραφή θα γίνεται στους ιδιώτες. Δεν την υπογράφετε αυτή την ερώτηση, κύριε Ξανθέ. Γιατί δεν την υπογράφετε; Γιατί επανέλαβα το δικό σας άρθρο.

**ΑΝΔΡΕΑΣ ΞΑΝΘΟΣ:** Δηλαδή, οι ογκολόγοι …

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Γιατί η μόνη διαφορά του άρθρου είναι ότι αντί για οικογενειακός είναι προσωπικός γιατρός. Εσείς, λοιπόν βάλατε στο νομοσχέδιο σας το αυτονόητο, ότι οι ανασφάλιστοι μπαίνουν στην ευθύνη των γιατρών του δημοσίου κέντρου που υπάρχει, εάν δεν υπάρχει εκεί γιατρός πάει στους ιδιώτες, το ίδιο επαναλάβαμε εμείς …

**ΑΝΔΡΕΑΣ ΞΑΝΘΟΣ:** …(Δεν ακούστηκε)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μου κάνουν ερώτηση εμένα οι Βουλευτές του ΣΥΡΙΖΑ, μη καταλαβαίνοντας ότι κάνουν κριτική στον κ. Ξανθό.

Λέτε για τα αντικίνητρα. Κύριε Ξανθέ, εσείς…

**ΑΝΔΡΕΑΣ ΞΑΝΘΟΣ:** …(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Ξανθέ, σας παρακαλώ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όχι, η ερώτηση του κ. Μεϊκόπουλου…

**ΑΝΔΡΕΑΣ ΞΑΝΘΟΣ:** …(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Ξανθέ, δεν σας διέκοψε καθόλου.

**ΑΝΔΡΕΑΣ ΞΑΝΘΟΣ:** Η κριτική είναι επειδή κόψατε τη συνταγογράφηση. Πώς θα είναι προσωπικός γιατρός αφού δεν θα μπορεί να συνταγογραφήσει;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μα, αφού θα μπεις στον προσωπικό γιατρό, θα μπορεί να συνταγογραφεί.

Ακούστε ένα ενδιαφέρον. Λένε οι Βουλευτές του ΣΥΡΙΖΑ ότι ο κόσμος έχει εγγραφεί λόγω των αντικινήτρων. Βάλατε εσείς αντικίνητρα ή δεν βάλατε; Υπουργική απόφαση 13-4-2018. Απόλυτο σύστημα παραπομπών. Βάλατε σύστημα ότι για να πηγαίνει κάποιος σε κέντρο υγείας και στη δευτεροβάθμια μπορεί να περνάει μόνο με τον προσωπικό γιατρό.

**ΑΝΔΡΕΑΣ ΞΑΝΘΟΣ:** Αυτό δεν είναι χαράτσι.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ακούστε, κύριε Ξανθέ. Θα ακούσετε. Τί κάνατε; Ο κ. Ξανθός έβγαλε την υπουργική απόφαση. Από όσο γνωρίζουμε όσοι είμαστε εδώ, οι υπουργικές αποφάσεις δημοσιεύονται. Ο κ. Ξανθός, όμως, τί έκανε; Έβγαλε την υπουργική απόφαση, γιατί τα αντικίνητρα είναι μέσα στις προβλέψεις που υπήρχαν από τους θεσμούς, αλλά τη συγκεκριμένη απόφαση δεν τη δημοσιεύσατε ποτέ. Τη δείξατε, δηλαδή, απλώς στους θεσμούς, με αποτέλεσμα να έλθει το Συμβούλιο της Επικρατείας και να δεχθεί την αίτηση ακύρωσης των ιατρικών συλλόγων, λέγοντας ότι η απόφασή σας είναι ανυπόστατη, δεν παρήγαγε ποτέ έννομες συνέπειες. Δηλαδή, ό,τι κάνατε ως Κυβέρνηση τότε, ήταν απλώς να περνάτε τις αξιολογήσεις και γι’ αυτό τον λόγο βάλτωσε πλήρως ο θεσμός του «οικογενειακού γιατρού» που εσείς δεν τον πιστεύατε, γιατί έπρεπε να μπουν μέσα οι ιδιώτες και ήταν κάτι το οποίο δεν σας άρεσε.

Εσείς, τι πιστεύατε; Εσείς πιστεύατε ότι θα έχουμε μόνο κέντρα υγείας ΤΟΜΥ, θα μπαίνει όλος ο πληθυσμός στις δημόσιες δομές και ο ιδιωτικός τομέας θα είναι απ’ έξω.

Σας το επέβαλαν στη μορφή του οικογενειακού γιατρού και εσείς κάνατε ό,τι μπορείτε για να το δυναμιτίσετε.

Παιδίατροι. Επειδή το λέτε και αυτό. Ο παιδιατρικός θεσμός θα λειτουργήσει στο επόμενο στάδιο με τον ενήλικο. Στην παρούσα φάση τι εφαρμόζουμε; Εφαρμόζουμε το νομοσχέδιό σας, κύριε Ξανθέ.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ολοκληρώνω, κύριε Πρόεδρε.

Σήμερα στην επιτροπή πέρασε η διάταξη που δίνουμε παράταση στον δικό σας νόμο για τους παιδιάτρους. Άρα ή ο δικός σας νόμος είναι κακός και πρέπει να τον αλλάξουμε, για να μας εγκαλείτε τώρα…

**ΑΝΔΡΕΑΣ ΞΑΝΘΟΣ:** Αυτοί είναι εκατόν πενήντα παιδίατροι.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Γιατί είχατε μόνο εκατόν πενήντα παιδιάτρους. Και εκεί αποτύχατε.

**ΑΝΔΡΕΑΣ ΞΑΝΘΟΣ:** …(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

Κλείστε σας παρακαλώ, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και κλείνω με το εξής: Το Ταμείο Ανάκαμψης δεν έχει καμμία σχέση με τον προσωπικό γιατρό. Όλα τα χρήματα του προσωπικού γιατρού είναι χρήματα από πόρους. Άρα μη λέτε ότι έχουμε τα λεφτά από εμάς, θα τα δείτε και εγγεγραμμένα στον προϋπολογισμό.

**ΑΝΔΡΕΑΣ ΞΑΝΘΟΣ:** …(Δεν ακούστηκε)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Βεβαίως, θα πληρώνονται από τον ΕΟΠΥΥ ξεχωριστά. Όλα τα χρήματα. Κρατικός προϋπολογισμός. Το 1,5 δισεκατομμύριο είναι για τα κέντρα υγείας, 250.000.000 ευρώ είναι για τα νοσοκομεία, μιλάτε για απορροφητικότητα. Όταν τα νοσοκομεία μαζί με τον ψηφιακό φάκελο είναι τα 700.000.000 ευρώ και το Ταμείο Ανάκαμψης λειτουργεί από το 2021, θέλετε να μου πείτε ότι τελειώνουν μελέτες σε νοσοκομεία μέσα σε δύο και τρεις μήνες για να μπορεί να γίνει απορρόφηση; Προφανώς η απορρόφηση θα γίνει, γιατί όλα αυτά απαιτούν μελέτες. Και τα κέντρα υγείας και τα νοσοκομεία και ο ψηφιακός φάκελος, εντός του χρόνου που προβλέπεται.

Κύριε Ξανθέ, σας το λέω γιατί το είπατε, χίλιοι στις δικές σας τις ΤΟΜΥ. Ναι, με καθυστέρηση. Ισχύει λόγω πανδημίας. Χίλια πέντε άτομα είναι συνολικά οι προσλήψεις στους προσωρινούς. Οκτώβριο θα βρίσκονται στις θέσεις τους. Με αυτόν τον πληθυσμό μπορεί να ανοίξουν ακόμα εξήντα έξι ΤΟΜΥ και θα ανοίξουν εξήντα έξι ΤΟΜΥ. Έναν θεσμό στον οποίο δεν πιστεύαμε, αλλά τον βρήκαμε, προσπαθούμε να τον εντάξουμε στη φιλοσοφία μας και αυτή είναι η διαφορά μας. Ότι εμείς ερχόμαστε εδώ με έναν προσωπικό γιατρό που δείχνει ότι για πρώτη φορά έχει σοβαρές ελπίδες να εφαρμοστεί στη χώρα μας και εσείς υπό τον φόβο ότι θα πετύχουμε εκεί που η Κυβέρνησή σας απέτυχε, προσπαθείτε να κάνετε μικροκομματική κριτική.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλή συνέχεια στον κ. Ξανθό.

Ο κ. Πλεύρης παραμένει για να απαντήσει και στον κ. Κωνσταντινόπουλο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τον χρόνο μου θα τον κόψω από τον κ. Κωνσταντινόπουλο, γιατί δεν έχω και πολλά πράγματα να του πω!

**ΠΡΟΕΔΡΕΥΩΝ (Απόστολος Αβδελάς):** Α, ωραία! Ευχαριστώ πολύ. Κάπως έτσι το υπολόγιζα κι εγώ.

Προχωρούμε τώρα στη συζήτηση της έβδομης με αριθμό 1013/16-9-2022 επίκαιρης ερώτησης δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Υγείας, με θέμα: «Έλλειψη οδηγών ασθενοφόρων σε Δημητσάνα και Τρόπαια».

Κύριε Αντιπρόεδρε, καλησπέρα σας και καλή εβδομάδα. Έχετε δύο λεπτά και τηρήστε τα, γιατί εσείς είστε μετά από εμένα στην Έδρα!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε, θα τα τηρήσω.

Κύριε Υπουργέ, θα είμαι σύντομος και πιστεύω ότι θα έχετε απάντηση γρήγορα. Δεν θέλω να μπω στη διαδικασία ΣΥΡΙΖΑ - Νέα Δημοκρατία, νομίζω ότι μπορείτε να τα βρείτε με βάση αυτά που είπατε.

Πάμε, όμως, στην ουσία των πραγμάτων που έχουν να κάνουν με το Κέντρο Υγείας Τροπαίων. Θέλω να σας ενημερώσω να ξέρετε και εσείς ότι έχω καταθέσει ερώτηση -η οποία δεν απαντήθηκε- στις 29-6-2022 και 3-3-2021 αναφορά. Δεν έχει απαντηθεί… Κυβέρνηση Νέας Δημοκρατίας. Τα θυμόμαστε, μην τα ρίξουμε στους υπόλοιπους.

Πάμε τώρα να δούμε τι σημαίνει Τρόπαια, τι σημαίνει Γορτυνία.

Στα Τρόπαια υπάρχει ένας επικουρικός οδηγός και σχεδόν καθόλου ασθενοφόρα. Ούτε ασθενοφόρα έχουμε ούτε οδηγό, κύριε Υπουργέ. Και θέλω πραγματικά να με προσέξετε για να μπορέσουμε να το αντιμετωπίσουμε.

Αυτό τι σημαίνει; Σημαίνει ότι δεν υπάρχει οδηγός για να πάει σε αυτές τις δύσκολες περιοχές, που είναι απομονωμένες και εκατό χιλιόμετρα από το Νοσοκομείο της Τρίπολης.

Θέλω να πιστεύω ότι καμμία κυβέρνηση -και πραγματικά σας το λέω- δεν πρέπει να αντιμετωπίζει αυτούς τους ανθρώπους -όχι σαν δεύτερης ή τρίτης- σαν πέμπτης κατηγορίας. Δηλαδή, έχει πάθει ένας έμφραγμα -και το καταθέτω στα Πρακτικά- και έκανε το ασθενοφόρο πέντε ώρες να πάει. Έ, ας πεθάνει!

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αφού πάμε καλά στα οικονομικά, υπάρχει ανάπτυξη, υπάρχουν δυνατότητες, πρέπει να το αντιμετωπίσουμε. Πρώτον, να φέρουμε ασθενοφόρα αλλά και, δεύτερον και σημαντικότερο, δεν μπορεί το κέντρο υγείας να το αντιμετωπίσει με έναν επικουρικό.

Πείτε μου, κύριε Υπουργέ. Ειλικρινώς σας λέω ότι θα σας προτείνω και εγώ -εάν θέλετε πραγματικά να το λύσουμε- λύσεις, ώστε να πάνε αύριο τους ανθρώπους και να αντιμετωπίσουμε αυτό το πρόβλημα, δηλαδή, να υπάρχει ένας οδηγός και ένα ασθενοφόρο.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Κωνσταντινόπουλε, πράγματι υπάρχει πρόβλημα, όπως το περιγράφετε.

Στα Τρόπαια με πληθυσμό πεντακόσιους έξι κατοίκους έχουμε ένα ασθενοφόρο και έναν επικουρικό ειδικότητας Δ.Ε. Πληρωμάτων και στη Δημητσάνα με τριακόσιους σαράντα δύο κατοίκους το κέντρο υγείας διαθέτει δύο ασθενοφόρα και υπηρετούν τρία άτομα ειδικότητας Δ.Ε. Οδηγών, εκ των οποίων οι δύο είναι επικουρικοί και ο ένας είναι με το πρόγραμμα του ΟΑΕΔ.

Αναφορικώς με την κάλυψη των ειδικοτήτων των Δ.Ε. Οδηγών, συμπεριλαμβανομένου και του συγκεκριμένου κέντρου υγείας, για το χρονικό διάστημα του 2020-2021 εγκρίθηκαν από το Υπουργείο Υγείας θέση επικουρικού προσωπικού των συγκεκριμένων ειδικοτήτων. Άρα υπήρξε έγκριση από το Υπουργείο. Δυστυχώς όμως κατέστησαν άγονες, λόγω έλλειψης υποψηφίων και δεν υπήρξε κατάθεση των απαραίτητων δικαιολογητικών. Μάλιστα, επανειλημμένα ενεργοποιήθηκε η πλατφόρμα υποβολής των σχετικών αιτήσεων και οι θέσεις αυτές παρέμειναν χωρίς ζήτηση.

Προς τούτο, λοιπόν, και με την ενημέρωση που έχω από τις Υπηρεσίες, έγιναν οι ακόλουθες ενέργειες. Υπήρξε από την 6η ΥΠΕ συνολικό αίτημα που απεστάλη στον ΟΑΕΔ, ώστε να μπορούν να βγουν αυτές οι θέσεις από τον ΟΑΕΔ. Ενημερώθηκα πριν από την ερώτησή σας ότι είναι στο τελικό στάδιο επεξεργασίας και προς έγκριση για το συγκεκριμένο κομμάτι. Παράλληλα, για τον προγραμματισμό προσλήψεων συμβάσεων ορισμένου χρόνου έχουν ζητηθεί για το 2023 συγκεκριμένες θέσεις και θα γίνουν δεκτές. Όμως, οφείλω να σας πω -ευελπιστούμε τώρα επειδή θα είναι θέσεις ορισμένου χρονικού διαστήματος ότι θα υπάρχει μεγαλύτερο ενδιαφέρον- ότι και πάλι δεν ξέρουμε εάν θα καλυφθούν.

Με αυτό, λοιπόν, το σκεπτικό και προκειμένου να αντιμετωπιστεί έστω και προσωρινά το πρόβλημα, για να μπορέσουν να ανακουφιστούν λίγο εκεί οι πολίτες, αλληλοκαλύπτονται τα δύο κέντρα υγείας, όπου είναι απαραίτητο, στα Τρόπαια και στη Δημητσάνα και είμαστε σε μια διαδικασία, προκειμένου να ολοκληρωθεί το πρόγραμμα του ΟΑΕΔ, αλλά να βγουν και οι θέσεις όπως έχει ζητήσει η 6η ΥΠΕ, για τον προγραμματισμό του 2020 - 2023.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Αντιπρόεδρε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, δεν υπάρχει χειρότερο πράγμα -το παθαίνουν όλοι οι Υπουργοί- να σας στέλνουν οι Υπηρεσίες θέματα και να τα λέτε. Θα σας πω ένα παράδειγμα, γιατί σας ακούει πολύς κόσμος.

Λέτε, Τρόπαια: πεντακόσιοι έξι κάτοικοι. Το Κέντρο Υγείας Τροπαίων, κύριε Υπουργέ, έχει ογδόντα χωριά. Και δεν σας το λέω για εσάς, ούτε σας κάνω παρατηρήσεις, καθώς δεν έχουν καμμία αξία όλα αυτά, αξία έχει να βρεθούν λύσεις.

Πρώτον, δεν μου απαντήσατε για τα ασθενοφόρα. Τι γίνεται με τα ασθενοφόρα, ως ασθενοφόρο, ως αυτοκίνητο; Δεν μου απαντήσατε.

Δεύτερον. Ακούστε, κύριε Υπουργέ, εγώ θα σας προτείνω κάτι και θα δείξετε πραγματικά αν θέλετε να το αντιμετωπίσετε. Καταλαβαίνω τις δυσκολίες μέχρι τον ΟΑΕΔ. Με τον ν.4378/2016, στο άρθρο 78, οδηγοί ασθενοφόρου -πρέπει αυτό να το λύσουμε τώρα και να προσπαθήσουμε- μπορεί να είναι και πυροσβέστες. Αυτή τη στιγμή βρισκόμαστε σε περίοδο κατά την οποία οι πυροσβέστες από το κλιμάκιο της Γορτυνίας μπορούν να πάνε σε άλλες περιοχές. Σε αυτούς τους ανθρώπους, με βάση τον νόμο, και αφού δεν βρίσκετε κανέναν άλλον, μπορείτε να δώσετε πρόσκληση. Έχουν συνεννοηθεί οι άνθρωποι από το κέντρο υγείας, ώστε να μπορέσουν να κάνουν την εκπαίδευσή τους στο ΕΚΑΒ της Τρίπολης και να μην έρθουν στην Αθήνα. Έτσι θα λύσουμε το πρόβλημα για έξι μήνες, αλλά θα το λύσουμε πραγματικά γι’ αυτούς τους ανθρώπους που μένουν εκεί. Να τους δώσουμε ένα κίνητρο, όταν πηγαίνει για να το κάνει αυτό κάποιος πυροσβέστης, ένα μικρό κίνητρο το οποίο μπορεί να το πληρωθεί αυτός ο άνθρωπος, και έτσι να λύσουμε προσωρινά το ζήτημα, ώσπου να έρθει ο ΟΑΕΔ -γιατί εδώ θα είμαστε, και φοβάμαι ότι ο ΟΑΕΔ δεν θα έρθει- να μας δοθεί η δυνατότητα χρόνου, ώστε να μπορέσουμε να δούμε για επικουρικό, να βγάλουμε δημόσια πρόσκληση προς όλον τον κόσμο, να δούμε τι πρέπει να γίνει, ώστε να μπορέσουμε να αντιμετωπίσουμε το ζήτημα.

Αυτά που σας λέω για το άρθρο 78, εγώ δεν το ήξερα. Θέλω να το πω ότι μου το είπε ο επικεφαλής, ο διευθυντής του Κέντρου Υγείας Δημητσάνας, ο συνάδελφος Βασίλης Βαρδιάμπασης, ο οποίος δίνει μάχη καθημερινά στην περιοχή εκεί και συνεννοήθηκε με τους υπόλοιπους συναδέλφους από το Κέντρο Υγείας Τροπαίων και το έδωσαν ως λύση προσωρινή, κύριε Υπουργέ.

Εάν πραγματικά θέλετε, πρώτον, πρέπει να φέρετε ασθενοφόρο, γιατί δεν έχουμε ασθενοφόρο. Είναι δύο χρόνια τώρα που λέμε ότι τα έχουμε στην Πάτρα και δεν έρχονται αυτά τα έρμα τα ασθενοφόρα. Και, δεύτερον, να πάμε σε μια λογική άμεσα να το αντιμετωπίσουμε αυτό. Φέρτε αύριο μια τροπολογία στο νομοσχέδιό σας, ώστε να μπορέσουμε αυτόν τον καιρό -ως προς την αμοιβή και μιλάμε για 100 ευρώ τον μήνα, κύριε Υπουργέ, καθαρά πράγματα- να βρούμε οδηγούς, οι οποίοι δεν θα φύγουν από τα σπίτια τους για τουλάχιστον πέντε με έξι μήνες για να μπορέσει να αντιμετωπιστεί το πρόβλημα.

Να ξέρετε ότι αυτή θα είναι η ουσιαστική απάντηση προσωρινά, ώσπου να έρθει ο ΟΑΕΔ. Γιατί φοβάμαι ότι ο ΟΑΕΔ θα αργήσει πάρα πολύ.

Ευχαριστώ, κύριε Υπουργέ.

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Κωνσταντινόπουλε, σας απαντώ ευθέως. Πρώτα από όλα, θέλουμε να ολοκληρωθεί ο ΟΑΕΔ. Θα ελέγξω αυτή τη διαδικασία -υπάρχει και συνεννόηση με τα συναρμόδια Υπουργεία- για το αν μπορεί να δοθεί αυτή τη λύση. Προφανώς δεν μπορώ να σας το απαντήσω τώρα, γιατί μου αναφέρετε κάτι συγκεκριμένο, αλλά σας λέω ότι άμεσα θα ελεγχθεί αυτό, στο πλαίσιο που μπορεί να εφαρμοστεί. Μακάρι να μπορεί να εφαρμοστεί. Θέλουμε λύση, γιατί έχετε δίκιο ότι ο ΟΑΕΔ που θα δώσει όχι την προσωρινή αλλά μια πιο μακροπρόθεσμη λύση, είναι μια διαδικασία η οποία δεν θα ολοκληρωθεί.

Να σας πω όμως και το ευχάριστο, ότι ενημερώθηκα τη στιγμή που κάνατε την ερώτησή σας από τον ΥΠΕάρχη μας στην 6΄ ΥΠΕ, ότι έγινε η παραλαβή των είκοσι ασθενοφόρων. Το ένα ασθενοφόρο προορίζεται να πάει στο κέντρο υγείας. Δηλαδή ολοκληρώθηκε η διαδικασία αυτή τη στιγμή που το περιμέναμε. Άρα στο κομμάτι του ασθενοφόρου έχουμε την άμεση παράδοση. Στο κομμάτι του προσωπικού σάς είπα τις δυνατότητες που έχουμε ενεργοποιήσει και στον βαθμό που υπάρχει μια τέτοια δυνατότητα, θα την εξετάσουμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ. Καλή συνέχεια και στους δύο.

Προχωρούμε στη δεύτερη με αριθμό 1008/15-9-2022 επίκαιρη ερώτηση δεύτερου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς τον Υπουργό Προστασίας του Πολίτη, με θέμα: «Άμεσο «ξεπάγωμα» του πειθαρχικού ελέγχου εμπλεκόμενων στην υπόθεση Ζακ Κωστόπουλου αστυνομικών και απόδοση ευθυνών για την καθυστέρηση».

Κυρία Αναγνωστοπούλου, καλησπέρα σας και καλή εβδομάδα.

Έχετε δύο λεπτά για το ξεκίνημά σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υφυπουργέ, με όλον τον σεβασμό στο πρόσωπο και στο θεσμικό σας ρόλο, θεωρώ ότι ειδικά γι’ αυτή την ερώτηση και για την κρισιμότητά της ο Υπουργός θα έπρεπε να είναι εδώ. Έχει το δικαίωμα να μην είναι, κρίνεται όμως γι’ αυτή την απουσία.

Γνωρίζουμε όλοι ότι η καταδικαστική κρίση για τη θανάτωση κατόπιν ξυλοδαρμού του Ζακ Κωστόπουλου -κατόπιν δημόσιου λιντσαρίσματος θα έλεγα εγώ- δεν έχει αποκαταστήσει πλήρως την έννομη τάξη. Γνωρίζουμε πάρα πολύ καλά ότι ο ένας από τους καταδικασθέντες σε κάθειρξη δέκα ετών προκάλεσε μέσα σε λιγότερο από δύο μήνες με άλλη σύνθεση δικαστηρίου να ανασταλεί η εκτέλεση της ποινής του. Βέβαια τώρα έχουμε αναίρεση από τον εισαγγελέα του Αρείου Πάγου.

Το κρίσιμο θέμα, όμως, και γι’ αυτό έρχομαι με ερώτηση στον κύριο Υπουργό, είναι ότι ο πειθαρχικός έλεγχος που έχει διαταχθεί από το 2019 για τους εννέα αστυνομικούς που ήταν μπροστά και συνέβαλαν στον θάνατο του Ζακ Κωστόπουλου, αυτός ο πειθαρχικός έλεγχος έχει παγώσει, δεν έχει προχωρήσει, ενώ υπήρξε ΕΔΕ άμεσα μετά τον θάνατο του Ζακ Κωστόπουλου -προχθές κλείσαμε τέσσερα χρόνια, στις 21 Σεπτεμβρίου-, αμέσως διατάχθηκε ΕΔΕ, έχουμε πόρισμα της ένορκης διοικητικής εξέτασης, που βάζει τεράστια ζητήματα για τη λειτουργία των αστυνομικών. Δεν έχουμε και παραπέμπονται σε πειθαρχικό με υπογραφή του Γενικού Αρχηγού της Αστυνομικής Διεύθυνσης Αττικής. Ενώ τα έχουμε όλα αυτά, έχει παγώσει από το 2019 μέχρι σήμερα το πειθαρχικό, με το οποίο παραπέμπονται οι τέσσερις με ερώτημα απόταξης και οι άλλοι πέντε με ερώτημα αργίας με απόλυση. Βεβαίως ο δικηγόρος των αστυνομικών ήταν ο κ. Πλεύρης. Ίσως γι’ αυτόν τον λόγο έχει παγώσει το θέμα του πειθαρχικού ελέγχου.

Ερωτάται, λοιπόν, το Υπουργείο, κύριε Υπουργέ, γιατί ο πειθαρχικός έλεγχος, που αφορά τους αστυνομικούς που ενεπλάκησαν στην υπόθεση του Ζακ Κωστόπουλου, δεν έχει προχωρήσει; Δεύτερον και πολύ σημαντικό, ποιοι ευθύνονται; Ποιοι είναι υπεύθυνοι από την ΕΛ.ΑΣ. που έχει παγώσει αυτή η υπόθεση του πειθαρχικού ελέγχου;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Αναγνωστοπούλου.

Θα σας απαντήσει ο Υφυπουργός Προστασίας του Πολίτη κ. Ελευθέριος Οικονόμου.

Κύριε Οικονόμου, καλησπέρα σας, καλή εβδομάδα. Έχετε τρία λεπτά.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Καλησπέρα και καλή εβδομάδα σε όλους σας.

Κύριε Πρόεδρε, κυρίες και κύριοι Βουλευτές, συζητάμε σήμερα στο πλαίσιο του κοινοβουλευτικού ελέγχου την πορεία από πειθαρχικής πλευράς μιας υπόθεσης που έχει απασχολήσει την κοινή γνώμη αλλά και τη σφαίρα του δημόσιου διαλόγου.

Αποτελεί, λοιπόν, βαθιά πεποίθησή μου ότι η σημερινή ευκαιρία ενημέρωσης θα πρέπει να έχει στόχο τη νηφάλια -πέρα από κάθε πολιτικό δογματισμό- προσέγγιση του ζητήματος, διότι αυτό προστάζει ο πολιτικός πολιτισμός μας, αλλά και η ουσία της υπόθεσης, καθότι αφορά στην απώλεια της ζωής ενός νέου συνανθρώπου μας.

Θα ήθελα να ξεκινήσω από μια γενικότερη επισήμανση και εν συνεχεία θα παραθέσω μια σειρά στοιχείων τα οποία απαντούν με πληρότητα στα ερωτήματα που τίθενται, αποκαθιστώντας κατ’ αυτόν τον τρόπο την πραγματικότητα των όσων έχουν συμβεί.

Κυρίες και κύριοι, δεν χωρά η παραμικρή αμφιβολία ότι ο θανάσιμος τραυματισμός κατά τη διάρκεια μιας αστυνομικής επιχείρησης ενός νέου συμπολίτη μας, μας συγκλονίζει και μας θλίβει βαθύτατα, ιδίως όταν αφορά άτομα που χρήζουν ιδιαίτερης φροντίδας από την πολιτεία.

Χρέος της ελληνικής δικαιοσύνης και των αρμοδίων οργάνων πειθαρχικού ελέγχου του Υπουργείου Προστασίας του Πολίτη είναι η εις βάθος διερεύνηση των πραγματικών περιστατικών και η απόδοση τυχόν ποινικών και πειθαρχικών ευθυνών σε όσους ανεξαιρέτως φέρουν αυτές.

Μελετώντας, λοιπόν, προσεκτικά το περιεχόμενο τής υπό συζήτηση επίκαιρης ερώτησης εντόπισα ορισμένες αυθαίρετες παραδοχές και θεωρήσεις περί προκλητικής στασιμότητας στην πειθαρχική αντιμετώπιση της συγκεκριμένης υπόθεσης, αλλά και μια δήθεν προσπάθεια καλλιέργειας ενός κλίματος εκούσιας κωλυσιεργίας από υπηρεσιακούς παράγοντες που χειρίζονται τη συγκεκριμένη υπόθεση, τα οποία θα μου επιτρέψετε να μην υιοθετήσω.

Θέλω να υπογραμμίσω με τον πλέον κατηγορηματικό τρόπο ότι ουδεμία καθυστέρηση έχει σημειωθεί στην πορεία πειθαρχικής διερεύνησης της συγκεκριμένης υπόθεσης. Πράγματι, έως σήμερα έχουν σημειωθεί πέντε αναβολές στην πειθαρχική εκδίκασή της. Καμμία -το τονίζω καμμία- όμως δεν έχει προέλθει από πλευράς των αρμόδιων υπηρεσιών της Ελληνικής Αστυνομίας.

Ας δούμε συνοπτικά ορισμένα στοιχεία που επιβεβαιώνουν τα λεγόμενά μου. Στις 19 Μαρτίου του 2019 εισήλθε η συγκεκριμένη πειθαρχική υπόθεση στη Γραμματεία του Πειθαρχικού Συμβουλίου και ορίστηκε η εκδίκασή της για τις 24 Ιουνίου του ιδίου έτους. Αποφασίστηκε ωστόσο η αναβολή της λόγω κωλύματος του συνηγόρου υπεράσπισης έξι εκ των εννέα εγκαλουμένων αστυνομικών, αυτονόητη ενέργεια για την τήρηση της αρχής της δίκαιης δίκης.

Στις 27 Σεπτεμβρίου 2019 ορίστηκε εκδίκαση της υπόθεσης, αλλά λόγω ανωτέρας βίας στα πρόσωπα των δύο εκ του συνόλου των εγκαλουμένων αστυνομικών το συμβούλιο αποφάσισε την εκ νέου αναβολή, ώστε να έχουν τη δυνατότητα να ασκήσουν τα υπερασπιστικά τους δικαιώματα.

Στις 21 Φεβρουαρίου 2020 ορίστηκε εκ νέου η εκδίκαση της υπόθεσης, ωστόσο μετά από σχετικό αίτημα της υπεράσπισης περί αναβολής της εκδίκασης, προκειμένου να παραστεί ουσιώδης μάρτυρας τεχνικός σύμβουλος ιατροδικαστής, το συμβούλιο αποφάσισε εκ νέου την αναβολή και ταυτόχρονα την κλήτευση δύο ουσιωδών μαρτύρων ιατροδικαστών της συναφούς ποινικής εκδίκασης της υπόθεσης.

Η εμφάνιση της πανδημίας του κορωνοϊού, η ανάγκη λήψης δραστικών μέτρων περιορισμού της διασποράς του και συνακόλουθα η απαγόρευση συγχρωτισμού σε κλειστό χώρο μεγάλου αριθμού ατόμων, όπως απαιτούσε η εκδίκαση της συγκεκριμένης υπόθεσης, δεν επέτρεψε τον προσδιορισμό μιας ασφαλούς ημερομηνίας εντός του 2020. Επρόκειτο για μια πρωτοφανή, ανελαστική συνθήκη που είμαι σίγουρος θα συμφωνήσετε ότι επηρέασε τις συνεδριάσεις όλων των συλλογικών οργάνων, όπως και τη λειτουργία των δικαστηρίων.

Στις 15 Δεκεμβρίου του 2021 ορίστηκε εκ νέου πειθαρχική εκδίκαση της υπόθεσης, ωστόσο αυτή αναβλήθηκε για δύο λόγους: Πρώτον, λόγω κωλύματος των συνηγόρων των εγκαλουμένων αστυνομικών, αλλά και διότι το ποινικό σκέλος της εν λόγω υπόθεσης βρισκόταν σε πλήρη εξέλιξη, η ολοκλήρωση της εκδίκασης του οποίου αναμενόταν τον Φεβρουάριο του 2022.

Η τελευταία αναβολή δόθηκε στις 19 Σεπτεμβρίου 2022 κατόπιν νέου αιτήματος της πλευράς υπεράσπισης των αστυνομικών, προκειμένου να προσκομίσουν επιπρόσθετα αποδεικτικά στοιχεία, οπτικοακουστικό υλικό και λοιπά έγγραφα, τα οποία είχαν αναδειχθεί κατά την ποινική ακροαματική διαδικασία, αλλά και να εμφανίσουν ουσιώδεις μάρτυρες των εγκαλουμένων. Τότε, λοιπόν, με πρωτοβουλία των υπηρεσιών της ΕΛ.ΑΣ. ορίστηκε ρητή δικάσιμος την 19η Οκτωβρίου 2022 σε συνεννόηση με τους εγκαλούμενους για την αποφυγή μελλοντικών αιτημάτων αναβολής της πειθαρχικής διαδικασίας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε πολύ, κύριε Οικονόμου.

Κυρία Αναγνωστοπούλου, έχετε τρία λεπτά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ο κ. Οικονόμου μίλησε για πολιτικό πολιτισμό. Πολιτικός πολιτισμός υπάρχει όταν η δικαιοκρατική τάξη είναι σεβαστή και όταν πράξεις αυθαιρεσίας και βίας, ειδικά της Αστυνομίας, τιμωρούνται.

Μας περιγράψατε -και ελπίζω να μη μας ακούνε σήμερα ούτε οι γονείς, ούτε οι συγγενείς τους Ζακ Κωστόπουλου, ελπίζω να μην την ακούν αυτή τη συζήτησή- με ένα απολύτως γραφειοκρατικό τρόπο αυτό το οποίο καταλαβαίνουμε ότι έχει γίνει: Αναβολές, αναβολές, αναβολές!

Τόνισα και στην ερώτησή μου ότι ο δικηγόρος υπεράσπισης των αστυνομικών που αυθαιρέτησαν και άσκησαν βία -δημόσιο σκάνδαλο το χαρακτηρίζει το πόρισμα της ένορκης διοικητικής εξέτασης- ξέρουμε ποιος είναι. Αναβολές, αναβολές, αναβολές.

Επί της ουσίας της ερώτησης, τι μας είπατε; Έχουμε έναν νέο άνθρωπο ο οποίος δεν ξέρω αν χρήζει -είπατε χαρακτηριστικά- φροντίδας από την πολιτεία, αυτό όμως που είναι το κρίσιμο είναι ότι λιντσαρίστηκε και άνθρωποι αστυνομικοί ήταν εκεί.

Αντί να κάνουν ό,τι ήταν δυνατόν να επιβάλουν τον νόμο και την τάξη, αυτό που έκαναν -τα λέει η Ένορκη Διοικητική Εξέταση αυτά- ο τρόπος που του πέρασαν χειροπέδες δεν του άρμοζε. Χωρίς να έχουν την κατάλληλη επαγγελματική κατάρτιση, άσκησαν βία που δεν έπρεπε σε έναν άνθρωπο ο οποίος είχε εγκαταλείψει. Αλλοίωσαν στοιχεία του τόπου του εγκλήματος. Αυτός ο άνθρωπος κατέληξε. Ήταν ένας νέος άνθρωπος. Κύριε Οικονόμου, σύμφωνα με το πόρισμα του κ. Αλιβιζάτου, τον οποίο είχε βάλει στην επιτροπή ο κ. Χρυσοχοΐδης, αλλά και με τις καταδικαστικές αποφάσεις που έχουμε στο Ευρωπαϊκό Δικαστήριο για τα Δικαιώματα του Ανθρώπου δείχνουν ένα πράγμα: την ατιμωρησία σε πράξεις αυθαιρεσίας και βίας. Να επικαλεστώ αμέσως μετά την ιστορία του Βασίλη Μάγγου; Άλλος ένας νέος άνθρωπος που κατέληξε. Και εκεί έχουμε ατιμωρησία. Και δεν είναι μόνες αυτές οι ιστορίες.

Εδώ σήμερα έπρεπε να είναι ο κ. Χρυσοχοΐδης, κύριε Οικονόμου. Να κοιτάξει τις κάμερες, να μιλήσει σε αυτούς τους γονείς, όχι σε μένα. Εκεί είναι ο πολιτικός πολιτισμός. Να μη δώσει εξηγήσεις σε μένα.

Μας αναφέρατε ένα χρονολόγιο αναβολών επί τρία χρόνια. Έχουμε τέσσερα χρόνια από τον θάνατο αυτού του νέου ανθρώπου. Αν θέλουμε, λοιπόν, σ’ αυτή τη χώρα δημοκρατία με το περιεχόμενό της, αυτό σημαίνει όχι ατιμωρησία στους ανθρώπους οι οποίοι έχουν κληθεί να ασκούν, να προστατεύουν τον νόμο, να υπερασπίζονται τον νόμο, να προστατεύουν τους πολίτες και να τους οδηγούν στη δικαιοσύνη για παραβατικές πράξεις. Όχι να συμβάλλουν στη δολοφονία τους και το λιντσάρισμά τους.

Θέλω να κλείσω λέγοντας ένα πράγμα. Θα το υπογραμμίσω και πάλι: Έπρεπε να είναι εδώ ο κ. Θεοδωρικάκος. Έπρεπε να είναι εδώ για να απαντήσει σε αυτή την ερώτηση και όχι να τρέχει για το πώς θα στείλει τα ΜΑΤ για να μπει στα πανεπιστήμια η Πανεπιστημιακή Αστυνομία.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Οικονόμου, έχετε τρία λεπτά για τη δευτερολογία σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):**

Κύριε Πρόεδρε, κυρίες και κύριοι Βουλευτές, επιτρέψτε μου να αρχίσω από το τέλος της ομιλίας σας, όπου αναφερθήκατε στη δημοκρατία, ότι θέλουμε δημοκρατία. Αυτή θέλουμε, αυτή διασφαλίζουμε, γι’ αυτή αγωνιζόμαστε. Αναγκαία προϋπόθεση, όμως, είναι η τήρηση του ισχύοντος δικονομικού δικαίου, που εξασφαλίζει μία δίκαιη δίκη. Νομίζω ότι σε αυτό συμφωνούμε όλοι μας. Στην πρωτολογία μου αυτό ανέφερα. Ξεκάθαρα προκύπτει ότι ουδεμία αναβολή υπήρξε με πρωτοβουλία ή υπαιτιότητα της υπηρεσίας. Τουναντίον, σε ό,τι αφορά στις ενέργειες της υπηρεσίας, οι ενέργειες εκδηλώθηκαν άμεσα και ταχύτατα.

Αλλά έχει δικαίωμα και ο κατηγορούμενος στην υπεράσπιση και οι δικηγόροι του να καθορίσουν την υπερασπιστική του γραμμή, όπως η νομοθεσία και το Σύνταγμα επιβάλλει. Οφείλουμε να σεβαστούμε τον νομικό μας πολιτισμό. Εξάλλου οι ίδιοι δικονομικοί κανόνες ίσχυαν και επί των ημερών σας και επί των ημερών μας.

Επέλεξα, όμως, να παραθέσω τα ακριβή στοιχεία, τις ημερομηνίες και τους λόγους της κάθε μίας αναβολής με τον πλέον επίσημο τρόπο, για να καταστεί σαφές και στον πλέον δύσπιστο που μας παρακολουθεί ότι οι ισχυρισμοί περί δήθεν σκοπούμενης καθυστέρησης από πλευράς υπηρεσιών της Ελληνικής Αστυνομίας, που διατυπώνονται μέσα από την επίκαιρη ερώτησή σας, είναι έωλοι.

Σε ό,τι αφορά τη δυνατότητα των συνηγόρων υπεράσπισης των εγκαλουμένων να ζητήσουν αιτιολογημένα και να λάβουν αναβολή εκδίκασης της πειθαρχικής υπόθεσης στην οποία παρίστανται, νομίζω πως μπορούμε όλοι να συμφωνήσουμε ότι αυτό αποτελεί αναφαίρετο δικαίωμα που απορρέει από το δικονομικό μας σύστημα, όπως προείπα.

Αναφερθήκατε στο ότι για κάποιο διάστημα συνήγορος στην υπόθεση των κατηγορουμένων ήταν ο κ. Πλεύρης. Είναι δικαίωμα του κάθε εγκαλούμενου ή εγκαλουμένων να ορίζουν τον νομικό παραστάτη της επιλογής τους, χωρίς αυτό να επιτρέπει οποιαδήποτε μορφή μομφής είτε προς τον εγκαλούμενο είτε προς τον δικηγόρο που έχει οριστεί από αυτόν.

Αφού, λοιπόν, συμφωνήσουμε στα δύο αυτά στοιχεία που ταυτόχρονα συνιστούν θεμέλιο του νομικού μας πολιτισμού, θα ήθελα να σας διαβεβαιώσω ότι ουδεμία ολιγωρία ή αναιτιολόγητη καθυστέρηση υπήρξε στην εκδίκαση της υπόθεσης από το αρμόδιο συλλογικό όργανο πειθαρχικού ελέγχου, λαμβάνοντας μάλιστα υπ’ όψιν την ιδιαίτερη φύση και σοβαρότητα της υπόθεσης, τις απρόσμενες συνθήκες που διαμόρφωσε η πανδημία του COVID-19, του αριθμού των εγκαλουμένων, της απρόσκοπτης άσκησης των δικαιωμάτων τους κατά τη διαδικασία, αλλά και του γεγονότος ότι σύμφωνα με το άρθρο 8 του π.δ.120 του 2008, οι κανόνες και οι αρχές του Ποινικού Δικαίου και της Ποινικής Δικονομίας εφαρμόζονται ανάλογα και στο Πειθαρχικό Δίκαιο, ειδικά όσον αφορά τα δικαιώματα των κατηγορουμένων.

Αναφερθήκατε και στην ουσία της υπόθεσης με τον δικό σας τρόπο, ενώ έχουν υπάρξει πλέον και έχουν εκδοθεί οι αποφάσεις και των αρμοδίων ποινικών δικαστηρίων. Παραπέμπω σε αυτές και δεν θα ήθελα να υπεισέλθω επιμέρους στην ουσία, διότι δεν μου επιτρέπεται.

Θα πρέπει ακόμη να καταστεί σαφές πως η διαδικασία πειθαρχικού ελέγχου από τα αρμόδια συλλογικά όργανα του σώματος βρίσκεται σε συνάφεια και συντρέχουσα χρονικά πορεία με την ποινική εκδίκαση της υπόθεσης. Και δεν μπορεί να αποκοπεί καθότι κάτι τέτοιο θα ήταν δυνατόν να οδηγήσει στην έκδοση αντιφατικών αποφάσεων. Ούτε φυσικά θα μπορούσαν να εξεταστούν αυτοτελώς τα όποια πειθαρχικά αδικήματα, καθώς οι υπό εξέταση πράξεις ή παραλείψεις των εγκαλουμένων αστυνομικών είχαν κυρίως ποινικό χαρακτήρα, ενώ η ποινική εξέλιξη μιας τόσο σοβαρής υπόθεσης θα βοηθούσε σε καθοριστικό βαθμό την απονομή της πειθαρχικής δικαιοσύνης.

Θέλω, λοιπόν, να σας καλέσω να απέχετε από αυθαίρετες διαπιστώσεις για τον τρόπο λειτουργίας της πειθαρχικής διαδικασίας και των αρμόδιων υπηρεσιακών οργάνων και να διαβεβαιώσω με τον πλέον κατηγορηματικό τρόπο ότι η Ελληνική Αστυνομία διαθέτει τη νομική επάρκεια και τον απαραίτητο μηχανισμό ελέγχου και λογοδοσίας για όλες εκείνες τις περιορισμένες αποκλίνουσες συμπεριφορές, οι οποίες όχι μόνο ελέγχονται, αλλά και τιμωρούνται.

Από την πλευρά της η πολιτική ηγεσία του Υπουργείου σε στενή συνεργασία με τη φυσική ηγεσία της Ελληνικής Αστυνομίας σχεδιάζουν και αναπτύσσουν όλες τις αναγκαίες πρωτοβουλίες στην κατεύθυνση της παροχής ενός σύγχρονου εκπαιδευτικού προγράμματος, το οποίο συμβάλλει καθοριστικά, ώστε τα υπάρχοντα αλλά και νέα στελέχη της ΕΛ.ΑΣ. να ανταποκρίνονται με επάρκεια στις σύγχρονες ανάγκες της κοινωνίας.

Στην κατεύθυνση αυτή επιτρέψτε μου να αναφέρω ότι τόσο στη Σχολή Αξιωματικών της Ελληνικής Αστυνομίας όσο και στη Σχολή Αστυφυλάκων της ΕΛ.ΑΣ. από τις 13 Αυγούστου του 2021 στο πρόγραμμα σπουδών περιλαμβάνεται ειδική θεματική ενότητα «Συνταγματικό Δίκαιο, ανθρώπινα δικαιώματα, δικαιώματα των μελών της ΛΟΑΤΚΙ κοινότητας». Επίσης σε αμφότερες τις σχολές πραγματοποιούνται μεταξύ άλλων διαλέξεις, ομιλίες από τον Συνήγορο του Πολίτη ή βοηθό αυτού, στην ειδική θεματική ενότητα «Κοινότητες ΛΟΑΤΚΙ ατόμων».

Ολοκληρώνοντας την τοποθέτησή μου, καταθέτω για τα Πρακτικά αναλυτικό πίνακα με το πλήθος των δράσεων υπό μορφή εκπαιδεύσεων, σεμιναρίων, συμμετοχών στελεχών της ΕΛ.ΑΣ., με σκοπό την περαιτέρω κατάρτισή τους και εξοικείωση με ειδικότερες ομάδες του πληθυσμού για την αποτελεσματικότερη διαχείριση καθημερινών περιστατικών κατά την εκτέλεση των καθηκόντων τους, με απόλυτο σεβασμό της προσωπικότητας των πολιτών αυτών, των ατομικών τους ελευθεριών και δικαιωμάτων, αλλά και της ίσης μεταχείρισης, μακριά από κάθε είδους διακρίσεις. Αυτό οφείλουμε εξάλλου στο πλαίσιο λειτουργίας της δημοκρατικής μας πολιτείας: τον απόλυτο σεβασμό στα ανθρώπινα δικαιώματα όλων των πολιτών και την προάσπιση του δικαιώματός τους στον αυτοπροσδιορισμό και την αυτοδιάθεση.

Σας ευχαριστώ πολύ.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

Θα συζητηθεί τώρα η πρώτη με αριθμό 1028/19-9-2022 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Περιβάλλοντος και Ενέργειας, με θέμα: «Ένταξη του φαραγγιού της Νέδας στον έλεγχο του Οργανισμού Φυσικού Περιβάλλοντος και Κλιματικής Αλλαγής (ΟΦΥΠΕΚΑ)».

**ΦΩΤΕΙΝΗ ΠΙΠΙΛΗ:** Ευχαριστώ, κύριε Πρόεδρε.

Πρώτα απ’ όλα, κύριε Υφυπουργέ, χαίρομαι πραγματικά που ήρθατε εσείς και όχι ο Υπουργός, με δεδομένη την κοινή μας διαχρονική εμπειρία και γνώση για τα θέματα περιβάλλοντος. Άρα, λοιπόν, πρέπει να το τονίσω αυτό, μπορούμε να συνεννοηθούμε.

Η χρόνια αδιαφορία τοπικών και περιφερειακών αρχών για την ανάπτυξη ολοκληρωμένου σχεδίου δράσης και προστασίας του περίφημου φαραγγιού, σε παγκόσμια κλίμακα, της Νέδας, στα σύνορα των Νομών Ηλείας - Μεσσηνίας, που υπάγονται σε δύο περιφέρειες -και το έκανε ακόμα χειρότερο το θέμα- Δυτικής Ελλάδος και Πελοποννήσου, με οδηγούν στην τελευταία έκκληση, επιτέλους, το Υπουργείο Περιβάλλοντος να θέσει το φαράγγι της Νέδας υπό την αποκλειστική προστασία του, διότι επί δεκάδες χρόνια η τοπική και περιφερειακή αυτοδιοίκηση έχουν αδιαφορήσει παντελώς.

Το φαράγγι της Νέδας δεν είναι μόνο ένας περιβαλλοντικός θησαυρός. Ξεκινάει από τη μυθολογία, από την τροφό του Δία, τη Νέδα -στο εξωτερικό την ξέρουν και γι’ αυτόν τον λόγο την περιοχή- και είναι ένα μοναδικό φαράγγι, το οποίο από την υπερπροβολή -στην οποία, δυστυχώς, συνέβαλλα εδώ και τριάντα χρόνια λόγω απώτερης καταγωγής από εκεί και εγώ- τον έχουν οδηγήσει αυτόν τον υπέροχο τόπο σε χωματερή, σε έναν χώρο πάρα πολύ επικίνδυνο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ήδη έχουν συμβεί δυστυχήματα και ατυχήματα με ξένους, κυρίως, τουρίστες, και δεν είναι μόνο αυτό το επικίνδυνο, είναι ότι εκεί εμβιούν θησαυροί που πρέπει να προστατευτούν. Θα τα πούμε στη δευτερολογία τα υπόλοιπα.

Πάμε κατευθείαν στο αντικείμενο της ερώτησης: Θα εντάξει το Υπουργείο Περιβάλλοντος στον έλεγχο του ΟΦΥΠΕΚΑ το φαράγγι της Νέδας, με υποχρεωτική θέσπιση κανονισμού λειτουργίας, με ενδεικτικό αντίτιμο εισόδου, ώστε να εξασφαλιστεί η απαραίτητη φύλαξη και προστασία αυτού του κοσμήματος του υδάτινου πλούτου της χώρας;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Πιπιλή.

Θα σας απαντήσει ο Υφυπουργός Περιβάλλοντος και Ενέργειας -μιας και το ζητήσατε- ο κ. Γεώργιος Αμυράς.

Κύριε Αμυρά, καλησπέρα σας, καλή εβδομάδα. Έχετε τρία λεπτά για την πρωτολογία σας.

Να πω ότι φέτος το επισκέφθηκα πρώτη φορά το φαράγγι και πράγματι είναι μαγεία.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Καλησπέρα, κύριε Πρόεδρε.

Καλησπέρα σε όλες και όλους τους συναδέλφους μας. Αφού, λοιπόν, επισκεφθήκατε φέτος την περιοχή, είμαι σίγουρος ότι θα έμεινε στην καρδιά σας.

Αγαπητή μου, κυρία Πιπιλή, βεβαίως και ο κ. Σκρέκας να ήταν εδώ, με την ίδια ζέση θα μιλούσε για το φαράγγι της Νέδας. Είναι υπέροχο το φαράγγι, το ποτάμι πηγάζει από το Λύκαιο Όρος, μετά από μια -θα έλεγα- πορεία τριάντα δύο χιλιομέτρων εκβάλλει στον κυπαρισσιακό κόλπο. Το γεγονός ότι είναι το φυσικό σύνορο Ηλείας - Μεσσηνίας θα έλεγα ότι ήταν και η αχίλλειος πτέρνα της Νέδας, διότι καμμία από τις δύο -ας πούμε- περιφερειακές διοικητικές ενότητες δεν έδειξε το ενδιαφέρον να δει το φαράγγι και το ποτάμι από την αρχή ως το τέλος και να το προστατεύσει.

Εδώ, λοιπόν, ερχόμαστε εμείς, εννοώ το Υπουργείο Περιβάλλοντος, κύριε Πρόεδρε. Σαφέστατα, εάν δείτε τη βιβλιογραφία, την τεκμηρίωση, την επιστημονική, εν πάση περιπτώσει, τοποθέτηση του φαραγγιού μέσα στο χάρτη του φυσικού θησαυροφυλακίου της χώρας μας, θα δείτε ότι δεν έχει κανένα καθεστώς προστασίας, Κανένα. Δεν εντάσσεται, βεβαίως, ούτε στις περιοχές του δικτύου «NATURA 2000» ούτε σε κανένα άλλο, θα έλεγα, εθνικό στάδιο προστασίας. Είναι απροστάτευτο το φαράγγι της Νέδας και το ποτάμι.

Τι κάνουμε, λοιπόν, εμείς τώρα, κυρία Πιπιλή; Βεβαίως κι εσείς χρόνια αγωνίζεστε, χρόνια κι εμείς αγαπάμε αυτό το μέρος. Λοιπόν, τι έχουμε κάνει τώρα; Συζητήσαμε με τον Οργανισμό για το Φυσικό Περιβάλλον και την Κλιματική Αλλαγή, είναι ο Οργανισμός ΦΥΠΕΚΑ, ο οποίος έχει υπό την ομπρέλα του τις περιοχές «NATURA».

Το φαράγγι της Νέδας, όπως είπαμε, δεν είναι στις περιοχές «NATURA». Άρα εξ αρχής ο ΟΦΥΠΕΚΑ δεν μπορεί να κάνει και πολλά πράγματα. Όμως, εμείς συνεννοηθήκαμε με τον ΟΦΥΠΕΚΑ και τη διοίκησή του και συντάσσουν μια μελέτη, μια τεκμηρίωση, που θα μας οδηγήσει στο να προστατεύσουμε το φαράγγι της Νέδας και το ποτάμι στο σύνολό του με την εθνική κατηγορία του προστατευόμενου τοπίου. Υπάρχει στον ν.4685/2020 και το άρθρο 47 αυτή η κατηγορία προστασίας. Υπάρχουν και άλλες περιοχές στην Ελλάδα που τις έχουμε εντάξει σε τέτοιο καθεστώς προστασίας. Άρα σας λέω εξαρχής και κατηγορηματικά ότι, ναι, το φαράγγι της Νέδας θα κριθεί προστατευόμενο τοπίο.

Έχουμε, λοιπόν, πρώτα τη σύνταξη της τεκμηρίωσης από τον ΟΦΥΠΕΚΑ και αμέσως μετά θα οδηγηθούμε σε δράσεις, σε πράξεις, σε ενέργειες -και διοικητικές αλλά και πρακτικές-, έτσι ώστε και να οριοθετήσουμε το προστατευτέο τοπίο και βεβαίως να δούμε και τα υπόλοιπα θέματα προστασίας του οικοσυστήματος. Δεδομένου ότι έχει πάρα πολλές αγριοβελανιδιές, έχει υπέροχα πλατάνια, τα οποία πρέπει να προστατεύσουμε και από τη νόσο του πλατάνου, έχει επίσης αυτά τα απόκρημνα βραχώδη στενά περάσματα, τις καταβόθρες και τις βάθρες με νερό.

Αυτά, λοιπόν, όλα που σας περιέγραψα, είναι μικροί θύλακες βιοποικιλότητας.

Έτσι, λοιπόν, το πρώτο πράγμα που κάνουμε είναι -ήδη το κάνουμε, δηλαδή- να συντάσσουμε μια μελέτη λεπτομερέστατη, έτσι ώστε να ξέρουμε ποια είδη χλωρίδας φύονται στην περιοχή, ποια είδη ζώων, εντόμων κ.τ.λ. επίσης ζουν, ενδημούν στην περιοχή, έτσι ώστε να βγάλουμε σχέδια δράσης, να τα προστατεύσουμε.

Άρα, λοιπόν, κυρία Πιπιλή, σας το λέω ξεκάθαρα, το Υπουργείο Περιβάλλοντος και Ενέργειας θα θέσει υπό το καθεστώς του προστατευόμενου τοπίου το φαράγγι της Νέδας και αμέσως μετά θα δούμε τα διαχειριστικά μέτρα.

Είπατε ότι πρέπει να υπάρχουν διάφορα μέτρα διαχείρισης. Φυσικά! Διότι όποιος έχει πάει το ξέρει -θα είδατε, φαντάζομαι, κύριε Πρόεδρε- ότι έχει πάρα πολύ κόσμο το φαράγγι. Λοιπόν, το φαράγγι δεν αντέχει τόσο πολύ κόσμο. Θέλει, λοιπόν, μια ρέγουλα. Θέλει έναν τρόπο, να ανοίγει η είσοδος στο φαράγγι σε κόσμο ώστε να μπορεί να αντέξει το ίδιο το φαράγγι την υποδοχή αυτού του πληθυσμού.

Ό,τι λοιπόν έγινε με πολύ μεγάλη επιτυχία και το κάνουμε στο φαράγγι της Σαμαριάς, που είναι ο οδηγός μας, που είναι -θα έλεγα- ο φάρος μας για τέτοιου είδους παρεμβάσεις, θα το κάνουμε και στο φαράγγι της Νέδας.

Θα επανέλθω στη δευτερολογία μου με περισσότερες λεπτομέρειες.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κυρία Πιπιλή.

**ΦΩΤΕΙΝΗ ΠΙΠΙΛΗ:** Το 2014 είχα πάρει το φάκελό μου και είχα πάει στην τότε Γραμματέα του Υπουργείου Περιβάλλοντος, την κ. Νάντια Γιαννακοπούλου, τη νυν Βουλευτή του ΚΙΝΑΛ, που ήταν και Βουλευτής Μεσσηνίας πριν. Οπότε, τα βρήκαμε, τα συνεννοηθήκαμε. Δεν έγινε τίποτα.

Εν συνεχεία, τον Ιούνιο του 2020, μόλις είχα ξαναβγεί Βουλευτής, έκανα επίκαιρη ερώτηση στον Κωστή Χατζηδάκη, ο οποίος ασμένως δέχτηκε την πρότασή μου, προσέκρουσε, όμως, στη νομοθεσία και μου εξήγησε -με κάποια δυσαρέσκεια είναι η αλήθεια, γιατί προέβλεπε το αποτέλεσμα- ότι πρέπει να πάρει τη γνώμη του Υπουργείου Περιβάλλοντος, να γνωμοδοτήσουν δηλαδή οι δύο Περιφέρειες -Δυτικής Ελλάδος και Πελοποννήσου- για να μπορέσουν να συντάξουν κάποια μελέτη, για να σωθεί, επιτέλους, το φαράγγι από την τουριστική βαρβαρότητα.

Δηλαδή, μπορεί να είναι πεντακόσια άτομα, όλα μαζί, σε αυτό το πολύ στενό φαράγγι, να κάνουν μπάνιο μέσα στις λούμπες που δημιουργούν οι καταρράκτες, να τσαλαπατάνε την υπέροχη βιοποικιλότητα υδρόβιων μέσα εκεί κ.λπ..

Επικοινώνησα, εγγράφως, επισήμως, με σφραγίδα της Βουλευτού και προφορικά με τους δύο περιφερειάρχες τον Ιούνιο του ’20. Μου είπαν «μην ανησυχείτε, θα εκπονήσουμε μελέτη από κοινού με το ΕΚΠΑ». Τους είπα, έκπληκτη: «Τι δουλειά έχει το ΕΚΠΑ, αφού οι περιφέρειες είναι οργανωμένες, έχουν χρήμα, το Πολυτεχνείο Πάτρας, για παράδειγμα, δίπλα είναι…».

Πέρασαν δυόμισι χρόνια, όπου -προσέξτε τώρα- τον Φεβρουάριο πήγα με παρέα να τους δείξω το περίφημο φαράγγι της Νέδας. Και, πριν το ξεκινήσω, ξεκινάμε από το ιστορικό γεφύρι, που χάρη σε επίκαιρη ερώτησή μου η κ. Μενδώνη, αμέσως, το αναστηλώνει η Εφορεία Νεωτέρων Μνημείων Πατρών. Τελειώνει, λοιπόν.

Όμως δίπλα σε αυτό το αριστουργηματικό, στην είσοδο του φαραγγιού, προσέξτε τι έβλεπαν τον χειμώνα οι τουρίστες που ήταν εκεί. Αυτή είναι η είσοδος στο φαράγγι της Νέδας, κύριε Πρόεδρε και κύριε Υπουργέ. Εσείς το ξέρετε. Τα πάντα είναι διαλυμένα, είναι ένα ατέλειωτο σκουπιδαριό.

Και το κυριότερο: Παλαιότερα το δασαρχείο, που είχε πιο μικρές αρμοδιότητες -δυστυχώς τώρα είναι πολύ επιφορτισμένο-, είχε τοποθετήσει κιγκλιδώματα, είχε σκάψει φυσικά σκαλιά, για να κατεβαίνει κανείς με ασφάλεια. Όλα αυτά έχουν διαλυθεί.

Αν θέλετε, θα σας πω την προσωπική μου εμπειρία. Το μόνο που ενδιέφερε διαχρονικά τους τοπικούς δήμους ήταν να ασφαλτοστρωθούν οι δύο δρόμοι εκατέρωθεν Μεσσηνίας - Ηλείας, για να πηγαίνουν τα πούλμαν, λες και το φαράγγι είναι για να πηγαίνεις για αθλοπαιδιές. Εν πάση περιπτώσει, αυτό δημιούργησε μία τραγική κατάσταση.

Εδώ είναι φωτογραφίες -για να το καταλάβουν όσοι μάς παρακολουθούν και δεν το ξέρουν- που αποδεικνύουν τη μοναδικότητα αυτού του φαραγγιού. Και αν ζητήθηκε το συμβολικό αντίτιμο, αυτό θα αποφασιστεί αν θα είναι μισό ή ένα ευρώ.

Η μεγάλη επιτυχία στο φαράγγι της Σαμαριάς έγκειται ακριβώς -εκεί βέβαια είναι και μεγάλο το εισιτήριο, φτάνει και 10 ευρώ- στο αποτέλεσμα ότι οι τοπικοί δήμοι μπορούν και προσλαμβάνουν με αυτά τα έσοδα, που μαζεύει ο ΟΦΥΠΕΚΑ, προσωπικό από ντόπιους, που μπορούν να προστατεύουν και να ελέγχουν. Διότι δεν πρέπει να ξεχνάμε ότι ως και η Χρυσή Αυγή είχε κάνει το 2013 κάμπινγκ ανοικτό σε αυτό το τόσο ευάλωτο περιβαλλοντικό τοπίο, ειδικότερα το καλοκαίρι.

Σας ευχαριστώ πάρα πολύ. Και θα πω ότι μετά από δεκαπέντε περίπου χρόνια που ασχολούμαι, επιτέλους δικαιώθηκα ως Βουλευτής, ως πολίτης, γενικά ως Ελληνίδα.

**ΠΡΟΕΔΡΕΥΩΝ (Απόστολος Αβδελάς):** Κύριε Υφυπουργέ, έχετε τον λόγο για τρία λεπτά.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητή κυρία Πιπιλή, το τι θα πρέπει να γίνει σε σχέση με τις παρεμβάσεις, όπως είπατε, τα φυσικά σκαλοπάτια, τα ξύλινα κιγκλιδώματα ασφαλείας κ.λπ., όλα αυτά θα μας τα υποδείξει η μελέτη τεκμηρίωσης που ήδη γίνεται και είμαι σίγουρος ότι θα προτείνει τέτοιου είδους παρεμβάσεις. Διότι αυτό το βλέπουμε όπως σας λέω και στα υπόλοιπα -λίγα δυστυχώς- προστατευόμενα τέτοια θησαυροφυλάκια βιοποικιλότητας, όπως είναι, για παράδειγμα, το φαράγγι της Σαμαριάς.

Στο φαράγγι της Σαμαριάς ήμουν την περασμένη Τετάρτη, κυρία Πιπιλή. Εκεί ανακοινώσαμε, αγαπητέ κύριε Πρόεδρε, ότι είχαμε και έχουμε ρεκόρ επισκεπτών δεκαπενταετίας. Έως την προηγούμενη Τετάρτη που βρισκόμουν στο φαράγγι της Σαμαριάς είχαν διασχίσει το φαράγγι εκατόν τριάντα χιλιάδες τουρίστες και μέχρι τέλος Οκτωβρίου, που θα κλείσει, θα φτάσουν περίπου τις εκατόν εξήντα χιλιάδες. Γίνονται όμως όλα με πρόγραμμα, με προγραμματισμό χρονικό, έτσι ώστε να μη φθαρεί ούτε μισή πέτρα από το φαράγγι της Σαμαριάς.

Άρα, λοιπόν, όλα μπορούμε να τα πετύχουμε κι όλα μπορούν να επιτευχθούν, αλλά χρειάζεται μια διαχείριση, χρειάζεται ένα σχέδιο, το οποίο βεβαίως τώρα το υλοποιούμε. Και φυσικά σύντομα θα το δούμε να γίνεται πράξη και στη Νέδα.

Όμως το Δασαρχείο Ολυμπίας είναι πολύ δραστήριο. Το γνωρίζετε, κυρία Πιπιλή.

**ΦΩΤΕΙΝΗ ΠΙΠΙΛΗ:** Των Κρεστένων είναι υπεύθυνο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Και των Κρεστένων. Της Ολυμπίας είναι το ευρύτερο, γι’ αυτό αναφέρομαι στο Δασαρχείο Ολυμπίας, διότι υπό την ευθύνη του έγιναν διάφορα μικρά, αλλά σημαντικά έργα στο φαράγγι. Δηλαδή βελτίωσαν τον δασικό δρόμο από την Άνω Φιγαλεία προς το φαράγγι, όπως επίσης κατασκεύασαν, όπου δεν υπήρχαν, διάνοιξαν μονοπάτια, περιπατητικές διαδρομές και συντήρησαν τις υφιστάμενες στη διαδρομή προς τους καταρράκτες. Και αυτό έγινε σε συνεργασία με την τοπική αυτοδιοίκηση.

Επίσης, σε συνεργασία με τον Δήμο Ζαχάρως, το δασαρχείο συνέταξε μελέτη για την προστασία βεβαίως των επισκεπτών του φαραγγιού και τη μείωση των κινδύνων ατυχημάτων. Επίσης βγάλαμε οδηγίες προς τους επισκέπτες σε διάφορες γλώσσες για την ασφαλέστερη προσέγγιση και για να ξέρουν τι μπορούν να κάνουν και τι δεν μπορούν να κάνουν. Δεν μπορούν να κόψουν λουλούδια. Τους λέμε να τα φωτογραφίζουν, να μην τα κόβουν. Λέμε «μην προχωράτε σε σημεία όπου υπάρχει μία σήμανση συγκεκριμένη». Αυτά τα αυτονόητα, τα απλά πράγματα όμως δεν είχαν γίνει ποτέ, κύριε Πρόεδρε, και να που βεβαίως τα κάναμε.

Τώρα όμως το φαράγγι της Νέδας θα απογειωθεί, αλλά με όρους προστασίας και βιοποικιλότητας, δεδομένου ότι, χαρακτηρίζοντάς το ως προστατευόμενο τοπίο, αυξάνονται και οι υποχρεώσεις της τοπικής αυτοδιοίκησης και όχι μόνο της τοπικής αυτοδιοίκησης, αλλά και των φορέων και των κατοίκων. Πρέπει όλοι, άπαντες και από τις δύο πλευρές -και από τη Μεσσηνία και από την Ηλεία- να αντιληφθούν ότι έχουν ένα υπέροχο σημείο-μνημείο της φύσης στην αγκαλιά τους και οφείλουν να είναι σαφέστατα πιο υπεύθυνοι στον τρόπο που το αντιμετωπίζουν.

Εμείς αυτούς τους θησαυρούς βιοποικιλότητας τους προστατεύουμε ως κόρη οφθαλμού. Είπαμε για τη Σαμαριά, αλλά καλό είναι να πούμε και για τη Λέσβο…

**ΦΩΤΕΙΝΗ ΠΙΠΙΛΗ:** Και για τη Χρυσή να πείτε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Και για τη Χρυσή βεβαίως.

Τη Χρυσή τη βάλαμε σε καθεστώς προστασίας. Απαγορεύσαμε την προσέγγιση τουριστικών σκαφών. Βάλαμε τη φέρουσα ικανότητα της Χρυσής, στην Κρήτη δηλαδή, το νησάκι στα νότια, όπου δεν μπορούν να προσεγγίσουν το νησί πάνω από χίλια τετρακόσια άτομα, αν δεν απατώμαι, ή χίλια εξακόσια άτομα -δεν είμαι σίγουρος- την ημέρα. Επίσης, κυρία Πιπιλή και κύριε Πρόεδρε, καθεστώς ειδικής προστασίας έχουμε σαφέστατα και για το σύνολο των Λευκών Ορέων. Αυτά όλα μάς δείχνουν τον δρόμο.

Εδώ θέλω να αναφέρω και κάτι ακόμα, κυρία Πιπιλή, παρ’ ότι φεύγουμε από τη Νέδα. Μέχρι πριν δύο χρόνια ο Όλυμπος, το μυθικό βουνό, ήταν απροστάτευτο. Εδώ και ένα χρόνο περίπου ολοκληρώσαμε, σε ταχύτητα δρομέα υψηλών ταχυτήτων, το προεδρικό διάταγμα και έτσι ξέρουμε για τον Όλυμπο ποιες είναι οι ζώνες προστασίας, τι κάνεις στην καθεμία και φυσικά έχουμε ρίξει πόρους για να προστατεύσουμε ακόμα περισσότερο τον Όλυμπο, το μυθικό βουνό.

Αγαπητέ Πρόεδρε, κυρίες και κύριοι συνάδελφοι, εμείς αντιλαμβανόμαστε την προστασία της Νέδας όχι μόνο για να την έχουν οι τουρίστες και να τη βλέπουν και να τη διασχίζουν, όχι μόνο γι’ αυτό, αλλά κυρίως ως μία απάντηση στην κλιματική κρίση. Για κάθε ένα είδος ζώου ή φυτού που προστατεύουμε, στην ουσία ορθώνουμε μια μεγάλη ασπίδα απέναντι στην κλιματική κρίση και το φαράγγι της Νέδας είναι στο επίκεντρο αυτής της πολιτικής μας.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Το Σπήλαιο του Διρού να προσέξετε. Κάντε ένα τηλέφωνο στον κ. Λαζαράκο να σας τα πει. Εγώ στενοχωρήθηκα και τι ήταν αυτό που με στεναχώρησε; Ενώ ήταν δεκαπενταύγουστος, είχε εισιτήρια με τη βάρκα για μετά τις 5 Σεπτεμβρίου.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Είναι η φέρουσα ικανότητα, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Συνεχίζουμε με την τρίτη με αριθμό 1012/16-9-2022 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Περιβάλλοντος και Ενέργειας, με θέμα: «Εξελίξεις για τα αντισταθμιστικά οφέλη από τη χρήση των υδάτων των ποταμών Μόρνου και Ευήνου».

Καλησπέρα σας, κύριε Κωνσταντόπουλε, καλή εβδομάδα. Έχετε δύο λεπτά για το ξεκίνημά σας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, έρχεται σήμερα στο ελληνικό Κοινοβούλιο ξανά από πλευράς μου ένα θέμα που αφορά τα αντισταθμιστικά και ανταποδοτικά οφέλη για τη Ναυπακτία, τη Δωρίδα και το Θέρμο, ανταποδοτικά οφέλη που έχουν σχέση με τα φράγματα του Ευήνου και του Μόρνου.

Είναι θα έλεγα γνωστό σε όλους ότι η λίμνη Ευήνου και η λίμνη του Μόρνου υδροδοτούν ολόκληρη την Αττική. Και τούτο φυσικά επί δεκαετίες χωρίς κανένα, μα κανένα αντισταθμιστικό όφελος για Ναυπακτία, Δωρίδα και Θέρμο. Το θέμα αυτό, κύριε Υπουργέ, το είχα θέσει και στην προηγούμενη κυβέρνηση δις και ενώ το είδαν θετικά και πράγματι οι τότε Υπουργοί είπαν ότι θα πρέπει να αποδοθούν τα ανταποδοτικά οφέλη σε Δωρίδα, Ναυπακτία και Θέρμο, δεν υπήρξε κανένα αποτέλεσμα.

Και φυσικά οι περιοχές αυτές συνεχίζουν έως και σήμερα να υφίστανται τις μεγάλες περιβαλλοντικές και οικονομικές επιπτώσεις και τούτο είναι γνωστό τοις πάσι, ενώ το φυσικό περιβάλλον έχει αλλοιωθεί γεωλογικά και γεωμορφολογικά. Να τονιστεί ότι το φράγμα του Μόρνου είναι το μοναδικό φράγμα στον κόσμο χωρίς οικολογική παροχή, με ό,τι αυτό βέβαια συνεπάγεται για το περιβάλλον, τη χλωρίδα και την πανίδα της περιοχής. Και μάλιστα η διάβρωση εδώ αφορά το παραλιακό μέτωπο της Ναυπακτίας και της Δωρίδας, όπου η στεριά υποχωρεί έναντι της θάλασσας. Επομένως οι επιπτώσεις είναι ανυπολόγιστες.

Ταυτόχρονα η περιοχή πέριξ της λίμνης του Μόρνου καταδικάζεται σε οικονομικό μαρασμό, αφού απαγορεύεται κάθε οικονομική δραστηριότητα σε ακτίνα ενάμισι με τρία χιλιόμετρα πέριξ της λίμνης.

Κύριε Υπουργέ, οι κτηνοτροφικές μονάδες που βρίσκονται πέριξ της λίμνης και αυτές βρίσκονται υπό ομηρία. Το ζήτημα βέβαια είναι μεγάλο και γι’ αυτόν τον λόγο με τον Δήμο Δωρίδας και μάλιστα με τον δήμαρχο, τον κ. Καπεντζώνη, το φτάσαμε στην Επιτροπή Αναφορών και Περιβάλλοντος της Ευρωπαϊκής Ένωσης. Μάλιστα παραπέμφθηκε το 2018 στην Επιτροπή Περιβάλλοντος και εκκρεμεί έως σήμερα.

Κύριε Υπουργέ, εν κατακλείδι, οι τοπικές κοινωνίες απαιτούν τα αντισταθμιστικά, ώστε να πραγματοποιήσουν βασικές υποδομές, έργα δηλαδή που αφορούν το οδικό δίκτυο, την ύδρευση, την άρδευση και εν πάση περιπτώσει τις υποδομές που έχουν να κάνουν με τη Ναυπακτία, τη Δωρίδα και το Θέρμο.

Κρίσιμη, κύριε Υπουργέ, είναι επίσης -και θα ήθελα εδώ την προσοχή σας- η κατασκευή του παραλίμνιου αγωγού του Μόρνου, που θα δώσει οριστική λύση για τα λύματα των παραλίμνιων οικισμών, που μέχρι σήμερα οδηγούνται στη λίμνη του Μόρνου μέσω του υδροφόρου ορίζοντα, αλλά και για τα λύματα των γειτονικών φυλακών του Μαλανδρίνου. Για τη μεταφορά των λυμάτων των φυλακών Μαλανδρίνου ξοδεύεται 1 εκατομμύριο ετησίως. Οι φυλακές του Μαλανδρίνου λειτουργούν είκοσι χρόνια, άρα με 22 εκατομμύρια θα μπορούσαμε να έχουμε έναν σύγχρονο βιολογικό καθαρισμό.

Κύριε Υπουργέ, ανακοινώθηκε τον Φεβρουάριο του 2022 ότι ο παραλίμνιος αγωγός θα ενταχθεί στο Ταμείο Ανάκαμψης. Αναμένουμε να μας πείτε αν το έργο αυτό εντάσσεται στο Ταμείο Ανάκαμψης και με ποια χρηματοδότηση και φυσικά ποιος φορέας θα προκηρύξει το έργο, το Υπουργείο ή ο δήμος.

Κατόπιν όλων αυτών, κύριε Υπουργέ, ερωτάσθε:

Πρώτον, θα χορηγηθούν τα αντισταθμιστικά οφέλη που οφείλει η πολιτεία για τη Ναυπακτία, τη Δωρίδα και το Θέρμο;

Δεύτερον, σε ό,τι αφορά τον παραλίμνιο αγωγό του Μόρνου, ποια είναι η εξέλιξη της κατασκευής και εκτέλεσής του και φυσικά της χρηματοδότησής του από το Ταμείο Ανάκαμψης; Είναι σημαντικό αν θα χαρακτηριστεί ή όχι εθνικό έργο, ώστε να προκηρυχθεί από το Υπουργείο.

Και, τέλος, ποιες είναι οι πρωτοβουλίες, που θα εσείς θα αναλάβετε για να σταματήσει η διάβρωση του παραλιακού μετώπου της Ναυπακτίας και της Δωρίδας, που μάλιστα λόγω της κλιματικής αλλαγής μεγαλώνει;

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κωνσταντόπουλε.

Και σε αυτή την ερώτηση θα απαντήσει ο Υφυπουργός Περιβάλλοντος και Ενέργειας, ο κ. Γεώργιος Αμυράς.

Κύριε Αμυρά, έχετε τον λόγο για τρία λεπτά.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε Κωνσταντόπουλε, κύριε συνάδελφε, έχετε βάλει πάρα πολλά θέματα και σημαντικά και σοβαρά.

Πρώτα απ’ όλα θα μου επιτρέψετε, μιας που αναφερόμαστε στα φράγματα του Μόρνου και του Ευήνου, να αναφερθώ σε ένα από τα σημαντικότερα προβλήματα που αντιμετωπίζει η χώρα, -όχι μεμονωμένα βέβαια η Ελλάδα, αλλά συνολικά η Ευρώπη- που είναι η διαχείριση των υδάτινων πόρων.

Η κλιματική κρίση έχει ασκήσει σημαντικότατες, σοβαρές πιέσεις στα υδατικά αποθέματα της ευρωπαϊκής ηπείρου και της Ελλάδας. Είδαμε φέτος το καλοκαίρι με τις παρατεταμένες ξηρασίες, τον Δούναβη, τον Ρήνο, τον Πάδο, αυτά τα μεγάλα ποτάμια, που είναι και ποτάμια μεταφοράς προϊόντων, εμπορίου κ.λπ., να έχουν γίνει ρυάκια, ξεροποταμοί. Άρα αντιλαμβανόμαστε ότι η κλιματική κρίση δεν αστειεύεται και θέλει μία αντιμετώπιση συνολικά. Καμμία χώρα από μόνη της, καμμία κυβέρνηση από μόνη της δεν μπορεί να τα αντιμετωπίσει, δεδομένου ότι συνδέονται με κάτι ευρύτερο.

Θα μου επιτρέψετε, πριν έρθω κατευθείαν στις απαντήσεις των ερωτημάτων σας, να δώσω δύο στοιχεία για να έχουμε τη γενικότερη εικόνα.

Τι κάνουμε, λοιπόν, εμείς στο Υπουργείο Περιβάλλοντος και Ενέργειας;

Πρώτα απ’ όλα, εφαρμόζουμε με αυστηρότητα τα σχέδια διαχείρισης λεκανών απορροής ποταμού. Είναι πάρα πολύ σημαντικό αυτό, να ξέρουμε σε κάθε υδατική λεκάνη ποιες είναι οι παρενέργειες από την κλιματική κρίση και σε βάρος του υδατικού αποθέματος, αλλά και σε βάρος ενδεχομένως των γύρω περιοχών.

Επίσης, ολοκληρώνουμε -και αυτό είναι επίσης σημαντικό- τα master plans για τα σχέδια ασφάλειας νερού. Αυτό δεν έχει γίνει ποτέ στην Ελλάδα, το κάνει η Κυβέρνηση Μητσοτάκη, το τρέχουμε, έτσι ώστε να ξέρουμε ποιο είναι το στρατηγικό μας σχέδιο. Έχουμε σαφέστατα όλοι στραμμένο το βλέμμα μας στην ενεργειακή ασφάλεια, αλλά και η υδατική ασφάλεια της χώρας είναι σημαντική. Για πρώτη φορά, κύριε Πρόεδρε, αποκτούμε επιτέλους master plan γι’ αυτό.

Ακόμα, προωθούμε την εισαγωγή νέων τεχνολογιών, καινοτόμων τεχνολογιών για την παρακολούθηση, τόσο των αποθεμάτων, όσο και της ποιότητας των υδάτων.

Θα μου πείτε, κύριε Πρόεδρε και αγαπητέ κύριε συνάδελφε, ότι αυτά είναι αυτονόητα, ότι θα έπρεπε να τα έχει κάνει οποιαδήποτε χώρα στην Ευρώπη, αλλά δυστυχώς στην Ελλάδα είχαμε μείνει δεκαετίες πίσω. Τα τελευταία τρία χρόνια, όμως, τα πήραμε από το μηδέν -κυριολεκτικά από το μηδέν, μη σας πω από το μείον, αφού είχαμε χάσει τόσο πολύ έδαφος ως χώρα- και να που τα ολοκληρώνουμε, έτσι ώστε να μπορούμε να μιλάμε για την υδατική ασφάλεια της χώρας, που είναι πάρα πολύ σημαντικό, που δεν έχει μπει καθόλου στο λεξιλόγιο της δημόσιας σφαίρας.

Τώρα πάμε λίγο στο Ταμείο Ανάκαμψης.

Εμείς έχουμε εντάξει έργα και δράσεις για τη βελτίωση υποδομών παροχής και εξοικονόμησης ύδατος ύψους 100, περίπου, εκατομμυρίων ευρώ, σε συνεργασία, όπως ξέρετε πολύ καλά, με τις δημοτικές επιχειρήσεις ύδρευσης και αποχέτευσης, χρηματοδοτούμε για έργα τηλεχειρισμού, για υποδομές, για τον εντοπισμό διαρροών στο δίκτυο, για προμήθεια ψηφιακών μετρητών και μονάδες αφαλάτωσης. Και προχωράμε και σε κάτι ακόμα πρωτοποριακό για την Ελλάδα: Όλοι γνωρίζουμε το πρόγραμμα «ΕΞΟΙΚΟΝΟΜΩ» του Υπουργείου Περιβάλλοντος και Ενέργειας. Θα έχουμε ένα «ΕΞΟΙΚΟΝΟΜΩ» και για το νερό. Θα δώσουμε ως Υπουργείο Περιβάλλοντος 230 εκατομμύρια ευρώ σε επιχειρήσεις και νοικοκυριά με τη μορφή επιδότησης, έτσι ώστε να αναβαθμίσουν τις υποδομές τους με μεγάλο όφελος για τους ίδιους και βεβαίως για τα αποθέματα νερού.

Πάμε τώρα να σας δώσω αμέσως απάντηση ειδικά για τον αγωγό της λίμνης Μόρνου, διότι αφορά όχι μόνο στην ποιότητα ζωής στην περιοχή του Μόρνου, αλλά και στο λεκανοπέδιο της Αττικής. Εδώ έχουμε την ευρωπαϊκή οδηγία η οποία ορίζει ότι για οικισμούς δύο χιλιάδων κατοίκων και πάνω οφείλουν οι τοπικές κυβερνήσεις, οι περιφέρειες δηλαδή, αλλά και η γενική κυβέρνηση να μεριμνούν για τη δημιουργία υποδομών επεξεργασίας λυμάτων, συλλογής κ.λπ.. Τα χωριά που αναφέρατε έχουν κάτω από δύο χιλιάδες κατοίκους. Αυτό, όμως, για μας δεν έχει ιδιαίτερη σημασία, δεδομένου ότι εάν κάτι πάει στραβά στη λίμνη του Μόρνου, το πρόβλημα μεταφέρεται αυτομάτως και στο Λεκανοπέδιο των εκατομμυρίων κατοίκων.

Γι’ αυτό λοιπόν τι έχουμε κάνει τώρα; Σε συνεννόηση με τον Δήμο Δωρίδας έχουμε εκδηλώσει τη στήριξή μας γι’ αυτό το έργο το οποίο βεβαίως θα ενταχθεί στο Ταμείο Ανάκαμψης και Χρηματοδότησης. Σας δίνω τον προορισμό, αλλά ας δούμε, όμως, λίγο τα προηγούμενα βήματα. Το 2011 είχε ενταχθεί στο επιχειρησιακό πρόγραμμα «Περιβάλλον - Αειφόρος Ανάπτυξη» με δικαιούχο την περιφέρεια. Δυστυχώς ανεκλήθη το 2014. Το καλό είναι όμως ότι ευτυχώς η περιβαλλοντική μελέτη παρέμεινε, δεν πήγαμε «φτου και από την αρχή» να ξεκινήσουμε και να χάνουμε χρόνο. Έτσι ικανοποιούμε ένα πάγιο αίτημα δεδομένου ότι δρομολογήσαμε όλες τις διαδικασίες για την εξασφάλιση χρηματοδότησης από το Ταμείο Ανάκαμψης. Η σχετική πρόσκληση για την υποβολή προτάσεων έγινε τον Απρίλιο -έχουν υποβληθεί προτάσεις βεβαίως και από αυτή την περιοχή- και πολύ σύντομα μετά την αξιολόγηση θα οριστικοποιηθεί ο κατάλογος. Σας λέω, όμως, εδώ, στο ελληνικό Κοινοβούλιο -όχι μετά βεβαιότητας, διότι δεν κάνει εγώ να προλάβω την Επιτροπή Αξιολόγησης- ότι, δεδομένου ότι το έργο αυτό είναι πάρα πολύ ώριμο, θεωρώ εξαιρετικά πιθανό έως σίγουρο ότι θα ενταχθεί για χρηματοδότηση στο Ταμείο Ανάκαμψης.

Για τα υπόλοιπα θα απαντήσω στη δευτερολογία μου γιατί έφτασα ήδη τα έξι λεπτά.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Κύριε Κωνσταντόπουλε, έχετε τον λόγο για τρία λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, σας άκουσα με προσοχή και μιας και το κράτος έχει συνέχεια, όπως είπα και πριν, και κάθε κυβέρνηση είναι συνέχεια της προηγούμενης, θα πρέπει κάποια στιγμή να τα βάζουμε τα πράγματα σε μια σειρά και να αναζητούμε και ευθύνες και πρότερων κυβερνήσεων. Βέβαια γι’ αυτό θα αποφασίζει πάντα ο ελληνικός λαός, αλλά εν τοις πράγμασι υπάρχουν ζητήματα τα οποία δεν απαντήθηκαν ή για τα οποία δόθηκαν κάποιες ελπίδες από την προηγούμενη κυβέρνηση. Περιμένουμε από τη νυν κυβέρνηση να δρομολογήσει εξελίξεις που αφορούν τα ανταποδοτικά και τα αντισταθμιστικά οφέλη για τις τρεις περιοχές, δηλαδή τη Ναυπακτία, τη Δωρίδα και το Θέρμο που οφείλονται σε αυτές τις τοπικές κοινωνίες από την υδροδότηση της Αττικής μέσω των δύο φραγμάτων Μόρνου και Ευήνου.

Η περιβαλλοντική ζημιά για την οποία ζητάμε τα αντισταθμιστικά οφέλη για τη Ναυπακτία, τη Δωρίδα και το Θέρμο είναι μόνιμη και διαχρονική. Και δεν το λέει αυτό μόνο ο Βουλευτής Κωνσταντόπουλος, το λένε και άλλοι Βουλευτές το λένε και οι τοπικοί παράγοντες που έχουν αναφορά στην τοπική αυτοδιοίκηση, αλλά και όλοι οι φορείς.

Και μάλιστα είναι μόνιμη και διαχρονική αυτή η απαίτηση και προκαλείται από το τεχνικό έργο που ανήκει στην «ΕΥΔΑΠ ΠΑΓΙΩΝ». Οξύμωρο θα πει κάποιος ότι η «ΕΥΔΑΠ Α.Ε.» που εκμεταλλεύεται οικονομικά το δημόσιο αγαθό του νερού δεν αποδίδει κανένα αντισταθμιστικό όφελος στις τοπικές κοινωνίες, οι οποίες επιβαρύνονται περιβαλλοντικά και οικονομικά.

Κύριε Υπουργέ, για τον παραλίμνιο αγωγό να τονιστεί ότι αποτελεί συνοδό έργο της λίμνης του Μόρνου. Αν, λοιπόν, η λίμνη του Μόρνου είναι έργο εθνικής σημασίας, ομοίως και ο παραλίμνιος αγωγός είναι έργο εθνικής σημασίας. Και για αυτό είναι κάτι εξαιρετικά σημαντικό θα έλεγα για την επιλογή του φορέα, που θα προκηρύξει το έργο. Διότι μόνο το Υπουργείο έχει τη δυνατότητα να υλοποιήσει ένα τέτοιων διαστάσεων έργο.

Να θυμίσω εδώ -και αυτό να κρατηθεί από την πλευρά σας- ότι και το 2014 είχε γίνει σχεδιασμός και μελέτη έργου βιολογικού καθαρισμού από το Δήμο Δωρίδος, που θα κάλυπτε τις ανάγκες του δήμου και των φυλακών Μαλανδρίνου. Ωστόσο αν και το έργο εντάχθηκε το 2014 στο τότε ΕΣΠΑ, εν τέλει είδαμε ότι απεντάχθηκε και στη συνέχεια κρίθηκε ασύμφορο.

Ας μη γίνουμε λοιπόν στο ίδιο έργο θεατές, στο να ενταχθεί δηλαδή στο Ταμείο Ανάκαμψης και να μην υλοποιηθεί ποτέ. Γιατί τότε η δεύτερη πλάνη θα είναι χειρίστη, αγαπητέ Πρόεδρε, όπως και εσείς λέτε. Γιατί αν αναλάβει ο δήμος να υλοποιήσει και να συντηρήσει ένα τόσο μεγάλο έργο, πολύ φοβάμαι ότι το καταδικάζουμε το έργο στο να μην υλοποιηθεί ποτέ. Εκτός βέβαια κι αν ο δήμος στηριχτεί με πόρους, υπηρεσίες και τα κατάλληλα εργαλεία. Για αυτό, λοιπόν, η λύση είναι απευθείας εκτέλεση και υλοποίηση από το Υπουργείο.

Κύριε Υπουργέ, ο παραλίμνιος αγωγός είναι από μόνος του, θα έλεγα, μια υποκατηγορία στο αίτημα για τα αντισταθμιστικά οφέλη. Το οδικό δίκτυο και το δίκτυο ύδρευσης της ορεινής Ναυπακτίας, της Δωρίδας, του Θέρμου είναι σε κάκιστη κατάσταση και μιλάμε για ανάπτυξη της ενδοχώρας και ανάπτυξη δηλαδή των περιοχών αυτών. Άρα η ανάπτυξη που όλοι εμείς προσδοκούμε, εκεί σε αυτές τις περιοχές δεν έρχεται. Και η πολιτεία ενώ πραγματικά χρωστά με τα ανταποδοτικά στις περιοχές αυτές, τι κάνει; Κωφεύει.

Το αν βέβαια η αρμοδιότητα ανήκει στο Υπουργείο Περιβάλλοντος ή στο Υπουργείο Υποδομών ως εποπτεύων της ΕΥΔΑΠ και μάλιστα της «ΕΥΔΑΠ ΠΑΓΙΩΝ», είναι θέμα δικό σας, είναι θέμα δηλαδή της Κυβέρνησης. Στο κράτος, όπως είπαμε, υπάρχει συνέχεια και έλεγχος. Δώστε λοιπόν τη λύση που πρέπει, να δοθούν δηλαδή επιτέλους τα αντισταθμιστικά που αναλογούν στις τρεις περιοχές, αντισταθμιστικά που θα αναβαθμίσουν τις υποδομές και το επίπεδο ζωής των κατοίκων.

Κλείνοντας να θυμίσω και να τονίσω ότι η ίδια η Επιτροπή Υδατικών Πόρων του Κοινοβουλίου κατέληξε πέρυσι σε πόρισμά της ότι η λειτουργία της λίμνης του Μόρνου έχει προκαλέσει σοβαρά οικονομικά, κοινωνικά και περιβαλλοντικά προβλήματα στην ευρύτερη περιοχή. Λύσεις υπάρχουν και βασίζονται στην κοινοτική οδηγία 2000/60.

Μάλιστα εδώ, κύριε Υπουργέ, θα πρέπει να τονιστεί κλείνοντας ότι η παροχή των αντισταθμιστικών, μπορεί να συμπεριληφθεί ως όρος στη σύμβαση μεταξύ «ΕΥΔΑΠ ΠΑΓΙΩΝ» και «ΕΥΔΑΠ Α.Ε.». Θυμίζω δε ότι η σύμβαση αυτή υπεγράφη 9-11-1999 και έληξε στις 29-11-2019 και έκτοτε βλέπουμε να δίνονται διαρκώς παρατάσεις. Άλλως η παροχή των αντισταθμιστικών, θα έλεγα, μπορεί να συμπεριληφθεί και σε ειδική νομοθετική ρύθμιση. Για αυτό αναμένουμε από το Υπουργείο και από τη σημερινή Κυβέρνηση να κάνει πράξη αυτό το αίτημα, που τόσοι και τόσοι φορείς, αυτοδιοίκηση και Κοινοβουλευτικοί Εκπρόσωποι βάζουμε στην πρώτη γραμμή.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο κ. Αμυράς για τρία λεπτά.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ, κύριε Κωνσταντόπουλε, πρώτα απ’ όλα να διευκρινίσω το εξής, ότι για την κατασκευή του αγωγού δικαιούχοι είναι οι δήμοι. Δεν είναι το Υπουργείο Περιβάλλοντος. Το Υπουργείο Περιβάλλοντος εντάσσει στο Ταμείο Ανάκαμψης και δίνει τα χρήματα στους δήμους για να το κατασκευάσουν. Οποιαδήποτε ενίσχυση χρειαστούν οι δήμοι για το σημαντικό έργο, θα την έχουν από εμάς, από το Υπουργείο Περιβάλλοντος. Άλλωστε εμείς έχουμε εκδηλώσει και με αυτά που σας είπα, τη στήριξή μας σε αυτό έργο. Το θεωρούμε πολύ σημαντικό, όχι μόνο για το Θέρμο, τη Δωρίδα, και τη Ναυπακτία αλλά και για την Αττική. Άρα εκεί βρισκόμαστε.

Και να λάβουμε υπ’ όψιν μας ότι δεν κινούμαστε και ενεργούμε σε ένα νομοθετικό κενό ή σε ένα εκκρεμές, δεδομένου ότι υπάρχει και η σχετική υγειονομική διάταξη 2280, η οποία καθόρισε τις ειδικές ζώνες προστασίας των ταμιευτηρίων υδροδότησης της πρωτεύουσας -εκεί μπαίνει και ο Μόρνος μαζί με τον Μαραθώνα, τη Σταμάτα- και βεβαίως τους κλειστούς και ανοικτούς αγωγούς υδάτων της Αττικής.

Τώρα έρχομαι στο θέμα των αντισταθμιστικών. Κατ’ αρχάς όταν αντιμετωπίζει κανείς ένα τέτοιο ζήτημα, θα πρέπει να έχει στο μυαλό του σαφέστατα ότι το νερό συνταγματικώς κατοχυρωμένο είναι ένα δημόσιο αγαθό όχι μόνο για να επιβιώνει ένας άνθρωπος, αλλά και για την ευζωία του ανθρώπου. Και για αυτόν τον λόγο δεν τεκμηριώνονται εξ ορισμού ιδιοκτησιακά δικαιώματα σε κανέναν, ούτε στην ΕΥΔΑΠ που διαχειρίζεται αυτό το μεγάλο έργο ούτε σε καμμία τοπική κοινότητα.

Ποιο είναι το ζήτημα με τα αντισταθμιστικά; Ότι στην απόφαση έγκρισης των περιβαλλοντικών όρων του έργου υδραγωγείου Μόρνου, Υλίκη και των συνοδών έργων -που έχει σημασία και αξία να τα αναφέρω- δηλαδή τα φράγματα και τους ταμιευτήρες του Μόρνου, του Μαραθώνα, της Σταμάτας, τα κανάλια μεταφοράς νερού, τους ρυθμιστές ροής, τα αντλιοστάσια, τις δεξαμενές και τους κλειστούς αγωγούς, γενικά δηλαδή του υδροδοτικού συστήματος από τον Μόρνο στην Αθήνα, η έγκριση περιβαλλοντικών όρων δεν προέβλεπε κανένα αντισταθμιστικό. Αυτό είναι ένα θέμα. Εξαρχής θα έπρεπε να προβλεφθεί, ούτως ώστε με τον τρόπο που θα το έβλεπε η συντεταγμένη πολιτεία θα στήριζε τις τοπικές κοινότητες. Αλλά από τη στιγμή που δεν υπάρχει, πάμε να δούμε τι μπορεί να γίνει.

Η ΕΥΔΑΠ στην οποία αναφερθήκατε, κύριε Κωνσταντόπουλε, έχει τη μέριμνα για τον σχεδιασμό και την παροχή του νερού. Είναι εκτός των αντισταθμιστικών η ΕΥΔΑΠ, είναι πέρα από τις αρμοδιότητές της. Και έτσι ούτε για αυτό είχε προβλεφθεί κάτι. Άρα ξεκινήσαμε την κατασκευή, μη λαμβάνοντας υπ’ όψιν το αίτημα για τα αντισταθμιστικά.

Εδώ να αναφέρω και κάτι που έχει μια αξία. Η ΔΕΗ για τα υδροηλεκτρικά της έργα ούτε εκείνη δίνει αντισταθμιστικά. Δίνει ωστόσο κάποια πρόσθετα δικαιώματα αποκλειστικότητας στις τοπικές κοινωνίες αν πρόκειται για ψάρεμα στα νερά αυτά, ή κάποια άλλα δικαιώματα που ενδεχομένως ενδιαφέρουν τους κατοίκους.

Τι θα σας πρότεινα εγώ; Δεδομένου ότι εκφεύγει της αρμοδιότητας και του χαρτοφυλακίου μου το θέμα των αντισταθμιστικών και πηγαίνει στα συναρμόδια Υπουργεία, δηλαδή, στο Υπουργείο Οικονομικών και το Υπουργείο Υποδομών, είμαι σίγουρος ότι τα Υπουργεία αυτά θα εξετάσουν όσο το δυνατόν καλύτερα και έχοντας μια γενικότερη εικόνα του πράγματος τα αιτήματα των τοπικών κοινωνιών. Και είμαι σίγουρος ότι θα ανταποκριθούν ει δυνατόν αναλόγως.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή συνέχεια και στους δύο.

Θα συζητηθεί τώρα η δεύτερη με αριθμό 406/18-10-2021 ερώτηση του κύκλου αναφορών και ερωτήσεων του Βουλευτή Ηρακλείου του Συνασπισμού Ριζοσπαστικής Αριστεράς κ.Χαράλαμπου (Χάρη) Μαμουλάκη προς τον Υπουργό Υποδομών και Μεταφορών,με θέμα: «Αδικαιολόγητη καθυστέρηση στην κατασκευή του κόμβου Πανασού, στην Περιφερειακή Ενότητα (Π.Ε.) Ηρακλείου».

Κύριε Μαμουλάκη, καλησπέρα σας, καλή εβδομάδα, έχετε τον λόγο για δύο λεπτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Ουσιαστικά βρισκόμαστε εδώ διότι από τις 18 Οκτωβρίου του 2021 είχαμε καταθέσει ερώτηση αναφορικά με την αδικαιολόγητη αυτή καθυστέρηση στη μελέτη, δημοπράτηση και κατασκευή ενός κόμβου, του κόμβου του Πανασσού που εξυπηρετεί την ευρύτερη περιοχή του νότιου αλλά και δυτικού τμήματος στους πρόποδες του Ψηλορείτη με οικισμούς ιδιαίτερα δυναμικούς στο αναπτυξιακό σκέλος.

Και βρισκόμαστε εδώ, διότι έχει παρέλθει ένα έτος για την ακρίβεια από τότε, από τον Οκτώβριο του 2021. Μια εκκρεμότητα που φαντάζομαι ότι αποδεχόμαστε όλοι ότι υπάρχει στον ήδη κατασκευασμένο έστω και με τα πολλά προβλήματα δρόμο του κάθετου άξονα Ηράκλειο - Μεσαρά.

Και μάλιστα προκαλεί έτσι εντύπωση, αλγεινή εκτιμώ, το γεγονός ότι έχουν περάσει τρία χρόνια με Κυβέρνηση Κυριάκου Μητσοτάκη και σε αυτό το έργο -τόσο κομβικό που άρρηκτα συνδέεται η συναρμογή του κόμβου Πανασσού με τον κάθετο άξονα- δεν έχουμε μια συγκεκριμένη πρόοδο. Έχουμε μόνο δεσμεύσεις από τον προηγούμενο Υπουργό Υφυπουργό, τον κ. Κεφαλογιάννη, για την άμεση ολοκλήρωση του σκέλους της δημοπράτησης τουλάχιστον, πράγμα το οποίο ακόμα και σήμερα δεν έχει συντελεστεί.

Και αυτό που κρίνεται αναγκαίο -και εξού και η παρουσία μου εδώ και επαναφέρω το θέμα- είναι μια ουσιαστική δέσμευση και από τον κ. Καραγιάννη, τον αρμόδιο Υφυπουργό στο τι θα προκύψει και τι ενέργειες έχουν μελετηθεί από πλευράς Κυβέρνησης και Υπουργείου, ώστε να μπορέσει να ολοκληρωθεί επιτέλους αυτός ο πολύ σημαντικός κόμβος, που ολοκληρώνει ουσιαστικά το έργο του κάθετου άξονα.

Ένας κάθετος άξονας, ο οποίος είναι ο σημαντικότερος και ο μεγαλύτερος κάθετος άξονας σε όλο το νησί και εξυπηρετεί μια τεράστια περιοχή, με πολύ μεγάλη ένταση παραγωγής στον πρωτογενή τομέα, αλλά και με πολύ σημαντικές αναπτυξιακές δυνατότητες και στο τουριστικό σκέλος.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Ορίστε, ακριβώς δυο λεπτά, κύριος με όλα τα γράμματα κεφαλαία!

Θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης, στον οποίο ζητώ συγγνώμη που τον κατέβασα από την Επιτροπή Εμπορίου, αλλά ήθελα να προηγηθείτε, δεν έβρισκα τον κ. Κωνσταντόπουλο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Προς Θεού!

**ΠΡΟΕΔΡΕΥΩΝ (Απόστολος Αβδελάς):** Καλησπέρα σας και καλή εβδομάδα, τρία λεπτά για εσάς.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Καλησπέρα και καλή εβδομάδα.

Κύριε Πρόεδρε, κύριε Μαμουλάκη, γνωρίζετε πολύ καλά ότι έχουμε ένα ιδιαίτερο ενδιαφέρον για όλα τα ζητήματα της Κρήτης και τα έχουμε συζητήσει, άλλωστε, πολλές φορές μέσα σε αυτήν εδώ την Αίθουσα και, όπως και εσείς αναγνωρίζετε αλλά και όλοι στο ελληνικό Κοινοβούλιο, πραγματικά αυτή η Κυβέρνηση έχει προχωρήσει ζητήματα για την Κρήτη τα οποία για χρόνια παρέμεναν στις καλένδες.

Να μην επαναλάβω τα ζητήματα του ΒΟΑΚ και ότι σε λίγο καιρό θα ξεκινήσουν τα πρώτα εργοτάξια, οι πρώτες εργολαβίες. Να μην πούμε για τα αντικατολισθητικά και τα έργα οδικής ασφάλειας, τα οποία γίνονται πάνω στον άξονα, το φράγμα του Ταυρωνίτη, του Μπραμιανού και τόσα πολλά άλλα.

Θέλω να γνωρίζετε ότι πραγματικά καθημερινά δίνουμε τον καλύτερο μας εαυτό, για να λύσουμε ζητήματα ετών. Άλλωστε, πριν λίγες μέρες δώσαμε σε κυκλοφορία τον δρόμο από την Αγία Βαρβάρα ως τη Μεσαρά, κάτι που ήταν πάνδημο αίτημα των κατοίκων του Ηρακλείου μετά τα κατολισθητικά φαινόμενα που είχαν προηγηθεί πριν από περίπου πέντε μήνες.

Προχωρήσαμε, λοιπόν, στα αναγκαία έργα τους τελευταίους μήνες, για να παραδώσουμε και πάλι σε κυκλοφορία τον άξονα και από εδώ και στο εξής τα υπόλοιπα απαραίτητα αντικατολισθητικά έργα θα εκτελεστούν εκτός καταστρώματος με παράλληλη κυκλοφορία.

Τώρα, σε ό,τι αφορά το νέο ζήτημα που θέτετε της εργολαβίας, πραγματικά είναι ένα ζήτημα που έχει απασχολήσει και για αυτό έχουμε προχωρήσει από τις αρχές του 2021 στην ανάρτηση βάσεων μελετών που αντιμετωπίζουν το σύνολο των ανοικτών θεμάτων στην περιοχή.

Γνωρίζετε, όμως, κι εσείς ως μηχανικός ότι αυτή η περιοχή έχει πολλά, έντονα και γεωτεχνικά και γεωλογικά ζητήματα. Θέλει πολύ μεγάλη προσοχή από την πλευρά μας, γιατί δυστυχώς έχει επιλεγεί -και να μην αναφερθούμε στις ευθύνες και πότε επιλέχθηκε- μια περιοχή που περνάει ο δρόμος, ο οποίος δυστυχώς είναι λίγο σαν το Γεφύρι της Άρτας, σήμερα χτίζουμε, πέφτει, ξαναχτίζουμε. Αυτά είναι ζητήματα και ευθύνες του παρελθόντος που αυτή τη στιγμή δεν νομίζω ότι έχουν να προσφέρουν κάτι στον δημόσιο διάλογο.

Ο στόχος, όμως, του Υπουργείου μας είναι να ολοκληρώσουμε τις μελέτες εντός του επόμενου τετραμήνου έως εξαμήνου και να προχωρήσουμε στη δημοπράτηση μιας εργολαβίας, ουσιαστικά «σκούπα» που θα μαζέψει όλα αυτά τα ανοικτά ζητήματα, ώστε να κλείσουμε ένα έργο που έχει ταλαιπωρήσει όλες τις κυβερνήσεις. Και επί της δικής σας διακυβερνήσεως, ξέρετε πολύ καλά, ότι εκεί υπήρχαν πάρα πολλά ανοικτά ζητήματα. Για όλες τις λεπτομέρειες θα επανέλθω και στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Υπουργέ, αναλώσατε την πρωτομιλία σας, αναφερόμενος στις προσπάθειες της Κυβέρνησής σας -αυτό επικαλείστε- για την Κρήτη, για τον αναπτυξιακό χαρακτήρα της και την ενίσχυση των υποδομών της. Αλλά η επιτομή του λόγου πάντοτε στη ζωή και στο Κοινοβούλιο είναι οι πράξεις. Δυστυχώς, ούτε ένα έργο -τρία ολόκληρα χρόνια στο νησί- δεν έχει ξεκινήσει από την Κυβέρνηση του Κυριάκου Μητσοτάκη. Σε πλήρη αντίθεση και αντιδιαστολή με αυτό που συνετελέσθη τα προηγούμενα τεσσεράμισι χρόνια 2015-2019 επί κυβέρνησης ΣΥΡΙΖΑ στο νησί. Αυτή ήταν η αναγέννηση σε επίπεδο υποδομών, αυτή ήταν η επιτάχυνση διαδικασιών και ιστορικών εκκρεμοτήτων στον τομέα των κατασκευών στο νησί.

Αλλά εγώ δεν θα πάω στο χθες, θα μιλήσω για το σήμερα, γιατί όπως λέει και ο λαός «φρέσκα κουλούρια λέει ο κουλουράς». Σας ρώτησα, λοιπόν, ευθέως στην πρωτομιλία μου, τι έχετε κάνει αυτά τα τρία χρόνια για αυτή τη βασική ιστορική εκκρεμότητα του κόμβου του Πανασού που δένει άρρηκτα με τον κάθετο δρόμο της Μεσαράς;

Παραμερίζω το γεγονός ότι ήταν εξόφθαλμη και χαρακτηριστική η καθυστέρηση αποκατάστασης της άρσης καταπτώσεων και των λοιπών εργασιών στο τμήμα οδοποιίας του καθέτου άξονα; Τέσσερις παρατάσεις επί παρατάσεων, ο κόσμος έχασε όλο το καλοκαίρι, η Κρήτη έχασε ένα ολόκληρο καλοκαίρι για τον νότο, υπέστη μεγάλες ζημιές στον τουριστικό τομέα και στον πρωτογενή και φυσικά αυτό έχει μια υπογραφή και μια ευθύνη.

Επανέρχομαι, όμως, γιατί το σημερινό μας ζήτημα πραγματικά αφορά κάτι που χαίρομαι που το παραδεχθήκατε ότι είναι μια εκκρεμότητα που είναι ο κόμβος του Πανασού. Άρα, λοιπόν, αυτό που σήμερα καλείστε εδώ –αν μπορείτε, φυσικά- να δεσμευτείτε είναι κατ’ αρχάς ποιο είναι το χρονοδιάγραμμα, σε τι επίπεδο έχουν φτάσει οι μελέτες που αναφέρεστε οι οποίες δημοπρατήθηκαν αρχές του έτους 2022 απ’ ό,τι κατάλαβα. Δεν ξέρω τι συνέβαινε από το 2019 και έπρεπε να περάσουν τρία ολόκληρα χρόνια για να ξεκινήσει το μελετητικό σκέλος, αλλά παρά ταύτα έστω και τώρα να μάθουν οι πολίτες, να μάθει ο κόσμος της ευρύτερης περιοχής της Μεσαράς. Αλλά σας είπα ότι δεν είναι μόνο η Μεσαρά αυτή καθ’ εαυτή, είναι πάρα πολλοί οικισμοί οι οποίοι εξυπηρετούνται, Ρίζα, Καμάρες, Γέργερη και πολλοί άλλοι οικισμοί.

Όμως αν –θέλω να προλάβω την ενδεχόμενη τοποθέτηση του Υπουργού- επικαλεσθεί το γνωστό κονδύλι των 9.000.000 ευρώ, θα του πω απλά να ξέρει εκ προοιμίου ότι τα 5.000.000 ευρώ εξ αυτών αφορούν τον Βράχο Μαρμάκι των καταπτώσεων και αποκατάστασης των ζημιών εκεί και όχι τα 4.000.000 ευρώ. Αυτό είναι το ακριβές ποσό. Αλλά όπως και να έχει, αυτό που περιμένουμε σήμερα, διότι πράγματι υπάρχουν και σοβαρά ζητήματα υδραυλικού χαρακτήρα και αποστράγγισης του εδάφους, είναι η δέσμευσή σας, κύριε Καραγιάννη. Μια ξεκάθαρη, κρυστάλλινη δέσμευση ότι επιτέλους έστω και στο και πέντε, το έργο αυτό ωριμάζει και ναι, θα ξεκινήσει, αν είναι δυνατόν, σύντομα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε Μαμουλάκη, πραγματικά και εγώ θα αντισταθώ να αναφερθώ στο τι έκανε η Κυβέρνησή σας από το 2015 έως το 2019. Άλλωστε, η κατάσταση που είχαμε στην Κρήτη τα δείχνει όλα. Μηδέν στατική στον ΒΟΑΚ, μηδέν στατική στα αντιπλημμυρικά, μηδέν στα αντικατολισθητικά, μηδέν στα έργα οδικής ασφάλειας. Αυτή είναι η αλήθεια, ναι. Άλλωστε, γι’ αυτό έχετε και πεδίο να μας καταθέτετε συνεχώς ερωτήσεις, γιατί ως μηχανικός ξέρετε ότι τα έργα δεν γίνονται ούτε με ζωγραφιές, ούτε πατώντας ένα κουμπάκι. Μακάρι να μπορούσαμε να το κάνουμε. Θα το είχαμε εφεύρει και θα το κάναμε. Αλλά και για τα Απομαρμά τώρα που μας εγκαλείτε για την Αγία Βαρβάρα μέχρι τη Μεσαρά, για το κομμάτι που έπεσε στο δρόμο, αν εσείς έχετε δει αποκατάσταση δρόμου που έχει πέσει σε πιο γρήγορους ρυθμούς, θέλω παρακαλώ να την καταθέσετε στα Πρακτικά. Αυτό στο κομμάτι του χθες και πάμε στο μέλλον.

Η περιοχή είναι πάρα πολύ δύσκολη. Έχει σοβαρά γεωλογικά ζητήματα και γι’ αυτό έχουμε δουλέψει και οι μελέτες που έχουμε αναθέσει προσπαθούν να λύσουν και αυτά τα ζητήματα, αλλά και ζητήματα που είναι του παρελθόντος και έχετε απόλυτο δίκιο, όπως είναι η σήραγγα διαφυγής στην Αγία Βαρβάρα και τα πρώτα πεντακόσια μέτρα από τον οικισμό Πανασού έως τον ανισόπεδο κόμβο. Και αυτό το τμήμα, όπως ξέρετε, παρουσιάζει σοβαρά γεωλογικά ζητήματα. Και όχι μόνο γεωλογικά, υπάρχουν και ζητήματα αντιπλημμυρικής θωράκισης, όπως γράφεται και μέσα στην ερώτησή σας.

Θέλω να σας ενημερώσω πως στο αντικείμενο των μελετών που σας αναφέραμε, έχουμε εντάξει και την απορροή των ομβρίων υδάτων, αλλά και την αντιπλημμυρική προστασία της ευρύτερης περιοχής του οικισμού Πανασού. Όπως ορθά το θέτετε αυτό το θέμα, έχουμε προβλέψει να βάλουμε ό,τι υποχρεώσεις υπήρχαν του παρελθόντος σε αυτήν την εργολαβία που ετοιμάζουμε.

Η εκτίμηση αυτής της εργολαβίας ότι κυμαίνεται από 20.000.000 ευρώ έως 25.000.000 ευρώ που θα τη χρηματοδοτήσουμε από αποκλειστικά εθνικούς πόρους και ξέρετε αυτό δεν είναι κάτι απλό ούτε είναι κάτι εύκολο, γιατί μιλάμε για αμαρτίες του παρελθόντος. Έχουμε, λοιπόν, αναθέσει όλες τις μελέτες, ο σχεδιασμός αυτού του έργου προχωράει και όπως σας ανέφερα ρητώς τέσσερις με έξι μήνες είναι ο εκτιμώμενος χρόνος ολοκλήρωσης των μελετών και αμέσως το επόμενο διάστημα θα προχωρήσουμε προς δημοπράτηση.

Εμείς θέλουμε καθαρές κουβέντες και δεν έχουμε καμμία διάθεση να κρύψουμε απολύτως τίποτα ή να αποκρύψουμε την πραγματικότητα. Άλλωστε, σε όλα αυτά τα ζητήματα, κύριε Μαμουλάκη, επιτρέψτε μου να σας πω πως ό,τι και να αποκρύψεις, φαίνεται. Ο δρόμος που έπεσε, φάνηκε. Δεν μπορούμε να αποκρύψουμε τέτοια ζητήματα. Οφείλουμε να μιλάμε στον ελληνικό λαό και στους Κρητικούς με την απόλυτη αλήθεια και με διαφάνεια. Δεν κρύβονται αυτά τα ζητήματα. Από τη δική μας την πλευρά, ό,τι έχουμε κάνει και ό,τι δημοπρατήσεις έχουμε κάνει, φαίνονται. Ό,τι έργα έχουμε προχωρήσει και ό,τι δουλεύονται στον ΒΟΑΚ, φαίνονται. Η δουλειά που γίνεται στην Κρήτη, φαίνεται. Κανείς δεν μπορεί να το αποκρύψει.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την τέταρτη με αριθμό 6685/26-7-2022 αναφορά - ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών,με θέμα: «Η στεγαστική συνδρομή στους ιδιοκτήτες κτηρίων που επλήγησαν από τον σεισμό της 27ης Σεπτεμβρίου στην Κρήτη δε λαμβάνει υπ’ όψιν τον πληθωρισμό».

Ορίστε, κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Δράττομαι της ευκαιρίας πολύ σύντομα να αναφέρω το εξής: Οι Κρητικοί θυμούνται, κύριε Υπουργέ. Και θυμούνται όλη αυτή τη διαδικασία των τριών χρόνων καθυστέρησης αβελτηρίας χαρακτηριστικής της κυβέρνησής σας για να κάνετε τι εν τέλει; Να συνεχίσετε στον ΒΟΑΚ πλήρως εναρμονισμένοι από την προηγούμενη κυβέρνηση ΣΥΡΙΖΑ. Χάσαμε τρία χρόνια στο νησί, κέρδισαν διόδια φαίνεται οι ιδιώτες με τους οποίους τόσο πολύ κόπτεστε να βοηθήσετε.

Και το λέω αυτό γιατί σε ένα σκέλος επί των ημερών σας –και σε αυτό, ξέρετε, έχετε ανεξίτηλη την ευθύνη και θα μείνει αυτό στην ιστορία των δημοσίων έργων- καταφέρατε, γιατί περί κατορθώματος πρόκειται- μονοψήφιο ποσοστό σε έργο με εννιαψήφιο νούμερο. Σε έργο που υπερβαίνει κατά πολύ τα 100 εκατομμύρια ευρώ καταφέρατε να έχετε έκπτωση μονοψήφια. Ξέρετε τι σημαίνει αυτό; Γιατί αναφέρεστε εάν και στο παρελθόν έχω γνωρίσει τυχόν αστοχίες εδάφους. Για ρωτήστε, λοιπόν, έμπειρους μηχανικούς εργολήπτες να σας πουν έργο εκατοντάδων εκατομμυρίων ευρώ ότι έχει πάρει μονοψήφια έκπτωση. Τέτοια επιτυχία. Μπορώ να πω και πολλά άλλα, αλλά δεν είναι της παρούσης.

Πάμε τώρα σε κάτι πολύ σημαντικό.

Κύριε Πρόεδρε, αύριο κλείνει ένας χρόνος από τον καταστροφικότερο και σφοδρότερο σεισμό σε χερσαίο έδαφος που έχει καταγραφεί στην ιστορία της Κρήτης. Ο καταστροφικός σεισμός της 27ης Σεπτεμβρίου του 2021, όπου, δυστυχώς, θρηνήσαμε και έναν συμπολίτη μας, άφησε ανεξίτηλο το στίγμα του στην ευρύτερη περιοχή, όχι μόνο του Αρκαλοχωρίου, αλλά κεντροβαρώς σε όλη την ενδοχώρα του Νομού Ηρακλείου. Πλήθος οικισμοί, ακόμα και σήμερα ένα χρόνο μετά, όποιος επισκεφτεί –δεν γνωρίζω εάν έχετε επισκεφθεί τους οικισμούς- βλέπεις τέτοιες ετοιμορροπίες, δεν έχει γίνει άρση ούτε καν των ετοιμορροποιών. Στις λιθόκτιστες κατασκευές –ακούστε το αυτό- ακόμη και τώρα οι πλίνθοι είναι ερριμμένοι, είναι ακόμα εκεί.

Πηγαίνω όμως στην ουσία, γιατί το σημερινό μας ζήτημα είναι η στεγαστική συνδρομή που πράγματι είναι πάρα πολύ σημαντικό θέμα.

Κατ’ αρχάς, αναφέρω την πρώτη μας παρέμβαση. Το ερώτημα εδράζει σε τρεις πυλώνες, κύριε Υπουργέ. Το πρώτο αφορά την αναγκαιότητα επικαιροποίησης των τιμολογίων, τα οποία ήταν επιεικώς παρωχημένα από το 2011, πράγμα το οποίο συνετελέσθη από εσάς προ ολίγων ημερών. Επάνω σε αυτό στη δευτερολογία μου θα σας επισημάνω τις μεγάλες αποκλίσεις από τις πραγματικές τιμές, ακόμα και σε αυτό το επικαιροποιημένο από εσάς τιμολόγιο το οποίο έχετε καταθέσει μέσω του ΦΕΚ –του γνωστού ΦΕΚ- εάν δεν κάνω λάθος προ δεκαημέρου.

Όμως το μεγαλύτερο ζήτημα -και σε αυτό θα ήθελα την προσοχή σας, κύριε Υπουργέ είναι το εξής- και σας μιλώ ως ένας άνθρωπος, όχι απλός πολιτικός μηχανικός, αλλά έχω μία εξειδίκευση στο αντισεισμικό σκέλος.

Έχουμε μία ιδιάζουσα κατάσταση στο Αρκαλοχώρι. Από την 27η Σεπτεμβρίου του 2021 και για έναν ολόκληρο χρόνο, κάθε ημέρα έχουμε σεισμούς. Αυτό να ξέρετε και σε παγκόσμια κλίμακα είναι κάτι σπάνιο, δεν είναι συνηθισμένο. Και γιατί το λέω αυτό; Διότι πολλά κτήρια, τα οποία χαρακτηρίστηκαν τον Σεπτέμβριο του 2021 ως κίνητρα, ενδεχομένως, δηλαδή, ότι επιδέχονται αντιστήριξης και ενίσχυσης, τώρα ενδεχομένως έχουν κοκκινίσει. Ή κάποια που ήταν πράσινα, μετά από τόσους αλλεπάλληλους σεισμούς ενδεχομένως έχουν κιτρινίσει.

Το λέω αυτό διότι είναι επιβεβλημένη πλέον μία δεύτερη αυτοψία στοχευμένου κλιμακίου το οποίο θα δει και θα προχωρήσει σε αυτοψίες.

Κλείνοντας, λοιπόν, το ερώτημα είναι εάν πράγματι προτίθεστε να διενεργήσετε τους εν λόγω ελέγχους σε αυτά τα κτήρια και το κυριότερο είναι εάν προτίθεστε να απλοποιήσετε τις διαδικασίες -τουλάχιστον για τα πράσινα κτήρια- ώστε να μπορέσουν οι δικαιούχοι γρήγορα να ενισχυθούν και να απορροφήσουν τα εν λόγω κονδύλια.

Ευχαριστώ για την ανοχή σας, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υφυπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών)**: Ευχαριστώ, κύριε Πρόεδρε.

Κύριε Μαμουλάκη, πριν πάω τώρα αναγκαστικά στο κομμάτι της ερώτησής σας, θα πρέπει να σας απαντήσω και για το ΒΟΑΚ. Να μας κάνετε κριτική ότι δημοπρατούμε έργα, το καταλαβαίνω. Τώρα, επειδή βλέπετε ότι όλες οι δημοπρατήσεις ξεκινούν αρχίζετε και μας κάνετε κριτική για τους προϋπολογισμούς με στοιχεία που δεν ανταποκρίνονται στην πραγματικότητα, γιατί ποτέ επί των ημερών σας δεν είχατε ολοκληρωμένες μελέτες. Άρα δεν ξέρατε τους προϋπολογισμούς των έργων, αλλά το έχετε επικαλεστεί πολλές φορές και κάποια στιγμή πρέπει να το αντιληφθείτε.

Και επειδή είστε μηχανικός, παρακαλώ αντιληφθείτε ότι μόνο όταν έχεις μελέτες τουλάχιστον σε επίπεδο προμελέτης μπορείς να έχεις προϋπολογισμό, ειδάλλως δεν έχεις απολύτως τίποτα. Έχεις μια ιδέα.

Και επειδή στον ΣΥΡΙΖΑ έχετε συνηθίσει με ιδέες να λέτε νούμερα και το έχετε αποδείξει κατά τη διάρκεια όλου του χρόνου που διακυβερνούσατε, μην το επαναλαμβάνετε σας παρακαλώ. Δεν εξυπηρετεί την παράταξή σας, το λέω πραγματικά. Γιατί την κριτική πρέπει να αποφασίσετε από ποια πλευρά θα μας την κάνετε είτε από τα δεξιά είτε από τα αριστερά.

Δηλαδή γίνονται διαγωνισμοί, προχωρούν, έχουμε αναδόχους, ξεκινούν τα εργοτάξια και τώρα ξαφνικά χωρίς να ξέρετε ποτέ τους προϋπολογισμούς, γιατί η αλήθεια είναι ότι επί των ημερών σας δεν είχατε κάνει ποτέ τίποτε, αυτή είναι μια πραγματικότητα και λυπάμαι που το λέω μακάρι να είχαμε βρει έτοιμα έργα, από την πρώτη στιγμή να τα δημοπρατούσαμε και αυτή τη στιγμή να τα έχουμε ολοκληρώσει. Ε, δεν βρήκαμε. Θα θέλαμε να τα βρούμε. Εγώ πραγματικά πιστεύω για τον ελληνικό λαό πως αυτό είναι το σωστό.

Μακάρι και εμείς όταν κάποια στιγμή φύγει αυτή η Κυβέρνηση και αποφασίσει ο ελληνικός λαός να έρθει μία άλλη κυβέρνηση να αφήσει πίσω τις μελέτες έτοιμες για τις δημοπρατήσεις, γιατί αυτό οφείλουμε να κάνουμε. Δεν οφείλουμε να κατασκευάζουμε, οφείλουμε να βλέπουμε και μπροστά. Δυστυχώς το 2015 και το 2019 δεν κάνατε απολύτως τίποτα.

Και δεν μπορείτε να μας εγκαλείτε για τα διόδια. Το είπαμε εξαρχής. Θα βάλουμε διόδια. Δεν κρυβόμαστε πίσω από το δάχτυλό μας. Και γιατί το είπαμε εξαρχής κύριε Μαμουλάκη; Για τον πολύ απλό λόγο. Γιατί χωρίς διόδια δεν γίνεται το έργο.

Εκεί που αντιλαμβανόμαστε ότι υπάρχουν θέματα δίνουμε και εκεί ξεκάθαρες απαντήσεις. Στην περιοχή στην παράκαμψη Ηρακλείου, ό,τι περιλαμβάνει τον αστικό ιστό δεν θα μπουν διόδια. Αλλά αυτό το έχουμε μελετήσει, το έχουμε δει και ξέρουμε ότι το χρηματοοικονομικό μας μοντέλο μας το επιτρέπει. Δεν λέμε λόγια αέρος και παρακαλώ όποτε θέλετε να σας ενημερώσουμε, να δείτε και τα μοντέλα μας, να δείτε τι χρειάζεται. Άλλωστε, οι ανεξάρτητοι σύμβουλοι που δουλεύουν πολλοί είχαν συμβασιοποίηση και επί των ημερών σας. Άρα δεν έχουμε να κρύψουμε απολύτως τίποτα.

Περνάω τώρα στο κομμάτι της ερώτησής σας. Κύριε Μαμουλάκη, όπως πολύ σωστά αναφερθήκατε, όντως δώσαμε λύση σε ένα θέμα, γιατί νομίζω τις περισσότερες απαντήσεις τις είπατε από μόνος σας, που εκκρεμούσαν από το 2011.

Έχουμε πλέον ένα νέο, επικαιροποιημένο, ενιαίο τιμολόγιο επισκευών για τις αποκαταστάσεις των πληγέντων κτιρίων μετά από καταστροφικά φαινόμενα. Αυτό εδώ και καιρό είχαμε προαναγγείλει ότι θα το κάνουμε και είναι ενιαίο, γιατί παρακαλώ θέλω αυτό όλοι να το αντιληφθούμε για όλες τις φυσικές καταστροφές που έχουν λάβει χώρα από το 2017 και μετά, δεν είναι ούτε από το 2019 ούτε από το 2021. Επειδή είδαμε ότι επί των ημερών σας πολλά ζητήματα δεν είχαν λυθεί, αποφασίσαμε να λύσουμε όλα τα θέματα από το 2017 και για εκατόν εξήντα εννέα εργασίες αποκατάστασης και προσαύξησης, περίπου σε ένα ποσοστό των εργασιών έως 30%.

Ως προς τα ερωτήματα που αφορούν την αρμόδια υπηρεσία, εάν προβαίνει σε επανελέγχους για τον επαναχαρακτηρισμό των κτηρίων, φυσικά. Και θα αφορά όσα κτήρια είτε δεν έχουν επανελεγχθεί λόγω απουσίας των ιδιοκτητών τους είτε κατόπιν αιτημάτων για να τον επαναχαρακτηρισμό της κατάστασης των κτηρίων.

Ήμασταν από την πρώτη στιγμή εκεί κύριε Μαμουλάκη και είδαμε πραγματικά τι συνέβη. Και γι’ αυτό σε ό,τι αφορά το Αρκαλοχώρι έχουμε κάνει ειδική υπηρεσία. Υπάρχει απόφαση του Υπουργού Κώστα Καραμανλή τον Νοέμβριο του 2021 -σχεδόν ένα μήνα μετά το σεισμό, που συστάθηκε- ώστε να συστήσουμε το τμήμα. Ήδη έχουμε προσλάβει τον κόσμο και δουλεύουμε για να λύσουμε όλα αυτά τα ζητήματα που αναφέρατε.

Πραγματικά, υπάρχουν ζητήματα. Βέβαια, οφείλω να πω σε ό,τι αφορά τα σπίτια που χρειάζεται και τις επιχειρήσεις που χρειάζεται να γκρεμιστούν, αυτό το έλυσε το Υπουργείο Εσωτερικών, ουσιαστικά, χρηματοδοτώντας τους δύο άλλους δήμους εκεί, ώστε να προχωρήσει γρήγορα στο γκρέμισμα όλων αυτών των σπιτιών. Είμαστε εδώ για ότι χρειάζεται να δούμε και να το αντιμετωπίσουμε και θα επανέλθω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Καραγιάννη, δεν μπορώ να αντισταθώ για άλλη μία φορά και νομίζω πως θα τα ξαναπούμε πολλές φορές για τον ΒΟΑΚ. Διότι πάνω απ’ όλα αυτό που μετράει είναι η αλήθεια. Αυτό μετράει και αυτό φαίνεται. Υπάρχει ή δεν υπάρχει; Ούτε ένα εργοτάξιο στον ΒΟΑΚ. Τρία και πλέον χρόνια δεν έχουμε ακόμη ούτε μία εγκατάσταση στον ΒΟΑΚ.

Βέβαια, ειρήσθω εν παρόδω και όπως φαίνεται εν τη ρύμη του λόγου σας αναφέρατε και μια αλήθεια: Ότι επί των ημερών του ΣΥΡΙΖΑ…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, μετά μη μου ζητάτε χρόνο…

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Μάλιστα, κύριε Πρόεδρε.

Κύριε Καραγιάννη, θα επανέλθω για τον ΒΟΑΚ, δεν θέλω να χάσω χρόνο, βλέπω και την αυστηρότητα του Προέδρου, έχει παρέλθει και ο χρόνος και είναι κατανοητό. Αλλά μην κοροϊδεύετε τους Κρήτες ότι κατασκευάζονται έργα στον ΒΟΑΚ αυτή τη στιγμή. Έχουν περάσει τρία και πλέον χρόνια και δεν έχει παιχτεί «πενιά» από εσάς. Το αντίθετο, εύλογη καθυστέρηση, πολύ μεγάλα κόστη και διόδια. Αυτά εισπράττουν. Πάμε τώρα στην ουσία.

Εγώ αυτό που επισημάνω και επισήμανα και στην πρωτολογία μου και θέλω μια απάντηση είναι το εξής: Βεβαίως έντεκα μήνες μετά τον σεισμό επικαιροποιήσατε τα τιμολόγια. Επί των τιμολογίων σας λέω, λοιπόν, το εξής, κύριε Υφυπουργέ: Υπάρχουν μεγάλες αποκλίσεις. Χαρακτηριστικά παραδείγματα δύο.

Ξυλεία. Όπως ξέρετε η ξυλεία είτε για τα δάπεδα, είτε για τη στέγη, είτε για κιγκλιδώματα και λοιπές χρήσεις είναι κάτι το οποίο είναι απαραίτητο. Του 2011 οι τιμές έχουν μια απόκλιση της τάξεως του 4,17%. Ξέρετε τι κάνατε εσείς στον ενάμιση χρόνο αυτόν, από τον Δεκέμβριο του 2021; Αυτό που πετύχατε είναι 14%, δηλαδή μόνο της ΕΛΣΤΑΤ να δούμε τα στοιχεία τα οποία συγκρίνουν από τον Γενάρη του 2021 μέχρι τον Αύγουστο του 2022 είναι κατά πολύ μεγαλύτερη. Στους υαλοπίνακες είναι ακόμα μεγαλύτερη η διαφορά.

Τι θέλω ουσιαστικά να καταδείξω και να γίνει κατανοητό σε εσάς, κύριε Υπουργέ; Ότι το τιμολόγιο το οποίο έχετε καταθέσει μέσω του πρόσφατου ΦΕΚ απέχει παρασάγγας και κατά πολύ ουσιαστικά από τις πραγματικές τιμές. Δεν αφουγκράζεται, δεν ενσωματώνει ουσιαστικά το σύνολο των εργασιών, που δεν είναι η εργασία μόνο αυτή καθαυτή, είναι η προμήθεια του υλικού, είναι το ΦΠΑ, είναι υποχρεώσεις υπέρ του δημοσίου που θα πρέπει ένας κατασκευαστής να αποδώσει, είναι τα ασφαλιστικά ταμεία. Προφανώς αυτά δεν συμπεριλαμβάνονται στη τιμή, εξ ου και το πολύ χαμηλό τίμημα που βλέπουμε σε πολλές εργασίες.

Υαλοπίνακες, το γυαλί, τα τζάμια. Το τιμολόγιο του 2011 για τα τζάμια, για τους υαλοπίνακες ήταν 18 ευρώ το μέτρο. Ξέρετε πόσο καταθέσατε τώρα εσείς; 20 ευρώ. Σε δέκα χρόνια, εκ των οποίων τον ένα χρόνο με τρομερές πληθωριστικές πιέσεις, 2 ευρώ το τετραγωνικό αύξηση. Νομίζω η πραγματική τιμή είναι κατά πολύ περισσότερη, σχεδόν υπερδιπλάσια θα έλεγα.

Αυτή, λοιπόν, είναι η ανάγκη γρήγορα να επικαιροποιηθεί και να έχουμε ένα τιμολόγιο που να ανταποκρίνεται στην πραγματικότητα, στις πραγματικές ανάγκες και κυρίως στις πραγματικές τιμές.

Εν κατακλείδι, σεβόμενος τον χρόνο θα πω το εξής: Τα άλλα δύο σκέλη του ερωτήματός μου είναι ξεκάθαρα. Αυτό που σας είπα είναι ότι για τις πράσινες περιπτώσεις νομίζω ότι αξίζει τον κόπο να επιταχυνθούν οι διαδικασίες, ειδικά σε αυτές τις καθαρές περιπτώσεις κτιρίων που δεν έχουμε ζητήματα ετοιμορροπίας ή άλλου τύπου να πάσχει το κτήριο από οτιδήποτε άλλο.

Και βέβαια κάτι πολύ χαρακτηριστικό -και με αυτό ολόκληρο- είναι το ζήτημα της διενέργειας ελέγχων, αυτοψιών, σε όλα αυτά τα αποδεδειγμένα καταπονημένα κτίρια, που έναν χρόνο τώρα έχουν υποστεί τόσες μα τόσες σεισμικές ενέργειες ουσιαστικά στο κέλυφος τους, στον φέροντα οργανισμό τους.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Μαμουλάκη, τον πειρασμό να επανέλθω στον ΒΟΑΚ δεν τον έχω. Απλώς θα σας κάνω μια πρόσκληση. Την επόμενη φορά που θα κατέβω στην Κρήτη -και θα είναι σύντομα-, θα πάμε να δούμε μαζί όλα τα αντικατολισθητικά έργα που γίνονται στην Κρήτη και όλα τα έργα οδικής ασφάλειας. Δεν χρειάζεται να πείτε κάτι, ούτε δηλώσεις να κάνετε να παραδεχτείτε, απλώς θα είστε μαζί μου. Δεν χρειάζεται κάτι άλλο. Θα πάμε να δούμε την πρόοδο στο Καστέλι και να δείτε τον κατάλογο που θα σας στείλω τις επόμενες μέρες με τις δημοπρατήσεις που κάναμε στην Κρήτη. Φτάνει αυτό, δεν χρειάζεται.

Από εκεί και πέρα πάμε να δούμε λίγο τι είπαμε και τι απαντούμε. Ενιαίο επικαιροποιημένο τιμολόγιο για όλες τις φυσικές καταστροφές. Υπήρχε μέχρι τώρα; Όχι. Υπάρχουν ζητήματα μέσα τα οποία δεν τα περιλάμβαναν. Ας πούμε στον σεισμό δεν υπήρχαν τα ερμάρια, οι πέργκολες και όλα αυτά τα ζητήματα. Εμείς ενοποιήσαμε και για τον σεισμό και για την πλημμύρα και για τις φυσικές καταστροφές και για τους σεισμούς να υπάρχει ενιαίο, να είναι όλες οι εργασίες μέσα. Σας είπα ότι προβλέψαμε για εκατόν εξήντα εννιά εργασίες και αυτό πρέπει να το καταλάβετε, να το αντιληφθείτε.

Μας λέτε και μας κάνετε μια κριτική αυτήν τη στιγμή -φυσικά ο εχθρός του καλού είναι το καλύτερο, πάντα- ότι οι αυξήσεις που δώσαμε δεν είναι μεγάλες. Να πούμε κάτι σε αυτό. Ο καθένας μπορεί να υπόσχεται τα πάντα στους πάντες. Το θέμα είναι τι πραγματοποιεί κάποιος. Εμείς ήρθαμε μετά το 2011 και δώσαμε λελογισμένες αυξήσεις σε τόσες εργασίες, για πρώτη φορά. Δεν τις δώσατε ούτε το 2015, ούτε το 2016, ούτε το 2017, ούτε το 2018, ούτε το 2019. Αυτή είναι μια πραγματικότητα. Ενοποιήσαμε όλες τις εργασίες; Πλέον όλες οι φυσικές καταστροφές έχουν ενιαίο; Έχουν. Αυτό είναι μια πραγματικότητα.

Είπα πριν από λίγες μέρες ότι εμείς θα κατεβάσουμε έναν νέο νόμο πλαίσιο συνολικά για την αναμόρφωση του θεσμικού πλαισίου σε ό,τι αφορά τις αποζημιώσεις στεγαστικής συνδρομής, που θα περιορίζει σημαντικά τις παρατηρούμενες καθυστερήσεις και θα απλοποιεί όλες αυτές τις διαδικασίες απόδοσης αποζημιώσεων. Να είστε σίγουροι ότι και στη διαβούλευση εμείς περιμένουμε τις προτάσεις σας.

Τώρα, όμως, κύριε Μαμουλάκη, είμαστε στη θέση που αποζημιώνουμε -να φανταστείτε- και βάζουμε μέσα στην εγκύκλιο που υπέγραψε ο Υπουργός για το 2017, για τις φυσικές καταστροφές που έγιναν επί των ημερών σας. Μπορούμε να πάμε μαζί να δούμε και στη Βρίσα -ήμασταν πριν λίγο καιρό στη Λέσβο- τι έχει προχωρήσει. Απολύτως τίποτα. Γιατί υπάρχει όντως και αυτά όλα τα προβλήματα θα τα λύσουμε, να είστε σίγουροι γι’ αυτό και περιμένουμε και τις δικές σας τις προτάσεις.

Αλλά αυτά που έγιναν επί των ημερών αυτής της Κυβέρνησης δεν έχουν ξαναγίνει. Κάναμε είκοσι δύο χιλιάδες ελέγχους στο Αρκαλοχώρι. Συστήσαμε τμήμα μέσα σε έναν μήνα. Δυστυχώς, δεν είχατε προβλέψει να τα κάνετε. Δεν είχατε τον χρόνο να τα κάνετε. Τώρα γίνονται. Είμαστε δίπλα στους πολίτες. Υπάρχουν αυτή τη στιγμή τριάντα υπάλληλοι που είναι εκεί στο Ηράκλειο της Κρήτης και ασχολούνται ουσιαστικά μόνο με το Αρκαλοχώρι και παράλληλα έχουμε τμήμα και στα Χανιά. Η Κρήτη είναι η μοναδική περιφέρεια, θα έλεγα, που έχει δύο τμήματα που απασχολείται κόσμος για τις φυσικές καταστροφές.

Όπως αντιλαμβάνεστε είναι προτεραιότητά μας και αυτό θα συνεχίσουμε να το έχουμε, γιατί πραγματικά στην Κρήτη τα τελευταία χρόνια υπήρχε ένα αναπτυξιακό έλλειμμα. Ε, αυτό το αναπτυξιακό έλλειμμα σε αυτήν την τριετία κλείνει και η Κρήτη θα τοποθετηθεί εκεί που πρέπει. Όπως είδατε φέτος είχαμε μια χρονιά καταπληκτική στον τουρισμό. Να είστε σίγουροι ότι όλοι βλέπουν το τι ακριβώς κάνει αυτή η Κυβέρνηση.

Όπως το είδαν σήμερα και οι «FINANCIAL TIMES», κύριε Μαμουλάκη, και πρέπει να το αναγνωρίζετε καμμιά φορά, όταν οι κυβερνήσεις κάνουν θαύματα σε οικονομικό επίπεδο.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 1010/15-9-2022 επίκαιρη ερώτηση πρώτου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Εργασίας και Κοινωνικών Υποθέσεων, με θέμα: «Στέγαση των υπηρεσιών του ΕΦΚΑ στη Ρόδο».

Έχετε τον λόγο, κύριε Κόνσολα.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κύριε Υπουργέ, το θέμα που συζητούμε σήμερα στην Εθνική Αντιπροσωπεία το γνωρίζετε πολύ καλά. Θέλω να σας ευχαριστήσω από την αρχή για το γεγονός ότι από την πρώτη στιγμή αποδεχθήκατε να συζητήσουμε αυτό το πολύ σημαντικό θέμα που ταλανίζει την Ρόδο είκοσι χρόνια. Είμαι βέβαιος ότι επί των ημερών σας θα δρομολογηθούν σημαντικές λύσεις. Είναι θέμα το οποίο απασχόλησε τη δική μου παρουσία στη Βουλή από την πρώτη στιγμή, απασχολήθηκαν και άλλοι συνάδελφοι πριν από εμένα.

Ωστόσο, όμως, δεν έχει δρομολογηθεί ποτέ καμμία λύση ουσιαστική και βιώσιμη. Θέλω να εκφράσω την ικανοποίησή μου που τώρα φαίνεται πως υπάρχει ευαισθησία να αντιμετωπίσουμε αυτό το πολύ σημαντικό θέμα που αφορά στη Ρόδο και μιλάω για το κτηριακό ζήτημα που αφορά στον Ενιαίο Φορέα Κοινωνικής Ασφάλισης στη Ρόδο.

Αυτό, κύριε Υπουργέ, όπως γνωρίζετε, το έχω αναδείξει και από την περίοδο που ήμουν στο Υπουργείο, το έχω αναδείξει και ως Βουλευτής. Κατέθεσα ερώτηση στην Εθνική Αντιπροσωπεία πολύ έγκαιρα και μου απαντήσατε. Αλλά από εκεί και πέρα, από την απάντηση, δεν έχει δοθεί μια ουσιαστική δρομολόγηση στα θέματα που απασχολούν τα κτηριακά συγκροτήματα και τα ακίνητα του ΕΦΚΑ και μιλάω συγκεκριμένα για το κτηριακό συγκρότημα του πρώην ΙΚΑ του ΕΦΚΑ στη Ρόδο, στην πρώην πλατεία Φώκιαλη και στην πλατεία Γεωργίου Λαμπριανού, όπως επίσης και για τα ακίνητα του ΕΦΚΑ στην περιοχή Επτά Βαγιών στη Ρόδου - Λίνδου και στα Σγούρου της Ρόδου, στη Γεωργίου Σεφέρη.

Ας δούμε τα πράγματα από την αρχή. Στις 31 Μαρτίου του 2021 με την ερώτηση - την οποία καταθέτω στα Πρακτικά- υπάρχει η απάντηση, στην οποία όπως λέτε μέσα στον Νοέμβριο του 2021 θα υπογραφεί σύμβαση με τον ανάδοχο εργολάβο και θα έχουν ολοκληρωθεί τον Νοέμβριο του 2022 τα σχετικά έργα. Τον Ιανουάριο του 2023 θα παραδοθεί μελέτη για την αποπεράτωση του κτηρίου, που περιλαμβάνει αρχιτεκτονική διαμόρφωση και εγκατάσταση ηλεκτρομηχανολογικού εξοπλισμού, καθώς, επίσης, τον Δεκέμβριο του 2023 θα υπήρχε σύμβαση με τον ανάδοχο. Τέθηκε δηλαδή, ένα χρονοδιάγραμμα. Υπήρχε ένας σχεδιασμός για όλα αυτά που συζητάμε.

Ωστόσο στη δεύτερη ερώτηση -που καταθέτω στα Πρακτικά, επίσης- σήμερα, θέλω να γνωρίζω γιατί απέκλινε του σχεδιασμού. Τι συνέβη; Τι μεσολάβησε, κύριε Υπουργέ; Η αλήθεια είναι ότι, ξέροντας την ευαισθησία σας, ούτε εσείς επιθυμείτε να υπάρχουν αναξιοποίητα ακίνητα, κτηριακά αποθέματα του ΕΦΚΑ εγκαταλελειμμένα είκοσι χρόνια και επίσης, να υπάρχει αναξιοποίητη μια προστιθέμενη αξία σε ό,τι αφορά στα ακίνητα του ΕΦΚΑ στην πόλη της Ρόδου, όπως είναι το οικόπεδο στη Ρόδου - Λίνδου και στα Σγούρου. Δεν μπορεί να αφήνει κάποιος απαρατήρητη την αναξιοποίητη περιουσία και αντιθέτως να δαπανώνται χρήματα, χρόνια τώρα, σε ιδιώτη –είκοσι χρόνια- και να υπάρχει διασπάθιση του δημοσίου χρήματος, όταν δεν αξιοποιούμε αυτά τα ακίνητα.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αγαπητέ, κύριε Κόνσολα, το θέμα της στέγασης των υπηρεσιών του ΕΦΚΑ στη Ρόδο είναι θέμα που έχουμε συζητήσει και παλαιότερα -το αναφέρατε και εσείς στην ομιλία σας- και μάλιστα πριν από λίγες ημέρες απάντησα αναλυτικά σε σχέση με τους διαγωνισμούς και την πορεία τους σε γραπτή ερώτησή σας. Επομένως, επιτρέψτε μου να μην επαναλάβω τις σχετικές τεχνικές λεπτομέρειες, αλλά να πω ένα σύντομο ιστορικό για την ενημέρωση του Σώματος.

Ο ΕΦΚΑ έχει στη Ρόδο ιδιόκτητο κτήριο συνολικής έκτασης τεσσάρων χιλιάδων τετρακοσίων ογδόντα τεσσάρων τετραγωνικών μέτρων ανωδομής και διακοσίων ενενήντα τριών τετραγωνικών μέτρων υπόγειων χώρων. Η κατασκευή του κτηρίου τελείωσε το 1981 και στέγασε τις υπηρεσίες του τέως ΙΚΑ έως το 1990, οπότε και εγκαταλείφθηκε λόγω στατικών προβλημάτων στον σκελετό του κτηρίου που προκλήθηκαν από σεισμό.

Σύμφωνα με σχετική ενημέρωση που είχα από τη διοίκηση του ΕΚΦΑ, με βάση πραγματογνωμοσύνη του Εθνικού Μετσόβιου Πολυτεχνείου που διενεργήθηκε το 1990, για να είναι ασφαλές το κτήριο έπρεπε να κατεδαφιστεί ο τέταρτος όροφος και να ενισχυθεί ο σκελετός του κτηρίου. Ωστόσο, το συγκεκριμένο πρόγραμμα επισκευής εγκαταλείφθηκε επειδή το κόστος των επισκευών ήταν μεγάλο και οι απομένοντες χώροι μετά από την κατεδάφιση, που θα ήταν τρεις χιλιάδες εξακόσια τέσσερα τετραγωνικά μέτρα, δεν θα ήταν επαρκείς.

Επιπλέον, δε θα μπορούσε να υιοθετηθεί ούτε η λύση της κατεδάφισης και της ανέγερσης νέου κτηρίου, καθώς με τον ισχύοντα συντελεστή δόμησης θα κατασκευάζονταν μόνο χίλια εξακόσια ογδόντα τετραγωνικά μέτρα ανωδομής έναντι τεσσάρων χιλιάδων τετρακοσίων ογδόντα τεσσάρων τετραγωνικών μέτρων του υπάρχοντος κτηρίου.

Το 2017, προκειμένου να διερευνηθούν πλήρως και στη συνέχεια να αρθούν όλα τα στατικά προβλήματα του κτηρίου, αποφασίστηκε από το διοικητικό συμβούλιο του ΕΦΚΑ η ανάθεση της μελέτης στατικού ελέγχου και στατικής ενίσχυσης του υπάρχοντος κτηρίου. Το μελετητικό σχήμα που αναδείχθηκε, κατόπιν διαγωνιστικής διαδικασίας, υπέβαλε τη σχετική μελέτη ενίσχυσης. Βάσει αυτής της μελέτης, ο ΕΦΚΑ αποφάσισε τον Ιανουάριο του 2020 τη διενέργεια διαγωνισμού, οποίος και πραγματοποιήθηκε τον Οκτώβριο του ιδίου έτους.

Ο διαγωνισμός αυτός, εξαιτίας πολλαπλών διοικητικών κωλυμάτων -κατατέθηκαν πολλαπλές προσφυγές και επιπλέον, όπως πιθανόν γνωρίζετε, οι συμμετέχοντες αρνούνται να ανανεώσουν τις εγγυητικές επιστολές τους- κατέληξε να κηρυχθεί άγονος τον Απρίλιο του 2022. Στο διάστημα που μεσολάβησε, έχει ήδη αποφασιστεί η επαναπροκήρυξη του έργου. Μάλιστα, ο Υπουργός Εργασίας έχει ήδη εγκρίνει την ανάληψη υποχρέωσης πίστωσης συνολικού ποσού 2,1 εκατομμυρίων ευρώ για το 2023, προκειμένου να ενισχυθεί στατικά το συγκεκριμένο κτήριο.

Στο σημείο αυτό θα ήθελα με τη σειρά μου να σας ευχαριστήσω, γιατί όντως υπήρξε κάποια καθυστέρηση εκ μέρους μας και όντως οι παρεμβάσεις σας επιτάχυναν τη διαδικασία. Σας ευχαριστώ, λοιπόν, πάρα πολύ.

Με το νέο χρονοδιάγραμμα αναμένεται να έχει υπογραφεί η σχετική σύμβαση με τον νέο ανάδοχο τον Νοέμβριο του 2023. Η χρονική διάρκεια εκτέλεσης του έργου είναι ένα έτος και συνεπώς, εκτιμάται ότι θα έχει ολοκληρωθεί τον Νοέμβριο του 2024.

Το δεύτερο έργο που τρέχει και αφορά στο συγκεκριμένο κτήριο, έχει να κάνει με την υπογραφή της σύμβασης για τη μελέτη ανακαίνισης του κτηρίου, για τις αρχιτεκτονικές και ηλεκτρομηχανολογικές εργασίες. Αυτό έγινε ήδη στις 19 Ιουλίου του 2022, οπότε θεωρούμε ότι αν τηρηθεί το προβλεπόμενο χρονοδιάγραμμα, τον Ιανουάριο του 2023 θα παραδοθεί η μελέτη και τον Δεκέμβριο του 2023 θα αναδειχθεί ο ανάδοχος και θα υπογραφεί η σύμβαση για την αποπεράτωση του έργου.

Προφανώς, η ομαλή εκτέλεση εξαρτάται από την ομαλή πορεία εκτέλεσης του έργου της στατικής ενίσχυσης του κτηρίου, δηλαδή τα δύο είναι αλληλένδετα. Και επίσης, προφανώς μέχρι να ολοκληρωθούν αυτά τα έργα και να γίνει η μετακόμιση, κάπου πρέπει να στεγάζονται οι υπηρεσίες του ΕΦΚΑ, εξ ου και τα συμβόλαια στα οποία αναφέρεστε στην ερώτησή σας.

Δεν υπάρχει αμφιβολία πως η γραφειοκρατία που περιβάλλει την εκτέλεση των δημόσιων έργων δυσκολεύει τις δράσεις που σχεδιάζονται, ωστόσο ειδικά για την αξιοποίηση της ακίνητης περιουσίας του ΕΦΚΑ γνωρίζετε πως έχουμε ήδη μεριμνήσει με έναν ολιστικό τρόπο. Υπενθυμίζω τη σύσταση εταιρείας ειδικού σκοπού για την αξιοποίηση της ακίνητης περιουσίας του φορέα που θα αναλάβει τη διαχείριση του χαρτοφυλακίου ακινήτων του.

Επομένως, βάσιμα ελπίζουμε ότι παρόμοια συμβάντα θα αποτελούν παρελθόν στο άμεσο μέλλον.

Ευχαριστώ πολύ για την ανοχή σας, Κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Κόνσολα, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Υπουργέ. Ήσασταν εξαιρετικά αποκαλυπτικός και θέλω να σας συγχαρώ.

Το πρώτο σημείο που πρέπει να επισημάνω είναι ότι επισημαίνετε τη γραφειοκρατία του ΕΦΚΑ. Μόνο που για τους πολίτες της Ρόδου η γραφειοκρατία είναι κάτι ξένο γι’ αυτούς. Πολύ σωστά είπατε ότι είκοσι χρόνια είναι εγκαταλειμμένο το κτήριο. Υπήρχε η πρόθεση του ΙΚΑ, από εικοσαετίας, άμεσα να επισκευάσει το κτήριο για να εγκατασταθούν οι υπηρεσίες του ΕΦΚΑ και να μη δαπανώνται χρήματα για μίσθωση ακινήτων. Να πω μόνο ότι, όπως γνωρίζετε πολύ καλά, στη συνέχεια το ΙΚΑ και ο ΕΦΚΑ υπολογίζεται ότι έδωσε πάνω από 10 εκατομμύρια ευρώ στα ενοίκια για να εγκατασταθούν οι υπηρεσίες του.

Καταλαβαίνετε, λοιπόν, ότι είναι αμαρτία και άδικο στο κέντρο της πόλης της Ρόδου να υπάρχει αφημένο ένα κτήριο τεσσεράμισι χιλιάδων τετραγωνικών, όπως είπατε, και να μην έχουμε κάνει πολιτικά βήματα.

Κύριε Υπουργέ, γνωρίζω πόσο τολμηρός είστε και νομίζω ότι πρέπει πολιτικά να αποφασίσουμε. Γιατί είπατε, επίσης, και κάτι άλλο πολύ σημαντικό. Είπατε ότι υπάρχει ένα οριστικό σχέδιο για την αξιοποίηση της περιουσίας. Ξέρετε, για μένα δεν είναι δογματικό το γεγονός ότι μπορούμε να αλλάξουμε έναν δρόμο, μια κατεύθυνση σε ότι αφορά στην αξιοποίηση των ακινήτων του ΕΦΚΑ. Γιατί το λέω αυτό; Γιατί η ανάγκη επισκευής του κτηρίου υπήρχε προ εικοσαετίας. Δηλαδή, είμαστε σε σημείο μηδέν. Είκοσι χρόνια μετά συζητάμε, κύριε Υπουργέ, το αυτονόητο, να επισκευαστεί το κτήριο.

Και θέλω να σας εκφράσω την ικανοποίησή μου γιατί -γνωρίζω ότι με δικές σας προσπάθειες και σε συνεργασία με τον κ. Χατζηδάκη- σήμερα ανακοινώθηκε η περίληψη διακήρυξης του διαγωνισμού. Αλλά για να δείτε πόσο εμποτισμένη είναι η γραφειοκρατία στον ΕΦΚΑ, έχει γίνει λάθος σε ό,τι αφορά στην ημερομηνία και ώρα ηλεκτρονικής αποσφράγισης των προσφορών που ορίζεται η 20-10-2020!

Άρα, αυτόματα και με την ανακοίνωση που καταθέτω στα Πρακτικά, οι γραφειοκράτες του ΕΦΚΑ συνεχίζουν μια παραδοχή, να μη θέλουν άμεσα και οριστικά να δώσουν λύση στο πρόβλημα.

(Στο σημείο αυτό ο Βουλευτής της Νέας Δημοκρατίας κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Υπουργέ, εγώ θέλω να σας πω για άλλη μια φορά ότι είμαστε υπέρ του να επιλέξουμε τον προσφορότερο τρόπο αξιοποίησης των ακινήτων του ΕΦΚΑ στη Ρόδο. Ξέρω πολύ καλά ότι η κουλτούρα σας είναι αυτή και ως ακαδημαϊκός και ως πολιτικός. Όμως, τι θα κάνετε για το κτήριο αυτό; Θα είναι αφημένο ακόμη; Και αν τυχόν κριθεί ξανά άγονος ο διαγωνισμός, τι θα πούμε ξανά; Ότι κρίθηκε άγονος;

Δεύτερο σημείο: Σε ποια λύση προσανατολίζεται οριστικά για τη χρήση του το ΙΚΑ; Το πρώτο είναι να επισκευαστεί και να μην είναι αφημένο, αλλά ποια θα είναι η πιθανή χρήση; Θα εγκατασταθούν οι υπηρεσίες ή δεν επαρκεί; Γιατί, αν όχι, πρέπει να δούμε και τη λύση στα άλλα ακίνητα.

Στις Επτά Βαγιές υπάρχουν αρχαιολογικά ευρήματα και για τις ανασκαφές χρειάζεται να δαπανηθούν ακόμα 500 χιλιάδες ευρώ από τη μεριά του ΕΦΚΑ. Θα τα δώσετε ή θα τα δώσετε στο Υπουργείο Πολιτισμού για να αξιοποιήσει το ακίνητο που είναι πολύ σημαντικό σε ότι αφορά στα ευρήματα; Ποιος ο σχεδιασμός των έξι στρεμμάτων -μια τεράστια περιουσία του ΕΦΚΑ- στην Ηλία Βενέζη; Μήπως εκεί πρέπει να δούμε ξανά, είκοσι χρόνια μετά, ότι πρέπει να μετακινηθεί και να υπάρχει αποσυμφόρηση των υπηρεσιών στις παρυφές της πόλης. Και επίσης, ποιος είναι τελικά ο σχεδιασμός που έχετε για μια ολιστική λύση, όπως είπατε;

Σε κάθε περίπτωση, κύριε Υπουργέ, είμαι βέβαιος ότι θα συνεχίζετε να αγωνίζεστε για να προχωρήσουμε αυτή τη διαδικασία της ανακατασκευής, ανεξάρτητα της κρίσης και να δοθεί οριστική λύση.

Θα πρότεινα, κύριε Υπουργέ, να επισκεφτείτε και τη Ρόδο και τα κλιμάκια του ΕΦΚΑ να δουν εκ του σύνεγγυς και να συνεργαστούν με την αυτοδιοίκηση για την καλύτερη προοπτική της στέγασης των υπηρεσιών του ΕΦΚΑ στη Ρόδο, που δίνει τεράστιο ποσό στον εθνικό κορβανά σε αυτή την περίοδο της κρίσης.

Ευχαριστώ πολύ, κύριε Υπουργέ και κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε και εσείς τρία λεπτά για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε κύριε Κόνσολα -θα έλεγα και συνάδελφε, αλλά μόνο ακαδημαϊκά-, πραγματικά με εξέπληξε και μένα το συγκεκριμένο θέμα και πρέπει να πω ότι πέρα από τις πληροφορίες που έλαβα από τις υπηρεσίες, μπήκα και ο ίδιος στο ίντερνετ και έψαξα και είδα τον, πραγματικά, πολύ έντονο διάλογο που διεξάγεται στη Ρόδο για το ζήτημα αυτό.

Θα μου επιτρέψετε, όμως, μια παρατήρηση. Δεν είναι η γραφειοκρατία του ΕΦΚΑ, στην οποία αναφερθήκατε προηγουμένως. Είναι η γραφειοκρατία η οποία, ευτυχώς ή δυστυχώς, κατατρέχει όλη τη διαδικασία της εκτέλεσης δημοσίων έργων στη χώρα μας.

Τώρα, το λάθος του «2020» αντί «2022» είναι ζήτημα αβλεψίας και όχι ζήτημα γραφειοκρατίας. Κακώς έγινε και καλώς το επισημαίνετε.

Επιτρέψτε μου στη δευτερολογία μου που θα είναι σύντομη, να αναφερθώ σε ορισμένα σημαντικά, αλλά γενικότερα ζητήματα. Δεν υπάρχει καμμία αμφιβολία ότι οι διαδικασίες αυτές πράγματι χαρακτηρίζονται από χρονικές καθυστερήσεις που ενίοτε, όπως στη συγκεκριμένη περίπτωση, είναι υπέρμετρα εκτεταμένες. Το ίδιο συμβαίνει όταν θέλουμε να ανακαινίσουμε ένα κτήριο. Το ίδιο συμβαίνει όταν θέλουμε να αγοράσουμε ένα νέο πληροφοριακό σύστημα. Το ίδιο συμβαίνει σχεδόν όποτε προκηρύσσεται ένας δημόσιος διαγωνισμός.

Αυτές, όμως, είναι οι διαδικασίες αυτή τη στιγμή. Οι προσπάθειες που καταβάλλονται καθημερινά για να αλλάξει η δημόσια διοίκηση είναι εμφανείς και νομίζω ότι δύσκολα μπορεί να αμφισβητηθούν.

Με την ψηφιοποίηση και την απλοποίηση των διοικητικών διαδικασιών προσδοκούμε ότι η κατάσταση θα γίνεται διαρκώς και καλύτερη. Η δε προσπάθεια που καταβάλλεται για την αναβάθμιση του ΕΦΚΑ σε όλα τα επίπεδα είναι συνεχής.

Όπως ανέφερα και στην πρωτολογία μου, για το Υπουργείο Εργασίας η αξιοποίηση της ακίνητης περιουσίας του ΕΦΚΑ εντάσσεται σε μια συνολική προσπάθεια να αλλάξει ο τρόπος λειτουργίας του φορέα, καθώς έχουμε τη βεβαιότητα ότι μπορούμε να αλλάξουμε λειτουργίες σε όλα τα επίπεδα δράσης του, από την ψηφιοποίηση των υπηρεσιών, προς όφελος του ασφαλισμένου, μέχρι την αξιοποίηση της ακίνητης περιουσίας του.

Η ακίνητη περιουσία του ΕΦΚΑ αποτελεί περιουσία του ελληνικού λαού. Οι επενδύσεις στα ακίνητα αυτά έχουν πολλαπλασιαστικό αποτέλεσμα. Λειτουργούν προς όφελος του ίδιου του ΕΦΚΑ, των ασφαλισμένων, αλλά και του αστικού τοπίου.

Η χώρα μας έχει πληρώσει πολύ ακριβά τον ελλιπή και κατακερματισμένο σχεδιασμό και δεν θέλουμε να επαναλάβουμε αυτό το λάθος. Πολύ ενθαρρυντικά είναι τα αποτελέσματα που έχουμε πετύχει στην επίλυση χρόνιων και ριζωμένων προβλημάτων στη λειτουργία του ασφαλιστικού φορέα, όπως είναι το θέμα των εκκρεμών συντάξεων, και μας κάνουν να αισιοδοξούμε ότι και στην περίπτωση της διαχείρισης ακίνητης περιουσίας η κατάσταση θα βελτιώνεται.

Θέλω να επισημάνω, κλείνοντας, ότι πρώτιστο μέλημα του ΕΦΚΑ είναι προφανώς η εξυπηρέτηση των ασφαλισμένων. Ταυτόχρονα, πρέπει να αξιοποιεί με τον κατάλληλο τρόπο και την περιουσία του. Η λύση που τελικά θα επιλεγεί είμαι απολύτως βέβαιος ότι θα αποβλέπει τόσο στην απρόσκοπτη εξυπηρέτηση των ασφαλισμένων όσο και στην αξιοποίηση της περιουσίας του φορέα. Δεν μπορώ να σας πω συγκεκριμένα πώς ακριβώς θα γίνει, αλλά αυτές θα είναι οι δύο κατευθυντήριες αρχές πάνω στις οποίες βαδίζουμε.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πέμπτη με αριθμό 1005/14-9-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος την Υπουργό Παιδείας και Θρησκευμάτων**,** με θέμα: «Το Υπουργείο Παιδείας αρνείται να παρέχει την υποχρεωτική εκπαίδευση στους δύο μαθητές της Γαύδου για “παιδαγωγικούς λόγους”».

Παρακαλώ, κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, μιλάμε προφανώς για ένα θέμα πολύ γνωστό στην επικαιρότητα. Έχουμε μια οικογένεια που πήγε στη Γαύδο, κατοικεί στο νησί και έχει τρία παιδιά. Το ένα είναι στο νηπιαγωγείο και τα άλλα δύο θα πήγαιναν στην Α΄ γυμνασίου. Αρνείστε να ανοίξετε τα σχολεία της Γαύδου και ζητάτε από αυτά τα παιδιά να φύγουν στην Κρήτη, να φύγουν στην Παλαιόχωρα, να μείνουν χωρίς πατέρα -το αδερφάκι τους ήδη έχει ξεκινήσει αυτή τη στιγμή νηπιαγωγείο- και να χωριστεί μια οικογένεια και στην ουσία να φύγει η τελευταία σχεδόν οικογένεια της Γαύδου από το νησί.

Γιατί σας φέρνουμε ξανά εδώ πέρα; Είχατε έρθει σε δύο άλλες επίκαιρες ερωτήσεις. Είπατε στην πρώτη ότι η στελέχωση ήταν προβληματική, υπήρχε απόσταση, υπήρχε δυσκολία στη συγκοινωνία, υπήρχαν εκπαιδευτικοί που προσλαμβάνονταν ως αναπληρωτές και αρνούνταν να πάνε. Τι μας λένε οι εκπαιδευτικοί στα Χανιά; Ότι ανάμεσά τους υπάρχουν πάρα πολλοί που προσφέρονται να βοηθήσουν να λειτουργήσει το σχολείο στο νησί.

Είχατε πει ότι «δεν διατυπώθηκε από τους φορείς καμμία μα καμμία πρόταση για να γίνει εκεί πέρα το γυμνάσιο, εννοώ, δηλαδή, τον διευθυντή δευτεροβάθμιας και τον περιφερειακό διευθυντή εκπαίδευσης». Μα, αυτούς τους διορίζετε εσείς. Αν δεν είναι σε θέση να κάνουν πρόταση, αλλάξτε τους. Βάλτε κάποιον που μπορεί να αντιμετωπίσει τα προβλήματα του νησιού.

Είχατε πει ότι όλοι γνωρίζουμε ότι για τη λειτουργία ενός γυμνασίου χρειάζονται οκτώ με εννιά εκπαιδευτικοί. Με έναν φιλόλογο, ο οποίος μπορεί να καλύπτει έντεκα σχολικές ώρες –Αρχαία, Ελληνική Γλώσσα, Οδύσσεια, Νέα Ελληνική Γλώσσα τρεις ώρες, δύο Νεοελληνική Λογοτεχνία, δύο ώρες Ιστορία ως μαθήματα πρώτης ανάθεσης και δύο ώρες Θρησκευτικών ως γ΄ ανάθεσης- και ένα μαθηματικό ή φυσικό που μπορεί να καλύψει άλλες δέκα με έντεκα ώρες –τέσσερις ώρες Μαθηματικά, Φυσική, Βιολογία, Γεωγραφία, Τεχνολογία, Πληροφορική και Οικιακή Οικονομία- μπορεί να λειτουργήσει αυτό το σχολείο.

Μας είπατε ότι είναι αντιεκπαιδευτικό να είναι μόνο δύο παιδιά εκεί πέρα. Πραγματικά, πόσο αντιεκπαιδευτικό είναι αυτά τα παιδιά να είναι χωρίς τον μπαμπά τους, χωρίς το αδερφάκι τους, που είναι αυτή τη στιγμή στο νηπιαγωγείο του νησιού.

Και δεν είναι μόνο αυτό. Αυτή τη στιγμή κλείνετε και συνενώνετε τάξεις στο Δημοτικό Σχολείο Δραπανιά στον Κίσσαμο, στα σχολεία του Γερανού Πλατανιά οι μαθητές μπαίνουν σε δεύτερη μοίρα, αρκεί να βγαίνουν οι αριθμοί. Από εξαθέσια τα σχολεία γίνονται πενταθέσια. Έχουμε παράνομα λουκέτα στα σχολεία. Στο Γαράζο Μυλοποτάμου επιχειρείται το κλείσιμο του νηπιαγωγείου και του δημοτικού, παρ’ όλο που πληρούν τον ελάχιστο αριθμό παιδιών. Στον Μυλοπόταμο, που έχουμε τόση πολλή σχολική διαρροή, πηγαίνετε να εντείνεται τα προβλήματα για να μην προσλάβετε ανθρώπους, αν και υπάρχουν λύσεις.

Το 2009 στη Γαύδο ένα παιδί είχε κάνει εξ αποστάσεως, στην ουσία κατ’ ιδίαν διδασκαλία και πήγαινε λόγω της απόστασης μόνο τον Ιούνιο και έδινε εξετάσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ ολοκληρώστε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ολοκληρώνω, κύριε Πρόεδρε, αμέσως.

Μπορεί να γίνουν διαδικτυακά μαθήματα, με την εμπειρία της τηλεκπαίδευσης που τόσο υπερηφανεύεστε, και να συμμετέχουν στις τάξεις οποιουδήποτε σχολείου. Είναι νόμιμο, αρκεί να δώσει άδεια η δευτεροβάθμια.

Και σταματήστε, επιτέλους, να βάζετε απουσίες σε αυτά τα παιδιά. Θα τα οδηγήσετε να μείνουν στην ίδια τάξη για ένα πρόβλημα το οποίο δεν είναι δικό τους. Λύστε το. Υπάρχουν νόμιμοι δρόμοι. Κάντε το. Μη χωρίσετε αυτή την οικογένεια. Μην αφήσετε τη Γαύδο χωρίς την τελευταία της οικογένεια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κάθε φορά που απαντώ σε ερώτησή σας, κύριε Αρσένη, σας θαυμάζω πώς χρησιμοποιείτε την ερώτηση ως αφορμή για να επεκταθείτε σε χίλια άλλα δύο θέματα, που από μόνα τους θα μπορούσαν να αποτελέσουν αντικείμενο άλλης ερώτησης. Τώρα μου είπατε για τη Γαύδο, για τον Μυλοπόταμο . Εδώ είμαι να απαντήσω όταν θα έλθετε με γραπτή ερώτηση, όπως απαιτεί η κοινοβουλευτική διαδικασία. Σας διευκρινίζωαπό την αρχή ότι στο δεύτερο ερώτημά σας για τα κίνητρα για το στεγαστικό δεν θα απαντήσω. Δεν είναι το Υπουργείο μας αρμόδιο.

Είναι όντως ευαίσθητο το θέμα και πολύ καλά είστε πληροφορημένος και γνωρίζετε και τις απαντήσεις που έδωσα για λογαριασμό και με εξουσιοδότηση της Υπουργού και σε αυτές θα επανέλθω γιατί σας οφείλω και εσάς συγκεκριμένη απάντηση.

Την ευαισθησία για τις ακριτικές περιοχές εμείς την έχουμε αποδείξει. Και την προσπάθεια την αναγνωρίζουμε και την υποχρέωση της πολιτείας αναγνωρίζουμε να βοηθήσει με δομές, με στελέχωση, με υποστήριξη, γιατί έτσι ενισχύεται η παραμονή στα ακριτικά σύνορα.

Και θα απαντήσω στην ευαισθησία αυτή με συγκεκριμένα στοιχεία: Εβδομήντα εννέα δημοτικά, διακόσια εξήντα επτά νηπιαγωγεία στην επικράτεια λειτουργούν με λιγότερους από πέντε μαθητές. Για την περίπτωση της Γαύδου, για την οποία τώρα συζητάμε, πέρυσι ήταν δύο μαθητές στο νηπιαγωγείο και δύο μαθητές στο δημοτικό. Τα παιδιά που τώρα πάνε Α΄ γυμνασίου. Και είχαμε και νηπιαγωγό και δασκάλα. Φέτος λειτουργεί πάλι το νηπιαγωγείο για δύο μαθητές.

Όμως, κύριε συνάδελφε, η εκπαιδευτική διαδικασία στο νηπιαγωγείο, στο δημοτικό και στο γυμνάσιο είναι τελείως διαφορετικές. Είναι διαφορετική η εκπαίδευση και διαφορετική οι παιδαγωγικοί λόγοι, τους οποίους εσείς -για λόγους που δεν αντιλαμβάνομαι- θεωρείται ότι πρέπει να διακωμωδείτε και να τους βάζετε και εντός εισαγωγικών στο γραπτό σας κείμενο.

Η ίδρυση γυμνασίου στη Γαύδο για δύο μόνο μαθητές είναι προβληματική από παιδαγωγική άποψη. Δεύτερον, δεν υπάρχει στην τρέχουσα σχολική χρονιά κανένας -επαναλαμβάνω κανένας- μαθητής στο δημοτικό σχολείο. Άρα, στα αμέσως επόμενα χρόνια εγγραφή άλλων μαθητών στο γυμνάσιο δεν υπάρχει περίπτωση να γίνει.

Θα σας θυμίσω, γιατί το αναφέρετε κι εσείς, ότι τις προηγούμενες χρονιές λειτούργησε παράρτημα του γυμνασίου Σφακίων στη Γαύδο, το 2010-2011, το 2011-2012 και το 2012-2013. Νομίζω ότι τα παιδιά ήταν τέσσερα ή πέντε, αν δεν κάνω λάθος.

Πριν, όμως, αναφέρετε στην επίκαιρη ερώτησή σας αυτό το στοιχείο, θα έπρεπε η έρευνά σας να προχωρήσει και να γνωρίζετε ότι η στελέχωση ήταν πάρα πολύ προβληματική, όπως η απόσταση που υπάρχει και τώρα, δυσκολία στη συγκοινωνία που υπήρχε και τότε και τώρα, εκπαιδευτικοί προσλαμβάνονταν και αρνούνταν για τους λόγους αυτούς να πάνε ως αναπληρωτές. Άρα, η διαδικασία δεν ήταν ούτε τόσο ανέφελη -όσο θέλετε να την παρουσιάζετε- ούτε τόσο εκπαιδευτικά αποτελεσματική.

Όλοι το γνωρίζουν -τουλάχιστον όσοι έχουν γνήσιο ενδιαφέρον- ότι χρειάζονται για να λειτουργήσει ένα γυμνάσιο τουλάχιστον οκτώ με εννέα εκπαιδευτικοί. Υπάρχουν μαθήματα ειδικότητας που εμείς δεν θέλουμε να παραλείψουμε, καταστρατηγείται το ωρολόγιο πρόγραμμα και εμείς δεν είμαστε της αντίληψης που είπε κάποιος, της ολίγον παιδείας. Δεν θέλουμε τα παιδιά να μάθουν κολλυβογράμματα. Θέλουμε πραγματικά να μορφωθούν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Κύριε Πρόεδρε, επειδή είναι σοβαρό το θέμα, θα παρακαλούσα να μου δώσετε λίγο χρόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίστε, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ πάρα πολύ.

Θα σας πω τη διαδικασία που απαιτείται για να ιδρυθεί ένα γυμνάσιο και αυτό θα εξηγήσει και τον λόγο για τον οποίο δεν ιδρύθηκε γυμνάσιο στη Γαύδο. Η ίδρυση γίνεται με συγκεκριμένο τρόπο, δηλαδή, με τεκμηριωμένες προτάσεις διευθυντών πρωτοβάθμιας και δευτεροβάθμιας εκπαίδευσης, εν προκειμένω δευτεροβάθμιας, στέλνονται στο Υπουργείο και οι εισηγήσεις των περιφερειακών διευθυντών της εκπαίδευσης. Γνωμοδοτεί, επίσης, και το δημοτικό συμβούλιο συμβουλευτικά και όχι δεσμευτικά.

Για το γυμνάσιο της Γαύδου κανένας μα κανένας φορέας. Κάνετε ένα λάθος. Μπερδεύετε την ΕΛΜΕ που είναι συνδικαλιστικό όργανο με την περιφερειακή διεύθυνση.

Θα αντιπαρέλθω τον άτυχο ισχυρισμό σας ότι πρέπει να αλλάξουν τους διευθυντές. Δηλαδή, εισηγείστε ότι πρέπει τα Υπουργεία όταν ένας διευθυντής δεν κάνει εισήγηση σύμφωνη με το τι θέλει το Υπουργείο ή ενδεχομένως η Βουλή να τον αλλάζει κατά το δοκούν. Εντάξει. Το αντιπαρέρχομαι αυτό. Θεωρώ ότι ήταν μια ατυχής διατύπωση που δεν θα την υποστηρίζατε με σοβαρότητα.

Κανένας φορέας, λοιπόν, δεν διατύπωσε καμμία πρόταση να γίνει εκεί γυμνάσιο. Δεν ήρθε στο Υπουργείο για το γυμνάσιο μια πρόταση.

Το δημοτικό συμβούλιο είναι αλήθεια ότι έστειλε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε και δευτερολογία.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε Πρόεδρε, αν με αφήσετε, δεν θα είναι πάνω από μισό λεπτό, σας το υπόσχομαι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πάρα πολύ.

Το δημοτικό συμβούλιο, λοιπόν –τα λέω γρήγορα γιατί δεν θέλω να κουράσω- στις 2-2-2022, δηλαδή δύο μήνες μετά τη λήξη της προθεσμίας, έστειλε έγγραφο. Απαντήσαμε εμείς, δεν οχυρωθήκαμε πίσω από το εκπρόθεσμο του αιτήματος, απαντήσαμε δύο μέρες μετά, υποδείξαμε τη διαδικασία που πρέπει να ακολουθηθεί, και έκτοτε δεν είχαμε καμμία απολύτως άλλη απάντηση άλλη αντίδραση από το Δημοτικό Συμβούλιο της Γαύδου.

Ευχαριστώ, κύριε Πρόεδρε και ζητώ συγγνώμη για την κατάχρηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΚΡΙΤΩΝ – ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, κοιτάξτε, είστε σε μια Κυβέρνηση η οποία έχει την πατριδοκαπηλία στο τσεπάκι της, δηλαδή οποτεδήποτε θέλει να αλλάξει την ατζέντα εμφανίζει ένα τεράστιο εθνικό ζήτημα. Εδώ πέρα έχετε ένα νησάκι με τα χίλια μύρια ζητήματα που εσείς παρουσιάζετε -διεκδικήσεις και τα λοιπά- και όταν υπάρχει μια οικογένεια η οποία θέλει να ζήσει εκεί πέρα, κάνετε τα πάντα για να φύγει. Έτσι; Αυτή είναι εδώ πέρα η υποκρισία της πατριωτικής Δεξιάς.

Τώρα πάμε, όμως, στην ουσία, γιατί η ουσία δεν είναι οι εθνικισμοί. Εδώ πέρα έχουμε μια οικογένεια η οποία θέλει να μείνει σε έναν τόπο ο όποιος χάνει τον πληθυσμό του. Αυτός μπορεί να είναι ένα νησί, μπορεί να είναι ένα ορεινό χωριό, μπορεί να είναι οτιδήποτε. Αυτοί οι άνθρωποι έχουν επιλέξει να ζήσουν σε αυτόν τον τόπο. Λένε ότι δεν χρειάζεται να ιδρύσετε γυμνάσιο, όπως λέτε εσείς, αλλά όπως είπατε ότι έχει γίνει στο παρελθόν πολύ σωστά, μπορεί να γίνει ένα παράρτημα της Παλαιόχωρας –μπορεί να είναι της Παλαιόχωρας- ένα παράρτημα οποιουδήποτε γυμνασίου, που θα έχει μια γυμνασιακή τάξη της Α΄ γυμνασίου να λειτουργεί στη Γαύδο. Έχει ξαναγίνει; Έχει ξαναγίνει. Κάντε το, λοιπόν!

Μας λέτε ότι δεν υπάρχει τρόπος να υποβαθμίσουμε την εκπαίδευση των παιδιών. Κάντε τηλεκπαίδευση! Παραδέχεστε ότι ήταν υποβάθμιση της εκπαίδευσης η τηλεκπαίδευση; Εμείς έτσι πιστεύουμε. Το δέχεστε; Γιατί τόσο καιρό τη διαφημίζατε. Αν δεν είναι, κάντε το για αυτά τα παιδιά! Γιατί δεν το κάνετε;

Υπάρχει η επιλογή – η νόμιμη επιλογή- της κατ’ οίκον εκπαίδευσης και να δίνουν τα παιδιά εξετάσεις, η επιλογή της κατ’ ιδίαν εκπαίδευσης και να δίνουν τα παιδιά εξετάσεις. Έτσι κι αλλιώς, από ό,τι γνωρίζω, οι γονείς των παιδιών ήδη το κάνουν αυτό για να μη μείνουν τα παιδιά πίσω μέχρι να βρεθεί λύση.

Εσείς τι κάνετε; Επιμένετε να χωρίσετε αυτή την οικογένεια, να μείνει ο μπαμπάς που δεν μπορεί να φύγει -αγρότης είναι ο άνθρωπος στη Γαύδο- και να φύγουν τα παιδιά -εκπαιδευτικότατο αυτό, παιδαγωγικότατο!- και να ζουν ξέχωρα από τον μπαμπά τους δώδεκα χρόνια μαζί με το παιδί που είναι τώρα στο νηπιαγωγείο. Παιδαγωγικότατη λύση! Από κάθε πλευρά είστε εκτεθειμένοι!

Πείτε μας για ποιον λόγο το κάνετε, γιατί κοινή λογική εδώ πέρα δεν υπάρχει. Υπάρχει κάποιος σχεδιασμός; Αν ναι, πείτε μας! Κοινή λογική εδώ πέρα δεν υπάρχει.

Όσο για τους υπεύθυνους της δευτεροβάθμιας, ναι προφανώς, η δουλειά τους είναι να βρίσκουν λύσεις. Αν δεν μπορούν να βρουν λύσεις, να πάνε στο σπίτι τους. Μια χαρά εκτελούν τις εντολές σας, όταν είναι για να συνενώσουν σχολεία –έτσι;- για να συμπτύξουν τμήματα. Όταν είναι να βρουν μια λύση σε αυτό το ζήτημα, δεν μπορούν να εισηγηθούν καν.

Σας ζητάμε να λύσετε το αυτονόητο. Σας το ζητάει η κοινή λογική. Όποιον άνθρωπο να ρωτήσετε στον δρόμο σε οποιοδήποτε χωριό της χώρας μας, σε οποιαδήποτε πόλη, θα σας το πει ότι προφανώς πρέπει να γίνει ένα σχολείο για αυτά τα δύο παιδάκια που είναι εκεί πέρα, και επέλεξαν σε αυτόν τον τόπο να κατοικήσουν. Δεν σας ζητάμε κάτι ιδιαίτερο. Λύσεις σας φέρνουμε, νόμιμες λύσεις σας φέρνουμε. Για ποιον λόγο δεν θέλετε να γίνει αυτό το γυμνάσιο; Επειδή δεν υπάρχει κάποια λογική, παρακαλώ πείτε μας αν έχετε κάποιον άλλον λόγο, γιατί δεν βγαίνει κάποιο νόημα εδώ μέσα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Αν με παρακολουθούσατε και δεν ήσασταν συγκεντρωμένος στις κορώνες του τύπου «πατριδοκαπηλία», δεν θα μου κάνατε αυτές τις ερωτήσεις. Σας απάντησα στην πρωτολογία, γιατί παιδαγωγικά όλα αυτά που λέτε –δεν έχει σημασία αν είναι νόμιμα- δεν υποστηρίζονται.

Η τηλεκπαίδευση για την οποία καμαρώνουμε -και δικαίως- ήταν λύση κατά τη διάρκεια της πανδημίας, κύριε συνάδελφε. Δεν συνιστάται από κανέναν παιδαγωγό ως μόνιμη λύση ή μόνη λύση. Γίνεται μόνον κατ’ εξαίρεση. Και νομίζω αυτά ήταν και τα δικά σας επιχειρήματα τότε. Η κατ’ οίκον εκπαίδευση δεν συνιστάται ούτε στους βασιλόπαιδες πια ούτε στην Αγγλία δεν την κάνουν, όπου έχουν βασιλεία.

Υπάρχουν πολλοί παιδαγωγικοί λόγοι που θα σας τους πω ξανά, νομίζω ότι με σαφήνεια τους ανέπτυξα στην πρωτολογία και αφού διαβάσετε και τι είπα στους άλλους δύο συναδέλφους, καλό θα ήταν να μην επανέλθετε. Θα σας τα πω, λοιπόν, όσο πιο σύντομα μπορώ.

Θα ήθελα για άλλη μια φορά -σας το έχω ξαναπεί σε κοινοβουλευτική μας αντιπαράθεση- να μην προσβάλλετε και να μην μειώνετε τους εκπαιδευτικούς. Προσέρχεστε πάντοτε εδώ θεωρώντας ότι δεν κάνουν καλά τη δουλειά τους, θεωρώντας ότι υπακούουν στις εντολές της πολιτικής τους ηγεσίας και παρανομούν. Σας βεβαιώ, λοιπόν, ότι αυτό δεν είναι ούτε καν η εξαίρεση. Ο κανόνας είναι ότι κάνουν σοβαρά τη δουλειά τους με τις δυνάμεις που διαθέτουν, επιμορφώνονται από εμάς γιατί έχουμε υποχρέωση και όσοι έχουν διοικητικές θέσεις κάνουν επίσης άριστα το καθήκον τους, επιτελούν άριστα το καθήκον τους.

Ένας από αυτούς, κύριε συνάδελφε, είναι ο Διευθυντής της Δευτεροβάθμιας Εκπαίδευσης Χανίων, ο κ. Ιωάννης - Παναγιώτης Αμπελάς. Κάνω χρήση του ονόματός του και των τοποθετήσεων, επειδή μου έδωσε ο ίδιος την άδεια. Το έχει πει σε δημόσια συνέντευξη στην ΕΡΑ Χανίων, το έχει πει, από ό,τι μου είπε και στην ίδια τη μητέρα και μου είπε επί λέξει και το λέω verbatim: «Η γνώση μπορεί να βρεθεί και αλλού, όχι, όμως, η εφηβεία και η συναναστροφή με συνομηλίκους». Θα σας θυμίσω ότι στην επιστολή που η μητέρα έστειλε στο Υπουργείο μας κάνει παραπομπή στον κ. Αμπελά, λέγοντας ότι είναι ένας αξιόπιστος και σοβαρός άνθρωπος και μπορεί να βοηθήσει να δοθεί λύση. Ο σεβασμιότατος Μητροπολίτης Κισάμου και Σελίνου, ο κ. Αμφιλόχιος, που με πολλή ευαισθησία και αυτός έδειξε ενδιαφέρον για το θέμα, αναρωτιέται σε επιστολή του και είναι γραμμένο: «Ένα μικρό παιδί μόνο του σε ένα νησί, χωρίς να συναναστρέφεται συνομήλικα παιδιά, πόσο παιδαγωγικό μπορεί να είναι;».

**ΚΡΙΤΩΝ – ΗΛΙΑΣ ΑΡΣΕΝΗΣ:** Μιλάει για το παιδί του νηπιαγωγείου!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Η δυσκολία στελέχωσης αυτού του σχολείου -σας το είπα στην πρωτολογία, αλλά εσείς είχατε το μυαλό σας να πείτε αυτά που έχετε ήδη προετοιμάσει- ήταν πάρα πολύ μεγάλη, με αποτέλεσμα τα παιδιά που φοίτησαν εκεί να μην έχουν την απαιτούμενη εκπαίδευση.

Και μόνο, κύριε Πρόεδρε, μία διευκρίνιση, γιατί ο συνάδελφος και αυτή τη φορά έχει μπερδέψει δύο διαφορετικά πράγματα: Είναι άλλο η τοπική πρόσκληση και άλλο η ειδική πρόσκληση. Η τοπική πρόσκληση εκδίδεται από τον οικείο διευθυντή εκπαίδευσης και αφορά στην εκδήλωση ενδιαφέροντος για πρόσληψη ωρομισθίων με διάρκεια μέχρι ένα διδακτικό έτος, ενώ η ειδική πρόσκληση καλύπτει κενά σε σχολικές μονάδες πρωτοβάθμιας και δευτεροβάθμιας με απόφαση του Υπουργού Παιδείας ή της Υπουργού Παιδείας, Έρευνας και Θρησκευμάτων. Είναι και τα δύο χρονοβόρες διαδικασίες και θέλω να σας πω πως η υποχρέωσή μας, όπως την αντιλαμβανόμαστε, είναι να παρέχουμε ποιοτική εκπαίδευση σε όλα τα παιδιά, χωρίς να παραβλέπουμε τους παιδαγωγικούς λόγους που υποστηρίζουν τη λύση στην οποία η Υπουργός οδηγήθηκε.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τέταρτη με αριθμό 1030/19-9-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για τη λειτουργία του Νηπιαγωγείου Λουδία, Δήμου Χαλκηδόνας στην Περιφερειακή Ενότητα (ΠΕ) Θεσσαλονίκης».

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Όλοι –νομίζω- γνωρίζουμε τη μεγάλη σημασία που έχει η προσχολική αγωγή για την ομαλή ψυχοσωματική ανάπτυξη των παιδιών. Όλοι καταλαβαίνουμε τη μεγάλη σημασία που έχει η φοίτηση των παιδιών, των νηπίων να είναι στη γειτονιά τους, στη συνοικία τους, στο χωριό τους.

Για το ζήτημα, λοιπόν, αυτό το θέμα έχει ως εξής: Σε ένα χωριό της Θεσσαλονίκης, λίγο έξω από τη Θεσσαλονίκη, στο χωριό Λουδίας στον Δήμο Χαλκηδόνας το νηπιαγωγείο του χωριού κλείνει -είναι κλειστό αυτή τη στιγμή- επειδή την περίοδο που πραγματοποιούνταν οι εγγραφές στο νηπιαγωγείο τα παιδιά που εγγράφηκαν σε αυτό το νηπιαγωγείο ήταν μονάχα τέσσερα. Έλειπε ένα για να εκπληρωθεί ο όρος, η προϋπόθεση του νόμου, προκειμένου να λειτουργήσει το νηπιαγωγείο. Πέρασε καιρός, όμως, πέρασαν λίγοι μήνες και τα παιδιά πλέον στο χωριό που φοιτούν στο νηπιαγωγείο, που είναι σε αυτή την ηλικία, δεν είναι τέσσερα έγιναν έξι.

Οι τυπικές προϋποθέσεις, δηλαδή, του νόμου πληρούνται, το νηπιαγωγείο ωστόσο δεν ανοίγει, κυρία Υπουργέ, και η πολιτεία έρχεται και λέει στα παιδιά, στους γονείς αυτών των παιδιών «να πάρετε τα παιδιά σας και να τα πάτε στο διπλανό χωριό, συγκεκριμένα στο Μικρό Μοναστήρι».

Αυτό σημαίνει ότι αυτές οι έξι οικογένειες αναζητούν, συνεχώς, κάθε μέρα τρόπους για να μεταφέρουν τα παιδιά τους -τα νήπια, τα μικρά αυτά παιδιά!- δημιουργώντας προβλήματα, όπως καταλαβαίνετε και οικονομικά και μια σειρά άλλα προβλήματα με αυτή την αναστάτωση της οικογενειακής τους ζωής. Αφήστε και τους όποιους κινδύνους συνεπάγεται η μετακίνηση αυτών των μικρών παιδιών.

Η ερώτησή μας είναι πολύ απλή, κυρία Υπουργέ. Σας ρωτάμε τι θα κάνει το Υπουργείο έτσι ώστε να ξανανοίξει -και νομίζουμε ότι έχει καθυστερήσει ήδη- το νηπιαγωγείο στον Λουδία.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Για την προσχολική αγωγή και τη σημασία της δεν χρειάζεται να πω πολλά, κύριε συνάδελφε. Αρκεί να θυμίσω ότι η δίχρονη προσχολική αγωγή έγινε υποχρεωτική από την Κυβέρνησή μας. Άρα, λοιπόν, περιττεύει να επιχειρηματολογήσω σ’ αυτό.

Θα σας πω ότι οι σχολικές μεταβολές αποφασίζονται κάθε χρόνο για την επόμενη χρονιά, και εννοείται, το αντιλαμβάνεστε κι εσείς, ότι δεν μπορεί η αυξομείωση των μαθητών να αλλάζει τις αποφάσεις και τα παιδιά είτε να μεταφέρονται σε άλλο σχολείο είτε να επανέρχονται στο αρχικό σχολείο που για λόγους μείωσης του μαθητικού δυναμικού έχει κλείσει.

Στην πρωτολογία μου σ’ αυτά θα αναφερθώ, κύριε Πρόεδρε, και στη δευτερολογία μου θα εξηγήσω και για το σχολείο που ρωτά ο κύριος συνάδελφος.

Βγαίνει, λοιπόν, κάθε χρόνο μια εγκύκλιος, καθορίζει το χρονοδιάγραμμα υποβολής των δικαιολογητικών από τις αρμόδιες διευθύνσεις, είτε πρωτοβάθμιας είτε δευτεροβάθμιας εκπαίδευσης, στις περιφερειακές διευθύνσεις. Αυτό έγινε και φέτος για τις μεταβολές του σχολικού έτους 2022 - 2023. Στις 5-11-2021 βγήκε εγκύκλιος. Νομίζω ότι κανείς δεν μπορεί να μας κατηγορήσει για τον έγκαιρο προγραμματισμό που έγινε και νωρίτερα από κάθε άλλη χρονιά.

Στην εγκύκλιο αυτή περιγράφεται η διαδικασία. Λαμβάνονται πάντοτε υπ’ όψιν ο αριθμός μαθητών και μαθητριών, μεταξύ άλλων, η ορθή διαχείριση του ανθρώπινου δυναμικού. Θα σας προλάβω εδώ λέγοντας ότι έχουμε κάνει πολλούς διορισμούς, πολλές προσλήψεις. Άρα, δεν μπορεί κανείς και εδώ να έχει αιτίαση ότι δεν θέλουμε να προσλάβουμε ή να διορίσουμε. Λαμβάνεται υπ’ όψιν η χιλιομετρική απόσταση που διανύουν οι μεταφερόμενοι μαθητές, οι κτηριακές υποδομές. Όλα αυτά για τους καλύτερους και αρτιότερους παιδαγωγικούς και εκπαιδευτικούς λόγους. Οφείλουν, όμως, και οι διευθυντές πρωτοβάθμιας και δευτεροβάθμιας να αιτιολογούν τους λόγους που στοιχειοθετούν την πρόταση και τυχόν ανάγκη για μεταβολή.

Μπορεί, λοιπόν, να ανασταλεί για ένα σχολικό έτος -δεν κλείνει το σχολείο για το οποίο μιλούμε, ανεστάλη για ένα σχολικό έτος με απόφαση του περιφερειακού διευθυντή εκπαίδευσης- μετά από αιτιολογημένη πρόταση του διευθυντή της πρωτοβάθμιας που δημοσιεύεται στην Εφημερίδα της Κυβέρνησης, πράγμα το οποίο έγινε και στο σχολείο αυτό, διότι ήταν μικρός ο αριθμός των μαθητών, όπως κι εσείς είπατε ήταν τέσσερις. Πού πάνε τα παιδιά αυτά τώρα; Μεταφέρονται στο Νηπιαγωγείο του Μικρού Μοναστηρίου. Έχει γίνει η σχετική διαδικασία από τη Διεύθυνση Πρωτοβάθμιας Εκπαίδευσης Δυτικής Θεσσαλονίκης σε συνεργασία με την Περιφέρεια Κεντρικής Μακεδονίας. Τα παιδιά μεταφέρονται δωρεάν. Και να πούμε γι’ αυτούς που δεν ξέρουν όπως εσείς την περιοχή, είναι το ίδιο δημοτικό διαμέρισμα και η απόσταση είναι μόλις τρία χιλιόμετρα.

Επαναλαμβάνω, δεν καταργήθηκε το νηπιαγωγείο. Ανεστάλη η λειτουργία για ένα έτος. Εάν το επόμενο έτος όντως οι μαθητές είναι περισσότεροι, τότε, βεβαίως, θα επαναλειτουργήσει.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Χωρίς, κυρία Υπουργέ, να δώσετε μια ουσιαστική απάντηση -το συνηθίζετε αυτό στην πρωτολογία σας- αφήνετε την ουσιαστική απάντηση για τη δευτερολογία, χωρίς εμείς να έχουμε τη δυνατότητα να απαντήσουμε. Ωστόσο, αν καταλάβαμε από τα συμφραζόμενα των όσων είπατε, μάλλον δεν έχει και πολύ μεγάλη τύχη το αίτημα να ξανανοίξει το νηπιαγωγείο. Ελπίζω να μην πείτε αυτό στη δευτερολογία σας.

Εγώ θα συνεχίσω την ερώτησή μου. Μονάχα που δεν θα την κάνω εγώ τώρα την ερώτηση, θα την κάνουν οι ίδιοι οι γονείς. Θα σας διαβάσω την επιστολή αυτών των έξι γονιών. Νομίζω έχει ενδιαφέρον, έχει αξία, γιατί απαντά και σε αυτά που είπατε πριν από λίγο. «Οι γονείς που υπογράφουμε παρακάτω, κάτοικοι όλοι του χωριού Λουδία Θεσσαλονίκης, ζητάμε την άμεση λειτουργία του Νηπιαγωγείου του Λουδία το οποίο μπήκε σε αναστολή…» -εντάξει, δεν θα παίζουμε τώρα με τις λέξεις, πάντως δεν λειτουργεί, είναι κλειστό το νηπιαγωγείο αυτή τη στιγμή- «…γιατί τον Μάρτιο που γίνονται οι εγγραφές…» -και ρωτάνε οι γονείς για ποιον λόγο άραγε οι εγγραφές γίνονται τόσο νωρίς- «…ο αριθμός των παιδιών ήταν όντως τέσσερα». Δεν εκπληρούνταν η προϋπόθεση του νόμου. «Το καλοκαίρι, ωστόσο…» -το καλοκαίρι, κυρία Υπουργέ, όχι χθες, όχι πριν μια εβδομάδα- «… ο αριθμός των παιδιών έφτασε τα έξι λόγω της απόφασης δύο οικογενειών να ζήσουν και πάλι στο χωριό τους» και μπράβο τους. «Τονίζουμε ότι ανάμεσα στα έξι παιδιά…» -πιθανόν να μην τα γνωρίζετε, γι’ αυτό σας το διαβάζω, θα το καταθέσω και για τα Πρακτικά- «…που θα είναι στο νηπιαγωγείο το ένα είναι με ειδικές ανάγκες και δεν είναι καθόλου εύκολη η μεταφορά τους σε άλλο νηπιαγωγείο», ακόμα κι αν είναι τρία ή τέσσερα χιλιόμετρα όπως λέτε. «Το Νηπιαγωγείο Λουδία δεν έχει πλέον λειτουργικά έξοδα…», λένε οι γονείς, «…γιατί συστεγάζεται με το δημοτικό σχολείο που λειτουργεί κανονικά μέχρι τώρα. Μέχρι τώρα δεν έχει οριστεί…» -μέχρι τότε δεν είχε οριστεί- «…τρόπος μεταφοράς των παιδιών στο νηπιαγωγείο», όπως τους πρότειναν. «Η μεταφορά των παιδιών μάς δυσκολεύει και μας ανησυχεί», λένε οι γονείς. «Απαιτούμε την άμεση τοποθέτηση νηπιαγωγείου στο Νηπιαγωγείο Λουδία ώστε να λειτουργήσει και φέτος κανονικά, γιατί πιστεύουμε ότι κάθε χωριό πρέπει να έχει τις σχολικές του μονάδες. Επίσης τα έξοδα…» -για να καλύψουμε όλα τα επιχειρήματα που πιθανά να αναπτύξετε- «…των έξι παιδιών δεν είναι λιγότερα από το κόστος παρουσίας μιας νηπιαγωγείου στο χωριό μας». Θα το καταθέσω για τα Πρακτικά.

Εν πάση περιπτώσει, αυτό που θέλω να αναρωτηθώ είναι τι συμβαίνει εδώ. Είναι η γραφειοκρατία στην υπηρεσία της αντιλαϊκής πολιτικής, η αδιαφορία, η αναλγησία; Σε κάθε περίπτωση, όμως, κυρία Υπουργέ, αν αρνηθείτε το αίτημα αυτών των έξι νέων γονιών, τότε καταρρέουν, πραγματικά, και σε αυτή την περίπτωση όλα εκείνα τα κυβερνητικά αφηγήματα περί κοινωνικής προστασίας, περί δημογραφικού, περί προστασίας των νέων ζευγαριών κ.λπ..

Σας ευχαριστώ.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε συνάδελφε, δεν ξέρω αν βρίσκετε την πρωτολογία μου ανεπαρκή ή τη δευτερολογία μου όχι ουσιαστική, και λέτε ότι έχετε προσέξει ότι πάντοτε γίνεται. Θα σας ανταποδώσω το κομπλιμέντο, όμως, λέγοντάς σας ότι κι εγώ στις δικές σας απαντήσεις και τοποθετήσεις ακούω τα ίδια χιλιοειπωμένα πράγματα και τις θεωρώ τόσο αποστειρωμένες και τόσο καλά προετοιμασμένες, πολλές φορές και εκτός του θέματος που θέτετε με το ερώτημά σας.

Επί της ουσίας. Σας εξήγησα ότι ο προγραμματισμός μας γίνεται έγκαιρα. Το ότι θα βρισκόμουν στη Βουλή να απολογούμαι γιατί προγραμματίσαμε έγκαιρα να γίνονται οι εγγραφές, να γίνονται οι σχολικές μεταβολές, να γίνονται οι διορισμοί και οι προσλήψεις, δεν το φανταζόμουν. Ο έγκαιρος προγραμματισμός να είναι τώρα στο στόχαστρο της κοινοβουλευτικής κριτικής δεν νομίζω ότι στέκει τώρα και δεν χρειάζεται να απαντήσω σ’ αυτό.

**ΙΩΑΝΝΗΣ ΔΕΛΗΣ:** Μα, έχουν αλλάξει οι συνθήκες.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Θα επαναλάβω αυτό που είπα και πριν. Τέσσερα παιδιά που μεταφέρονται σε τρία χιλιόμετρα με ευθύνη και με έξοδα άλλων. Το σχολείο ανεστάλη. Μπορεί να μη σας αρέσει ότι ανεστάλη και δεν έκλεισε, και να θέλετε να δώσετε την εντύπωση ότι αυτό είναι το ίδιο πράγμα. Είναι τελείως διαφορετικό. Αναστολή σημαίνει για έναν χρόνο, όταν υπάρχουν οι προϋποθέσεις αναστολής και επαναλειτουργίας.

Και να πω και κάτι άλλο και με αυτό να τελειώσω, γιατί δεν χρειάζεται να πάρω περισσότερο χρόνο. Είναι πολύ σωστό να υπάρχουν σχολεία τα οποία είναι ολιγομελή όταν συντρέχουν λόγοι, όπως όταν μένουν οικογένειες σε περιοχές οι οποίες είναι ακριτικές ή οικογένειες οι οποίες θέλουν την ύπαιθρο να την αναζωογονήσουν. Είναι πάρα πολύ σωστό. Είναι, όμως, πολύ σωστό και πολύ παιδαγωγικό να υπάρχουν και σχολεία με μεγάλο αριθμό μαθητών, γιατί υπάρχουν οι εκπαιδευτικοί όμιλοι, υπάρχουν τα εργαστήρια δεξιοτήτων, υπάρχουν δραστηριότητες που απαιτούν μια άμιλλα, έναν ανταγωνισμό ευγενή μεταξύ των παιδιών, μια αλληλεπίδραση, μια συντροφικότητα, μια κοινωνικότητα, μια επαφή με περισσότερα παιδιά. Είναι κι αυτά παράγοντες που πρέπει να λαμβάνουμε υπ’ όψιν. Δεν είναι ωραίο ούτε να μηδενίζουμε ούτε να ισοπεδώνουμε. Τρία χιλιόμετρα, όταν δεν επιβαρύνονται οικονομικά οι γονείς, δεν είναι απόσταση η οποία είναι προς θάνατον σε καμμιά περίπτωση.

Σας λέω, όμως, σας διαβεβαιώ και δεν είναι δική μου επιθυμία ούτε δική μου δέσμευση, είναι του νόμου υποχρέωση όταν θα αυξηθεί ο αριθμός των μαθητών, που απ’ ό,τι με διαβεβαιώνετε και δεν έχω λόγο να αμφιβάλλω, θα γίνει του χρόνου, θα ξαναλειτουργήσει.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την ένατη με αριθμό 1032/19-9-2022 επίκαιρη ερώτηση δεύτερου κύκλου της Βουλευτού Λαρίσης του Συνασπισμού Ριζοσπαστικής Αριστεράς κ. Άννας Βαγενά προς την Υπουργό Παιδείας και Θρησκευμάτων, με θέμα: «Σε κατάσταση επισφάλειας βρίσκεται το Γενικό Αρχείο του Κράτους στη Λάρισα, καθώς και οι υπηρεσίες των Γενικών Αρχείων του Κράτους στο σύνολό τους, και η λειτουργία τους διακυβεύεται».

Κυρία συνάδελφε έχετε τον λόγο.

**ΑΝΝΑ ΒΑΓΕΝΑ – ΚΗΛΑΗΔΟΝΗ:** Ευχαριστώ, κύριε Πρόεδρε.

Κυρία Υπουργέ, η σημερινή ερώτηση που θα συζητήσουμε έχει μεγάλη σημασία για μένα, γιατί θεωρώ ότι η ιστορική μνήμη κάθε τόπου και η διαφύλαξη της ιστορίας του είναι όχι μόνο καθήκον, είναι πολύτιμη για κάθε τόπο. Υπό αυτή την έννοια η δουλειά που κάνουν τα Γενικά Αρχεία του Κράτους στον τόπο μας είναι πάρα πολύ σημαντική. Όπως γνωρίζετε έχουν ιδρυθεί το 1914 και καλύπτουν όλα αυτά τα χρόνια με τις υπηρεσίες τους μεγάλο κομμάτι της ιστορίας του τόπου μας και του πολιτισμού.

Παρ’ όλα αυτά, η πολιτεία, δυστυχώς, δεν στάθηκε πάντα στο πλευρό των ανθρώπων που εργάζονται στα Γενικά Αρχεία του Κράτους και από αυτή την κατάσταση δεν θα μπορούσαν να εξαιρεθούν και τα Γενικά Αρχεία της Λάρισας, της ιδιαίτερης πατρίδας μου. Αν διαβάσει κανείς τις επιστολές, τα δελτία Τύπου, ακόμα και συνέντευξη της αναπληρώτριας γενικής διευθύντριας των ΓΑΚ στην «ΚΑΘΗΜΕΡΙΝΗ», θα φρίξει πραγματικά. Οι ελλείψεις είναι τεράστιες. Τι να πρωτοπώ. Δεν υπάρχει προϋπολογισμός για τη συντήρηση των κτηρίων, την πυρασφάλεια, τη φύλαξη, την καθαριότητα, τον εξοπλισμό, με ό,τι αυτό συνεπάγεται για την κατάσταση των αρχειοστασίων και του πολύτιμου αρχειακού υλικού.

Οι τελευταίες προμήθειες υλικών συντήρησης, ταξινόμησης και αποθήκευσης του αρχειακού υλικού πραγματοποιήθηκαν το 2018. Σκεφτείτε το αυτό. Από το 2018 αυτοί οι άνθρωποι καλύπτουν με προσωπικά έξοδα τα βασικά υλικά που χρειάζονται για να συντηρήσουν στοιχειωδώς καθαρούς και αξιοπρεπείς τους χώρους. Οι ανελκυστήρες δεν λειτουργούν, με αποτέλεσμα να μην έχει πρόσβαση το κοινό και οι ίδιοι να μην μπορούν να μεταφέρουν τα αντικείμενα που πολλές φορές τους προσφέρονται, τα οποία παραλαμβάνονται με δική τους σωματική και οικονομική επιβάρυνση.

Δεν υπάρχει μόνιμο, εξειδικευμένο προσωπικό. Καλύπτονται συνεχώς οι ανάγκες με μετατάξεις από άλλους κλάδους, οι οποίες δεν είναι η καλύτερη λύση πάντα. Καταλαβαίνετε ότι εκεί μέσα μπορεί να γίνονται και διάφορα πράγματα. Τα ξέρετε. Ας πούμε κάποιοι άνθρωποι που θέλουν να φύγουν από ένα άλλο μέρος μακρινό να πάνε εκεί, που δεν είναι καθόλου σχετικοί με το αντικείμενο, υποχρεούνται να βρεθούν στη θέση που δεν είναι τόσο εύκολη.

Οι υγειονομικές συνθήκες, που επιδεινώθηκαν και στην περίοδο του COVID, είναι πάρα πολύ άσχημες. Πολλές φορές τα αρχεία που παραλαμβάνουν είναι μέσα σε χώρους, ακόμα και με λύματα υπονόμων, μέσα σε ποντίκια. Ξέρετε, αυτά όταν παραδίδονται δεν παραδίδονται πάντα στην καλύτερη κατάσταση και οι υπάλληλοι είναι αναγκασμένοι να πηγαίνουν σε αυτούς τους χώρους χωρίς υγειονομική κάλυψη.

Αυτά είναι μερικά από τα θέματα που έχω εντοπίσει, από τις αλλεπάλληλες επαφές που είχα με ανθρώπους που εργάζονται στα ΓΑΚ και με τις επιστολές του σωματείου τους, του συλλόγου τους, που έχουν κοινοποιηθεί σε μένα.

Σας ρωτώ, λοιπόν, ποια είναι η σημασία των Γενικών Αρχείων του Κράτους για εσάς και πότε σκοπεύετε να δραστηριοποιηθείτε όπως τους αρμόζει;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Να μην τις πω τις ερωτήσεις;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τις ξέρει η κυρία Υπουργός.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Τις ξέρει. Κοιτάξτε, συγγνώμη, αλλά εμείς όταν παίζουμε στην παράσταση λέμε όλο αυτό που μας έχουν πει να πούμε. Δεν ξέρω αν το ξέρει o συνάδελφος, αλλά και να το ξέρει εμείς πρέπει να το πούμε. Εκτός αν εδώ γίνεται αλλιώς, δεν ξέρω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, εντάξει.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Συνεχίζω λοιπόν: Γιατί δεν δέχεται η Υπουργός να συναντήσει τους αντιπροσώπους των εργαζομένων, του συλλόγου, που εδώ και πολύ καιρό ζητούν συνάντηση;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Εννοούσε ο Πρόεδρος αυτό που γνωρίζουμε όλοι, ότι εφόσον το έχετε διατυπώσει γραπτώς, προφανώς έγινε και η προεργασία από εμένα για να σας καλύψω με την απάντηση και αναγνωρίζω το γνήσιο ενδιαφέρον σας και θα συμφωνήσουμε ότι είναι πράγματι σημαντικά τα Γενικά Αρχεία του Κράτους.

Κύριε Πρόεδρε, θα απαντήσω στην πρωτολογία και θα ολοκληρώσω, κυρία Βαγενά, στη δευτερολογία μου όσο γίνεται πιο κατατοπιστικά.

Είπαμε, λοιπόν, ότι είναι σημαντικό και ουσιαστικό το έργο των Γενικών Αρχείων του Κράτους στην έρευνα, στη γνώση, στον πολιτισμό, στη δημόσια διοίκηση, αλλά δεν θα συμφωνήσω μαζί σας, όμως, ότι τα έχουμε αφήσει στην τύχη τους. Κάνουμε συνεχώς προσπάθειες να επιλύσουμε τα προβλήματα που παρουσιάζονται, που είναι πολλά και σημαντικά. Δεν έχετε άδικο σε αυτό, αλλά η αδιαφορία η δική μας δεν υφίσταται.

Σύμφωνα με τα στοιχεία που μας έδωσε η Αναπληρώτρια Γενική Διευθύντρια των Γενικών Αρχείων του κράτους, η κ. Αμαλία Παππά, σας αναφέρω ότι ψηφίστηκε στις 11-6-2020 και σύμφωνα με το άρθρο 58 του ν.4692 για την αναβάθμιση του σχολείου και άλλες διατάξεις η αρμοδιότητα της παρακολούθησης και εκτέλεσης των προμηθειών των ΓΑΚ να ανατεθεί στη Διεύθυνση Προμηθειών και Διαχείρισης Υλικού του Υπουργείου Παιδείας, όπου και υποβάλλονται τα αιτήματα των Γενικών Αρχείων του Κράτους για την κάλυψη των αναγκών τους.

Στόχος και των Αρχείων του Κράτους και του Υπουργείου Παιδείας είναι να γίνουν οι απαραίτητες ενέργειες για την απεμπλοκή των διαδικασιών προμηθειών αγαθών και υπηρεσιών και έτσι να ενεργοποιηθεί απρόσκοπτα η απορρόφηση του προβλεπόμενου προϋπολογισμού των ΓΑΚ.

Σε αυτό το πλαίσιο εξασφάλισε το Υπουργείο μας τις απαραίτητες πιστώσεις και εγκρίθηκε η διενέργεια ενός ανοικτού διεθνούς ηλεκτρονικού διαγωνισμού για την επιλογή αναδόχου, με αντικείμενο την παροχή υπηρεσιών φύλαξης για την κάλυψη των αναγκών των κτηριακών εγκαταστάσεων των υπηρεσιών των ΓΑΚ για χρονικό διάστημα είκοσι επτά μηνών. Ο συνολικός προϋπολογισμός, κυρία Βαγενά, είναι 10.772.190 ευρώ.

Επίσης εγκρίθηκε η διενέργεια ανοικτού διεθνούς ηλεκτρονικού διαγωνισμού, με αντικείμενο την παροχή υπηρεσιών καθαριότητας για το σύνολο των κτηριακών εγκαταστάσεων των υπηρεσιών των ΓΑΚ για χρονικό διάστημα είκοσι επτά μηνών επίσης, συνολικού προϋπολογισμού 3.943.302,48 ευρώ.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Δεν συγκράτησα το πότε έγιναν αυτοί οι διαγωνισμοί.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Την ημερομηνία δεν την έχω. Έχουν εγκριθεί, όμως, έχει εγκριθεί η διενέργεια. Άρα θα γίνουν οι διαγωνισμοί. Θα επανέλθω αύριο το πρωί και θα σας πω ακριβώς την ημερομηνία.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Έχει σημασία το πότε.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Βεβαίως έχει σημασία. Κακώς δεν το έχω κι εγώ στα στοιχεία μου, αλλά αύριο το πρωί δεσμεύομαι να σας το πω ακριβώς.

Εξαιρετική, λοιπόν, συγκυρία, κύριε Πρόεδρε, -και έχετε δίκιο- η ένταξή τους στο οριζόντιο πρόγραμμα του Ταμείου Ανάκαμψης. Η επίσημη έναρξή του είναι τον Ιούνιο του 2022. Το έργο είναι η ψηφιοποίηση και ανάπτυξη ολοκληρωμένου πληροφοριακού συστήματος για τη διαχείριση, διατήρηση, διάθεση και ανάδειξη των αρχείων που φυλάσσονται στα Γενικά Αρχεία του Κράτους. Προϋπολογισμός 23.408.100 ευρώ.

Στο έργο αυτό περιλαμβάνεται η υλοποίηση πενήντα πέντε εκατομμυρίων ψηφιακών λήψεων αρχειακού υλικού, η τεκμηρίωση και δημιουργία ολοκληρωμένου πληροφοριακού συστήματος για τις λειτουργίες των ΓΑΚ, με άμεσα οφέλη για τους πολίτες, το ερευνητικό κοινό, τη δημόσια διοίκηση και τα ΓΑΚ, μέσω της διάθεσης, προβολής και αξιοποίησης του ανεκτίμητου κεφαλαίου που διατηρείται στα εθνικά αρχεία της χώρας.

Στη δευτερολογία μου θα αναφερθώ στη Λάρισα και στην Αγιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Βαγενά, έχετε τον λόγο για τη δευτερολογία σας.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Αναφέρατε πάρα πολλά εκατομμύρια, τόσα πολλά που ζαλίστηκα. Αλλά πάντως από αυτά τα εκατομμύρια φαίνεται ότι δεν έχει φτάσει ακόμα τίποτα στους εργαζόμενους. Διότι αυτές οι αναφορές που έχω και τα σημειώματα, ακόμα και η συνέντευξη της κ. Παππά που αναφέρατε, είναι πολύ πρόσφατη, είναι από τις 20 Ιανουαρίου 2022. Είναι πολύ πρόσφατη. Και εκεί υπάρχουν τα στοιχεία αυτά.

Μέχρι σήμερα πάντως που μιλάμε -γιατί έχω καθημερινή επαφή με τους ανθρώπους- αυτή η κατάσταση που περιέγραψα παραμένει ίδια, η ίδια ακριβώς. Εξ ιδίων πόρων συντηρούν ακόμα και τα απαραίτητα για τη λειτουργία. Τα είδη υγιεινής κ.τ.λ. τα παίρνουν οι άνθρωποι τις περισσότερες φορές με δικά τους χρήματα.

Λοιπόν τα ΓΑΚ και ιδιαίτερα και τα ΓΑΚ Λάρισας που γνωρίζω κάνουν εξαιρετική δουλειά. Εγώ προσωπικά, επειδή εκτιμώ βαθύτατα τη δουλειά που κάνουν εκεί οι εργαζόμενοι με τεράστιες προσωπικές θυσίες, θα προσφέρω στα ΓΑΚ Λάρισας το προσωπικό μου αρχείο από το Θεσσαλικό Θέατρο, που είναι η καταγραφή της ιστορίας μετά τη Μεταπολίτευση, ένα μεγάλο κομμάτι της θεατρικής ιστορίας, εκτιμώντας πραγματικά τη δουλειά τους.

Ελπίζω να τους δοθεί η δυνατότητα, όχι μόνο το δικό μου αρχείο, αλλά ό,τι τους προσφέρεται να μη βρεθεί σάπιο και μέσα σε τρωκτικά σε κάποιο υπόγειο. Έχουμε χρέος απέναντι σε αυτό.

Πατριωτισμός δεν είναι να επικαλούμαστε την ιστορία στις επετείους, είτε στις ετήσιες είτε στις διαχρονικές, των εκατό χρόνων από τη Μικρασιατική Καταστροφή, των διακοσίων χρόνων από το 1821. Αυτά, στην ουσία και στην πράξη, σεβασμός σημαίνει να στηρίζουμε τους ανθρώπους που δουλεύουν πάνω σε αυτά, γιατί λαός που δεν τιμά την ιστορία του δυστυχώς βρίσκεται προδομένος, πολύ συχνά.

(Στο σημείο αυτό η Βουλευτής κ. Άννα Βαγενά - Κηλαηδόνη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Τώρα κατάλαβα, κυρία Βαγενά, γιατί με ρωτήσατε πότε έγιναν οι διαγωνισμοί. Εγώ σας είπα ότι εγκρίθηκε η διενέργεια, δεν είπα ότι ολοκληρώθηκαν. Σε κάθε περίπτωση, όμως, τα χρήματα αυτά δεν θα φτάσουν στους εργαζόμενους, δεν θα τα δουν στην τσέπη τους. Απλώς θα απολαύσουν την αναβάθμιση και των υπηρεσιών καθαριότητας και των κτηρίων.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Όχι βέβαια. Δεν είμαι τόσο αφελής, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Όχι, γιατί είπατε δεν έχουν φτάσει στους εργαζόμενους. Προς θεού δεν είπα ότι είστε αφελής, αλίμονο. Το διευκρινίζω, γιατί στη δευτερολογία σας κάτι τέτοιο είπατε, γι’ αυτό το λέω.

Για να είμαι συγκεκριμένη, σε ό,τι αφορά τα ΓΑΚ Λάρισας και το Αρχειοφυλακείο της Αγιάς: Για τη δαπάνη των οδοιπορικών εξόδων για τη μετακίνηση των υπαλλήλων των ΓΑΚ Λάρισας από και προς το Αρχειοφυλακείο Αγιάς και παρά το γεγονός ότι υπάρχουν τα απαιτούμενα κονδύλια δεν είναι δυνατόν να καλυφθεί, κυρία συνάδελφε, από την υπάρχουσα νομοθεσία γιατί γίνεται εντός των ορίων του ιδίου νομού και σε απόσταση μικρότερη των πενήντα χιλιομέτρων.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Δεν σας κατάλαβα.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Η νομοθεσία δεν επιτρέπει κάλυψη οδοιπορικών εξόδων -δεν σημαίνει ότι δεν υπάρχουν τα απαιτούμενα κονδύλια- όταν η μετακίνηση γίνεται εντός των ορίων του ιδίου νομού και η απόσταση είναι μικρότερη από πενήντα χιλιόμετρα.

Η ανάγκη αποκατάστασης των ζημιών του σεισμού του Σεπτεμβρίου του 2021 και ο προϋπολογισμός κάλυψης της έκτακτης δαπάνης θα καλυφθεί από τον προϋπολογισμό των ΓΑΚ μέσω του Υπουργείου μας.

Το Αρχειοφυλακείο Αγιάς παραμένει κλειστό. Οι ανάγκες του, όμως, εξυπηρετούνται περιοδικά από το τμήμα ΓΑΚ της ΛΑΡΙΣΑΣ, που είναι η υπηρεσία στην οποία ανήκει οργανικά. Οι ελάχιστες οργανικές θέσεις του κλάδου ΠΕ αρχειονόμων, που έχουν εγκριθεί αρμοδίως για την κάλυψη μέσω προσλήψεων τα έτη 2020 και 2022 έχουν προγραμματιστεί για οργανικές θέσεις που ανήκουν σε μεγαλύτερες οργανικές μονάδες των ΓΑΚ, που δεν μπορεί να λειτουργήσουν χωρίς προϊστάμενο, ο οποίος προέρχεται αποκλειστικά από τον κλάδο των ΠΕ αρχειονόμων. Η θέση του κλάδου ΠΕ αρχειονόμων για το Αρχειοφυλακείο Αγιάς εντάχθηκε εκ νέου στον δεύτερο κύκλο κινητικότητας, αλλά όπως και στον πρώτο κύκλο δυστυχώς, κυρία Βαγενά, δεν υπήρξε κανένα, μα κανένα ενδιαφέρον.

Για το έτος 2022 αποσπάστηκαν εκατόν δέκα εννέα εκπαιδευτικοί. Δυστυχώς δεν υπήρξε καμμία αίτηση απόσπασης εκπαιδευτικού για την κάλυψη των αναγκών του ΓΑΚ Λάρισας ή του Αρχειοφυλακείου Αγιάς. Άρα δεν ευσταθεί και η ένστασή σας ότι πάνε υπάλληλοι εκεί χωρίς τη θέλησή τους, που δεν ξέρουν και το αντικείμενο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακολουθεί η με αριθμό 5915/233/ 20-6-2022 πρώτη ερώτηση και αίτηση κατάθεσης εγγράφων του Βουλευτή Λακωνίας της Νέας Δημοκρατίας κ. Αθανασίου Δαβάκη προς την Υπουργό Παιδείας και Θρησκευμάτων,με θέμα: «Νέες ειδικότητες επαγγελματικής εκπαίδευσης στη Λακωνία».

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε.

Όπως πολύ σωστά είπατε, είχα καταθέσει μία ερώτηση μαζί με αίτηση κατάθεσης εγγράφων τον Ιούνιο του 2022. Και όπως αντιλαμβάνεστε για να έρχεται με τη διαδικασία που έρχεται στη Βουλή, ήταν αναπάντητη. Και για αυτό έχουμε τη χαρά να συζητήσουμε μαζί με την παριστάμενη Υφυπουργό την κ. Μακρή, προκειμένου να δοθούν κάποιες απαντήσεις πάνω στο ζήτημα το οποίο ρωτούσα πριν από τρεις μήνες σε αυτή την ερώτηση, κυρία Υπουργέ.

Με το ν.4763/2020 τον οποίο ψηφίσαμε οι συνάδελφοι Βουλευτές της Νέας Δημοκρατίας στηρίζοντας την Κυβέρνηση, υπήρξε και εισήχθη ένα νέο ρυθμιστικό πλαίσιο Εθνικού Συστήματος Επαγγελματικής Εκπαίδευσης. Σύμφωνα με αυτό, λοιπόν, το ρυθμιστικό πλαίσιο -το οποίο θα έδινε μία και δίνει μία ευοίωνη προοπτική, στην υπόθεση που λέγεται επαγγελματική εκπαίδευση που συγχρονίζεται και με τις ανάγκες της αγοράς αλλά και ευρύτερα με τις δεξιότητες των μαθητών- η Διεύθυνση Δευτεροβάθμιας Εκπαίδευσης Λακωνίας πρότεινε προς το Υπουργείο σας δυο ειδικότητες μία για το ΕΠΑΛ της Σπάρτης και μία για το ΕΠΑΛ του Γυθείου. Για το εσπερινό ΕΠΑΛ Σπάρτης πρότεινε αυτή του βοηθού νοσηλευτή, και για το ημερήσιο ΕΠΑΛ του Γυθείου πρότεινε αυτή των ναυτιλιακών επαγγελμάτων. Είναι δύο καίριες ειδικότητες τις οποίες τόσο έχουν ανάγκη για διάφορους λόγους, που θα σας εξηγήσω στη δευτεροομιλία μου, οι μαθητές αλλά και η τοπική κοινωνία.

Αντ’ αυτού δεν υπήρξε ουδεμία, αν θέλετε, απάντηση, πολιτική απάντηση, υπηρεσιακή απάντηση. Και το ερώτημα το οποίο είχα υποβάλει σε εκείνη την ερώτηση του Ιουνίου ήταν να μου εκτεθούν οι λόγοι -είχα τη φιλοδοξία- και αν ήταν δυνατόν και το συγκεκριμένο πρακτικό γιατί απερρίφθησαν από τον κύριο γενικό γραμματέα -δεν θυμάμαι το όνομά του- ο οποίος χειρίζεται τα ζητήματα της επαγγελματικής εκπαίδευσης, αυτές οι δύο ειδικότητες, αναιτιολόγητα κατά την άποψή μου και χωρίς καμμία συγκεκριμένη απάντηση ή αν θέλετε δικαιολογία ή αιτιολογία.

Θα ακούσω με ενδιαφέρον την απάντησή σας και θα επανέλθω.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Μακρή.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Ελπίζω και εγώ να απαντήσω -έχω τη φιλοδοξία- να απαντήσω επαρκώς στην ερώτησή σας. Θα σας πω στην αρχή και δεν θα επιμείνω πολύ, γιατί κύριε συνάδελφε είδα ότι ήσαστε παρών στην απάντηση που έδωσα σε προηγούμενη ερώτηση για τον τρόπο με τον οποίον κάνουμε τις σχολικές μεταβολές.

Πάντοτε κατά το τρέχον σχολικό έτος ρυθμίζονται από την προηγούμενη χρονιά με εγκύκλιο που εκδίδεται από το Υπουργείο μας που λαμβάνονται υπ’όψιν συγκεκριμένες προϋποθέσεις και κριτήρια για ιδρύσεις, συγχωνεύσεις, καταργήσεις, προσθήκες τομέων και ειδικοτήτων στα ΕΠΑΛ. Περιγράφεται στην εγκύκλιο η διαδικασία, το χρονοδιάγραμμα και οι ενέργειες που πρέπει να κάνουν οι εμπλεκόμενοι φορείς. Δεν θα επαναλάβω ότι είναι απαραίτητος ο αριθμός των μαθητών, η χιλιομετρική απόσταση. Όλα αυτά τα είπα και πριν. Αλλά στη συγκεκριμένη περίπτωση επιπροσθέτως, κύριε συνάδελφε, είναι και οι ανάγκες της τοπικής αγοράς εργασίας.

Σύμφωνα με αυτά που η εγκύκλιος όριζε, η διαδικασία υποβολής των προτάσεων των σχολικών μεταβολών ξεκίνησε από τις οικείες διευθύνσεις δευτεροβάθμιας εκπαίδευσης. Οφείλει να τις καταχωρήσει ηλεκτρονικά στο πληροφοριακό σύστημα myschool το Υπουργείο μας μέχρι τις 22-11-2021. Και αυτό αφορά σε προτάσεις σχετικές με την ίδρυση σχολικών μονάδων, ΕΠΑΛ, προσθήκη τομέων και ειδικοτήτων στα ΕΠΑΛ της αρμοδιότητάς τους.

Για τις προτάσεις που υποβάλλουν οι διευθυντές της δευτεροβάθμιας ενημερώνονται και γνωμοδοτούν τα αρμόδια δημοτικά συμβούλια. Δεν είναι η πρότασή τους δεσμευτική. Και ακολούθως οι οικείοι περιφερειακοί διευθυντές πρωτοβάθμιας και δευτεροβάθμιας τεκμηριωμένα μέχρι τις 10-12-2021 υποβάλλουν θετική ή αρνητική εισήγηση προς το ΥΠΕΠΘ επί των προτάσεων των δευτεροβάθμιων διευθύνσεων της περιοχής ευθύνης τους.

Σύμφωνα επίσης με την ισχύουσα υπουργική απόφαση που καθορίζει τους τομείς και τις ειδικότητες των επαγγελματικών λυκείων και τις αντιστοιχίες μεταξύ τους, στη δεύτερη τάξη του θεσμού του ΕΠΑΛ προσφέρονται συνολικά εννέα τομείς στους οποίους αντιστοιχούν τριάντα πέντε ειδικότητες της τρίτης τάξης. Λόγω του μεγάλου αριθμού των προσφερομένων τομέων και ειδικοτήτων ήταν αντικειμενικά αδύνατη η λειτουργία σε όλα τα ΕΠΑΛ. Δεν μπορεί σε όλα τα ΕΠΑΛ να υπάρχουν τομείς και ειδικότητες, αλλά αυτό καθορίζεται με βάση την ισχύουσα νομοθεσία. Καθορίζονται με υπουργική απόφαση. Υποβάλλονται οι προτάσεις σχολικών μεταβολών από τις οικείες Διευθύνσεις Δευτεροβάθμιας, τις Περιφερειακές Διευθύνσεις, αξιολογούνται και η τελική απόφαση λαμβάνεται στο πλαίσιο της ασκούμενης εκπαιδευτικής πολιτικής.

Σε ό,τι αφορά τις ειδικότητες και τους τομείς από καθένα από τα ΕΠΑΛ ή τα πρότυπα επαγγελματικά λύκεια -φέτος λειτούργησαν για πρώτη φορά και ΠΕΠΑΛ στη χώρα μας- καθορίστηκαν με την υπουργική απόφαση που όριζε τομείς και ειδικότητες ανά επαγγελματικό λύκειο και δημοσιεύτηκε όπως όφειλε στο ΦΕΚ. Και η υπουργική απόφαση εκδόθηκε βάσει της θετικής γνώμης που διατύπωσε το Κεντρικό Συμβούλιο Επαγγελματικής Εκπαίδευσης και Κατάρτισης κατά την όγδοη στις 4-5-2022 συνεδρίασή του και όχι όπως αναφέρατε, βάσει δηλαδή της γνωμοδότησης του αρμόδιου γραμματέα. Είναι ένα συμβούλιο στο οποίο συμμετέχουν κοινωνικοί φορείς, συμμετέχουν εκπρόσωποι άλλων Υπουργείων.

Θα τα πω στη δευτερολογία μου πιο αναλυτικά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, έχετε τον λόγο, κύριε συνάδελφε, από τη Λακωνία.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε συνάδελφε από την Αρκαδία. Άκουσα μια ημερομηνία -ξέρετε πόσο σας εκτιμώ και έχουμε μακρά συναδελφική σχέση- για το μέχρι πότε έπρεπε να υποβάλουν οι διευθύνσεις τη συγκεκριμένη πρόταση.

Διαβάζω την απάντηση του προϊσταμένου Δευτεροβάθμιας Εκπαίδευσης Λακωνίας προς το Υπουργείο σας: «Έπειτα από τη λήψη της εγκυκλίου του Υπουργείου με αριθμό πρωτοκόλλου… της 12-11-2021», μου είπατε ότι έπρεπε στις 20-11 να είχαν απαντήσει, σε οκτώ, εννέα μέρες μαζί με τις αργίες, «με θέμα μεταβολές σχολικών σας προτείνουμε…». Και προτείνει ο προϊστάμενος αυτές τις δύο ειδικότητες τις οποίες σας ανέφερα κυρία Υπουργέ.

Παράλληλα επειδή αναφέρετε για την ανάγκη της αγοράς εργασίας, θέλω να σας διαβάσω ένα μικρό κείμενο, το οποίο μαθητές του ΕΠΑΛ της Σπάρτης μου έστειλαν και μου γράφουν: «Κύριε Δαβάκη, ζητάμε να γίνει ειδικότητα νοσηλευτικής στην τρίτη τάξη του Εσπερινού ΕΠΑΛ Σπάρτης γιατί πρώτον ήδη λειτουργεί ο τομέας β΄ βοηθού υγείας πρόνοιας και ευεξίας στη δεύτερη τάξη του ίδιου σχολείου. Οι μαθητές της δεύτερης τάξης θέλουν να πάνε στην τρίτη νοσηλευτικής. Είναι ενήλικοι, εργάζονται τις πρωινές ώρες και δεύτερον υπάρχουν μαθητές και μαθήτριες από προηγούμενες χρονιές του ίδιου τομέα που έχουν διακόψει το σχολείο γιατί δεν υπήρχε ειδικότητα νοσηλευτικής στην τρίτη και θέλουν να ολοκληρώσουν τη φοίτησή τους. Υπάρχει ο εργαστηριακός εξοπλισμός. Ο Δήμος Σπάρτης αναλαμβάνει τα λειτουργικά έξοδα και υπάρχουν και καθηγητές. Ειρήσθω εν παρόδω έχει διοριστεί εκπαιδευτικός νοσηλευτής ΠΕ87.02 και δεν έχει πάρει ακόμα οργανική θέση». Αυτά λένε τα παιδιά.

Το Εσπερινό ΕΠΑΛ Σπάρτης είναι το μοναδικό ΕΠΑΛ στο Νομό Λακωνίας και λειτουργεί μόνο με τρεις ειδικότητες. Έχουμε κομμωτική, έχουμε διάφορα. Νομίζω το κεντρικό συμβούλιο προεδρεύεται από τον κύριο γενικό γραμματέα. Άρα, λοιπόν, μετέχει και προεδρεύει. Ουδεμία απάντηση!

Και όχι μόνον αυτό. Πριν φύγει το έγγραφο από τον κύριο προϊστάμενο Δευτεροβάθμιας Λακωνίας, μετά -όπως πολύ καλά θα γνωρίζετε- πηγαίνει στο Συμβούλιο Σύνδεσης με την Παραγωγή της Αγοράς Εργασίας που εδρεύει στην Τρίπολη. Και το συμβούλιο απεφάνθη θετικά και αποφασίζει θετική εισήγηση, γνωμοδότηση προς το Κεντρικό Συμβούλιο -που αναφέρατε- Επαγγελματικής Εκπαίδευσης και Κατάρτισης, το ΚΣΕΕΚ, αναφορικά με την ίδρυση - προσθήκη τομέα και ναυτιλιακών επαγγελμάτων και νοσηλευτικής. Φωνή βοώντος εν τη ερήμω!

Καταθέτουμε την ερώτηση, δεν μας απαντούν στην ερώτηση. Προσπαθώ, λοιπόν, με αυτό τον τρόπο -και χαίρομαι που έρχεστε εσείς να απαντήσετε- να μάθω τους λόγους για τους οποίους δεν γίνεται. Και θα παρακαλούσα να επανορθωθεί το λάθος, διότι: Πρώτον δεν μας αιτιολόγησε η Κυβέρνηση γιατί απορρίφθηκαν οι δύο προτάσεις της Δευτεροβάθμιας και του συμβουλίου αυτού.

Δεύτερον, η απομάκρυνση όλων αυτών των γεγονότων, τα οποία έχουν να κάνουν με τη ναυτιλιακή εκπαίδευση, γιατί με αυτή την απόφαση απομακρύνονται και αυτά που ζητάει το ΕΠΑΛ του Γυθείου. Ειρήσθω εν παρόδω, σήμερα είναι υπό ίδρυση η Ακαδημία Εμπορικού Ναυτικού στη Νεάπολη Λακωνίας. Άρα συνδέεται η ύπαρξη ειδικότητας ναυτιλιακών σπουδών στο ΕΠΑΛ του Γυθείου με την υπό ίδρυση -το 2023 θα εγγραφούν οι πρώτοι φοιτητές- Ακαδημία Εμπορικού Ναυτικού στη Νεάπολη.

Είναι ζητήματα, τα οποία, πράγματι, εμάς και τους πολίτες, τους οποίους εμείς εδώ αυθεντικά εκπροσωπούμε, μας ξεπερνούν με τα υπηρεσιακά σημειώματα που σας δίνουν οι υπηρεσιακοί παράγοντες. Τα διάβασα και προσπαθούσα με την ταχύτητα που διαβάζω να τα βλέπω, αλλά -και απευθύνομαι σε μία συνάδελφο η οποία έχει μακρά κοινοβουλευτική θητεία- είναι κάτι το οποίο μας κάνει να διερωτώμεθα τώρα γιατί συμβαίνει αυτό από κάποιους παράγοντες.

Περιμένω πάλι -γιατί η πρώτη απάντηση δεν με κάλυψε και ούτε είδα τους λόγους τους οποίους εγώ ζητώ στην ερώτησή μου, την αναπάντητη ερώτησή μου- να δούμε για ποιον λόγο υπήρξε αυτή η απόρριψη από το κεντρικό συμβούλιο, ούτως ώστε να καλύψουμε αυτούς τους συγκεκριμένους λόγους.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε. Θα καταθέσω επίσης και το απόσπασμα του πρακτικού που ζήτησε ο συνάδελφος με την ερώτησή του.

Ζητώ συγγνώμη, κύριε συνάδελφε, για τη φυσική ταχυλαλία μου. Επιτείνεται και από τον περιορισμένο χρόνο που έχω και θέλω να είμαι όσο το δυνατόν πιο πλήρης, να είναι όσο το δυνατόν πιο πλήρης η απάντησή μου.

Θα σας πω, λοιπόν, συγκεκριμένα τα στοιχεία του, όπως προκύπτουν από την ενημέρωση που έχω από τους υπηρεσιακούς παράγοντες και από το πληροφοριακό σύστημα myschool του Υπουργείου Παιδείας.

Η Διεύθυνση Δευτεροβάθμιας Εκπαίδευσης Λακωνίας, υπέβαλε τις ακόλουθες δύο προτάσεις σχολικών μεταβολών για τα ΕΠΑΛ αρμοδιότητάς της: Την προσθήκη του τομέα ναυτιλιακών επαγγελμάτων στο ημερήσιο ΕΠΑΛ Γυθείου, με εκτιμώμενο μαθητικό δυναμικό δώδεκα μαθητές. Την προσθήκη της ειδικότητας του βοηθού νοσηλευτή, στον υφιστάμενο τομέα υγείας, πρόνοιας, ευεξίας, του εσπερινού ΕΠΑΛ Σπάρτης με εκτιμώμενο μαθητικό δυναμικό δέκα μαθητές.

Για το πρώτο αίτημα, σύμφωνα με την πρόταση της Διεύθυνσης Δευτεροβάθμιας Εκπαίδευσης Λακωνίας για την υποστήριξη της λειτουργίας του τομέα ναυτιλιακών επαγγελμάτων στο ημερήσιο ΕΠΑΛ Γυθείου, υπάρχει εξασφαλισμένη στέγη, κατάλληλη εργαστηριακή υποδομή, όχι όμως το αναγκαίο εκπαιδευτικό προσωπικό. Επί της προτάσεως αυτής της διεύθυνσης, γνωμοδότησε θετικά το δημοτικό συμβούλιο του Δήμου Ανατολικής Μάνης.

Ωστόσο, η αρμόδια Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Πελοποννήσου δεν προέβη, κύριε συνάδελφε -κρατήστε αυτό και έλεγξε το, γιατί η πρόθεση και των δύο είναι να βρούμε τη σωστότερη λύση- στην καταχώριση εισήγησης ούτε θετικής ούτε αρνητικής στο πληροφοριακό σύστημα του myschool του Υπουργείου Παιδείας, άρα δεν μπορούσε να εγκριθεί η συγκεκριμένη προσθήκη του τομέα, διότι απλούστατα δεν υπήρχε το σχετικό αίτημα, όπως ορίζει η γραφειοκρατική διαδικασία.

**ΑΘΑΝΑΣΙΟΣ ΔΑΒΑΚΗΣ:** Άρα, δεν το καταχώρισε ο διευθυντής.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ο περιφερειακός διευθυντής δεν το καταχώρισε ούτε θετικά ούτε αρνητικά.

Το δεύτερο αίτημα για την προσθήκη της ειδικότητας του βοηθού νοσηλευτή στον υφιστάμενο τομέα υγείας, πρόνοιας, ευεξίας του εσπερινού ΕΠΑΛ Σπάρτης, αναφέρεται επίσης στην πρόταση που υπέβαλε η Διεύθυνση Δευτεροβάθμιας Λακωνίας: Εξασφαλισμένη στέγη, κατάλληλη εργαστηριακή υποδομή, διαθέσιμο εκπαιδευτικό προσωπικό. Για την προσθήκη της ειδικότητας, ήταν θετική η γνωμοδότηση του Δημοτικού Συμβουλίου της Σπάρτης -2 Δεκεμβρίου 2021- και θετική η εισήγηση της Περιφερειακής Διεύθυνσης Πρωτοβάθμιας και Δευτεροβάθμιας Εκπαίδευσης. Όμως, δεν υπήρχε ο απαιτούμενος αριθμός των μαθητών για τη συγκρότηση και λειτουργία του τμήματος.

**ΑΘΑΝΑΣΙΟΣ ΔΑΒΑΚΗΣ:** Πώς δεν υπήρχε;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Θα σας εξηγήσω. Ελάχιστος αριθμός μαθητών για τη λειτουργία ενός τμήματος είναι ανάλογα με την αξιολογική κατηγορία στην οποία έχουν καταταχθεί οι σχολικές μονάδες.

Τα αριθμητικά στοιχεία για το εσπερινό ΕΠΑΛ της Σπάρτης έχουν ως εξής: Στις σχολικές μονάδες ΕΠΑΛ που ανήκουν στην αξιολογική κατηγορία κατάταξης Α έως Γ, όπως είναι και το εσπερινό ΕΠΑΛ της Σπάρτης, ο ελάχιστος αριθμός μαθητών για τη δημιουργία τμήματος γενικής παιδείας στην Α΄ τάξη είναι δεκαπέντε μαθητές, για τομέα στη Β΄ τάξη δεκατρείς μαθητές και για ειδικότητα της Γ΄ τάξης δέκα μαθητές.

Βάσει των στοιχείων του μαθητικού δυναμικού που είναι καταχωρισμένα στο πληροφοριακό σύστημα του myschool του Υπουργείου Παιδείας, το σχολικό έτος 2021 - 2022 ο αριθμός των μαθητών του τμήματος της Α΄ τάξης στο εσπερινό ΕΠΑΛ Σπάρτης ήταν μόλις δέκα.

Εγκρίναμε, όμως, κύριε συνάδελφε, τη λειτουργία του, κατά παρέκκλιση των ισχυουσών διατάξεων. Στη Β΄ τάξη του τομέα υγείας, πρόνοιας, ευεξίας του εσπερινού ΕΠΑΛ φοιτούν δεκατρείς μαθητές και στη Γ΄ τάξη του ίδιου τομέα λειτουργεί ήδη ειδικότητα κομμωτικής τέχνης. Αυτό σημαίνει πρακτικά ότι αυτοί οι δεκατρείς μαθητές στη Γ΄ τάξη θα έπρεπε να χωριστούν σε δύο ειδικότητες, δηλαδή, θα υπήρχαν έξι σε ένα τμήμα ή επτά σε άλλο τμήμα ή κάπως έτσι, άρα πολύ κάτω από τον ελάχιστο αριθμό των δέκα μαθητών ανά ειδικότητα.

Τα αριθμητικά στοιχεία για το ημερήσιο ΕΠΑΛ του Γυθείου είναι ότι ανήκει στην κατηγορία Δ έως Ζ. Ο ελάχιστος αριθμός των μαθητών είναι για την Α΄ τάξη δώδεκα, για τον τομέα της Β΄ τάξης δέκα και για την ειδικότητα της Γ΄ τάξης οκτώ μαθητές. Δεν υπάρχουν αυτά. Λειτουργεί, βεβαίως, εκεί, που έχει μόνο πέντε μαθητές, η Α΄ τάξη στο ημερήσιο ΕΠΑΛ κατά παρέκκλιση των ισχυουσών διατάξεων. Εδώ, εάν εγκρίναμε τον τομέα ναυτιλιακών επαγγελμάτων, η ανάγκη να εγκριθούν δύο ολιγομελή τμήματα, θα δημιουργούσε μαθητές δυόμισι ανά τμήμα ή τρεις ανά τμήμα και δύο σε ένα άλλο.

Το Κεντρικό Συμβούλιο της Επαγγελματικής Εκπαίδευσης εξετάζει με προσοχή κάθε αίτημα. Εγκρίνει νέους τομείς και ειδικότητες, όταν υπάρχουν σοβαροί και τεκμηριωμένοι λόγοι. Σας είπα ότι δεν είναι μονοπρόσωπο όργανο. Προεδρεύεται από τον αρμόδιο γενικό γραμματέα και συμμετέχουν πάρα πολλοί. Θα δείτε τα πρακτικά του -διότι τα ζητήσατε και θα τα καταθέσω- και εάν κρίνετε σκόπιμο, θα επανέλθω. Εδώ είμαστε να σας απαντήσουμε, είτε σε επίκαιρη ερώτηση είτε σε γραπτό κοινοβουλευτικό έλεγχο.

(Στο σημείο αυτό η Υφυπουργός Παιδείας και Θρησκευμάτων κ. Ζέττα Μακρή καταθέτει για τα Πρακτικά τα προαναφερθέντα πρακτικά, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έκτη με αριθμό 1014/16-9-2022 επίκαιρη ερώτηση δεύτερου κύκλου του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Νικόλαου Φίλη προς την Υπουργό Παιδείας και Θρησκευμάτων με θέμα: «Ανυπέρβλητες δυσκολίες για στέγαση στους νέους εκπαιδευτικούς».

Κύριε συνάδελφε, έχετε τον λόγο.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Κυρία Υπουργέ, δίπλα σε επαναλαμβανόμενες κατά εθιμοτυπικό τρόπο στην περίοδο της διακυβέρνησής σας εικόνες των μεγάλων κενών, διδακτικών κενών στα σχολεία, ιδιαίτερα τραγικές για την Ειδική Αγωγή και την παράλληλη στήριξη, δίπλα στις διώξεις εναντίον των εκπαιδευτικών, όπως σήμερα υπήρξε στα δικαστήρια δικαστική δίωξη από το Υπουργείο για την άρνηση της ΔΟΕ να συμπράξει στην υποβάθμιση των σχολείων, δίπλα σε αυτά έχουμε φέτος και ένα επιπλέον πρόβλημα να αντιμετωπίσουμε στην εκπαίδευση.

Είναι η αδυναμία των νεοδιοριζόμενων ή των αναπληρωτών καθηγητών και εκπαιδευτικών γενικότερα να αντιμετωπίσουν το αυξημένο κόστος ζωής και τη δυσεύρετη στέγη.

Από τουριστικές περιοχές -που είναι πολλές στη χώρα μας- έρχονται πληροφορίες, ότι είναι δυσεύρετα και πολύ ακριβά τα καταλύματα. Μια ματιά στις αγγελίες ενός νησιού στις αρχές Σεπτεμβρίου ήταν αποκαλυπτική. Οι δεκαεννέα στις είκοσι αγγελίες προσφοράς στέγης απαιτούσαν από τον υποψήφιο ενοικιαστή να αδειάσει το σπίτι τον Ιούνιο. Δηλαδή, εικόνα χειμερινού ενοικιαστή, για να μπει μέσα ο τουρίστας. Και αυτό σημαίνει στα νησιά τέσσερις μήνες. Άρα, δηλαδή, ο καθηγητής, ο εκπαιδευτικός, ο δάσκαλος δεν θα έχει σπίτι τον Σεπτέμβριο και δεν θα έχει σπίτι και τον Ιούνιο.

Το πρόβλημα αυτό δεν είναι καινούργιο. Το ξέραμε από πέρυσι -είχε εμφανιστεί- και δεν πήρατε κανένα μα κανένα ουσιαστικό μέτρο με αποτέλεσμα να έχουμε εικόνες φέτος εκπαιδευτικών οι οποίοι κοιμούνται σε αντίσκηνα, στο ύπαιθρο, αναπληρωτών εκπαιδευτικών οι οποίοι παραιτούνται από την πρόσληψή τους γιατί δεν μπορούν να ανταποκριθούν οι άνθρωποι.

Και εδώ το Υπουργείο, με μια μακαριότητα πάρα πολύ εκνευριστική και υποτιμητική για τους πολίτες, λέει ότι το κράτος δεν είναι πατερούλης, για να πάρει μέτρα. Τα είπε ο κ. Συρίγος αυτά εδώ, στη Βουλή.

Ε, λοιπόν, το κράτος έχει υποχρέωση να αντιμετωπίσει το θέμα της στέγης, ιδιαίτερα της στέγης των ανθρώπων που θέλουν να πάνε στην ύπαιθρο, να πάνε στο χωριό, να πάνε στο νησί, για να σπουδάσουν τα παιδιά μας. Το κράτος είναι υποχρεωμένο, λοιπόν, να κατασκευάσει φοιτητική και υπαλληλική στέγη, ώστε τα πανεπιστήμια και οι δήμοι να αποκτήσουν σύγχρονες εστίες και μικρά συγκροτήματα κατοικιών.

Το Ταμείο Ανάκαμψης στην Ελλάδα έχει μόνο 1 εκατομμύριο -προσέξτε, 1 εκατομμύριο- για το θέμα της στεγαστικής πίστης, όταν την ίδια στιγμή για τη στεγαστική πίστη στην Πορτογαλία, μια χώρα ανάλογου μεγέθους με την Ελλάδα και συνεπώς τα χρήματα του Ταμείου Ανάκαμψης είναι ανάλογα, έχουμε 2,8 δισεκατομμύρια! Συγκρίνετε. Εδώ με 1 εκατομμύριο στεγαστική πίστη στο Ταμείο Ανάκαμψης θα γίνουν δέκα, δεκαπέντε σπίτια. Εκεί με 2,8 δισεκατομμύρια θα γίνουν τριάντα και σαράντα χιλιάδες κατοικίες για δημοσίους υπαλλήλους, εκπαιδευτικούς, γιατρούς κ.λπ..

Είναι προφανές ότι υπάρχει δυνατότητα και βραχυπρόθεσμων μέτρων και μακροπρόθεσμων.

Αναφέρθηκα στο Ταμείο Ανάκαμψης που είναι ένα μεσοπρόθεσμο πρόγραμμα. Υπάρχουν και βραχυπρόθεσμα, για παράδειγμα, τι γίνεται με την αντιμετώπιση του Airbnb: Εξελίσσεται, σε ορισμένες περιπτώσεις, σε μάστιγα εις βάρος της υπόλοιπης κοινωνικής ζωής. Δεν αφορά όλους τους ιδιοκτήτες, αλίμονο. Αν κάποιος έχει ένα-δύο διαμερίσματα και τα νοικιάζει είναι άλλο πράγμα από τους άλλους, οι οποίοι έχουν τετράγωνα ολόκληρα και νοικιάζουν και κερδοσκοπούν και δημιουργούν προβλήματα στην αύξηση των ενοικίων και στο κόστος ζωής. Ποια μέτρα θα πάρετε για αυτούς; Πείτε μας ποια μέτρα θα πάρετε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ.

**ΝΙΚΟΛΑΟΣ ΦΙΛΗΣ:** Τελειώνω.

Σας προτείναμε να πάρετε μέτρα για να μην υπάρξει καμμία έξωση εκπαιδευτικού και γιατρού τον Ιούνιο, καμμία έξωση! Στην πράξη να επιβάλετε, δηλαδή, να υπάρξει κατοικία για τους ανθρώπους οι οποίοι κατόρθωσαν να μπουν σε ένα σπίτι μέσα. Ούτε μία μέρα εκτός.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΝΙΚΟΛΑΟΣ ΦΙΛΗΣ:** Δεύτερον, να επεκτείνετε το φοιτητικό επίδομα των 1.500 ή 2.000 ευρώ ανάλογα, κατά περίπτωση, σε όλους τους εκπαιδευτικούς. Σε όλους τους εκπαιδευτικούς στις τουριστικές περιοχές, εκεί που αποδεδειγμένα υπάρχει ακριβή ή σπάνια στέγη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ.

**ΝΙΚΟΛΑΟΣ ΦΙΛΗΣ:** Τελειώνω με αυτό. Να υπάρξουν φορολογικές ελαφρύνσεις, όπως είπε ο κ. Τσίπρας στη Θεσσαλονίκη, για όσους θέλουν να νοικιάζουν σπίτια όχι με βραχυχρόνιες μισθώσεις, αλλά προς όφελος μιας κοινωνικής πολιτικής, στην οποία αναφέρθηκα νωρίτερα.

Θα συνεχίσουμε μετά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Τώρα θα πω πολύ σύντομα στην αρχή ότι από τη συγκυβέρνηση των μηδενικών διορισμών να ακούμε κριτική για τις είκοσι πέντε χιλιάδες δικούς μας διορισμούς και τις τριάντα δύο χιλιάδες προσλήψεις αναπληρωτών πάει πολύ, νομίζω.

Το πρόβλημα, πράγματι, δεν είναι σημερινό, κύριε συνάδελφε. Το πρόβλημα δεν υπήρχε μόνο πέρυσι, υπήρχε και παλαιότερα και θα σας το αποδείξω με στοιχεία, με ρυθμίσεις και με επιστολές:

Ήδη το 2017 με τον ν.4483 και το άρθρο 32 η συγκυβέρνηση ΣΥΡΙΖΑ - ΑΝΕΛ είχε ρυθμίσει για την παροχή δωρεάν σίτισης, κατάλληλο κατάλυμα διαμονής μεταξύ άλλων και σε εκπαιδευτικούς από τους ορεινούς δήμους, όπως αναφέρατε, στον ν.3852/2010, από δήμους με πληθυσμό τριάντα χιλιάδες κατοίκους εκ των οποίων τουλάχιστον το 50% των δημοτικών ή κοινοτικών ενοτήτων χαρακτηρίζονται ως ορεινές στο μητρώο δήμων κοινοτήτων και οικισμών της ΕΛΣΤΑΤ, από τους νησιωτικούς δήμους με πληθυσμό μικρότερο των δεκαοχτώ χιλιάδων κατοίκων ή και από νησιωτικούς δήμους με πληθυσμό μεγαλύτερο των δεκαοχτώ χιλιάδων κατοίκων, εφόσον αφορούν αποκλειστικά υπαλλήλους που υπηρετούν σε αυτοτελή νησιά που συνιστούν τοπικές κοινότητες, καθώς και από νομικά πρόσωπα δημοσίου δικαίου αυτών των δήμων με απόφαση του δημοτικού συμβουλίου ή του διοικητικού συμβουλίου που ειδικεύει τις παροχές κατά περίπτωση το χρονικό διάστημα που ισχύουν οι παροχές αυτές, κατόπιν βεβαίωσης της ύπαρξης των ανάλογων πόρων από την οικονομική υπηρεσία των ΟΤΑ.

Ο νόμος αυτός -ο δικός σας νόμος, της συγκυβέρνησης ΣΥΡΙΖΑ - ΑΝΕΛ- χαρακτηρίστηκε από τη ΔΟΕ «κενό γράμμα» σε μια επιστολή που έστειλε στους τότε Υπουργούς της συγκυβέρνησης, γιατί δεν έλυσε επί της ουσίας το πρόβλημα. Άρα, το πρόβλημα υπήρχε, κύριε συνάδελφε, δεν δημιουργήθηκε ούτε πέρυσι ούτε φέτος.

Είναι ένας νόμος επίσης για τον οποίο η ΑΔΕΔΥ ζήτησε άμεση παρέμβαση των τότε Υπουργών Παιδείας -ο κ. Γαβρόγλου- και Εσωτερικών -ήταν ο κ. Σκουρλέτης- προκειμένου να εφαρμοστεί. Ο τότε Υπουργός Παιδείας κ. Γαβρόγλου δήλωσε ότι, όντως, υπάρχουν δυσκολίες εύρεσης στέγης και οικονομικού κόστους σε ορισμένα νησιά με αυξημένο τουρισμό και ότι υπάρχει άρθρο που αναφέρει ρητά πως ο δήμος πρέπει –ψευδές, γιατί ο νόμος έλεγε το ότι ο δήμος «μπορεί», όχι «πρέπει»- να συμβάλει στην επίλυση αυτού του προβλήματος.

Λίγους μήνες μετά από την ψήφιση αυτός ο νόμος τροποποιήθηκε από τη συγκυβέρνηση. Περιλάμβανε εφεξής, μόνο τους αναπληρωτές και όχι τους μόνιμους εκπαιδευτικούς, όπως στην αρχική του διατύπωση και οι λόγοι είναι προφανώς δημοσιονομικοί. Θα σημειώσω, όμως, εδώ -για να είναι πλήρως ενημερωμένοι όσοι μας ακούν- ότι την περίοδο της δικής μας διακυβέρνησης ο νόμος αυτός τροποποιήθηκε ξανά, ώστε τα κίνητρα να μπορούν να παρέχονται πλέον από όλους τους νησιωτικούς δήμους και επιπλέον και από τους ΟΤΑ του Β΄ βαθμού, όχι μόνο στους αναπληρωτές εκπαιδευτικούς, αλλά και στα μέλη του ειδικού εκπαιδευτικού προσωπικού και στα μέλη του ειδικού βοηθητικού προσωπικού.

Ερχόμαστε, λοιπόν, στο σήμερα: Είμαστε ιδιαίτερα ευαισθητοποιημένοι στις δυσκολίες που καλούνται να αντιμετωπίσουν οι εκπαιδευτικοί μας και ιδίως, αυτοί που τοποθετούνται σε νησιά και σε περιοχές οι οποίες έχουν μεγάλη τουριστική ανάπτυξη. Οι εκπαιδευτικοί που διορίζονται σε δυσπρόσβατες ορεινές, αλλά και νησιωτικές περιοχές όπου είναι εντονότατο λόγω του τουρισμού, μοριοδοτούνται με μονάδες συνθηκών διαβίωσης. Λαμβάνονται υπ’ όψιν κατά τη μετάθεσή τους στην περιοχή της μόνιμης κατοικίας τους, έχει θεσπιστεί επίδομα για τους εκπαιδευτικούς που υπηρετούν σε απομακρυσμένες παραμεθόριες και προβληματικές περιοχές, προχωρούμε γνωρίζοντας το οικονομικό βάρος των αναπληρωτών εκπαιδευτικών κάθε χρόνο από κοινού με τον Υπουργό Ναυτιλίας και τον Υφυπουργό Υποδομών και Μεταφορών σε πρωτοβουλία και θεσπίζουμε έκπτωση στα ακτοπλοϊκά εισιτήρια των αναπληρωτών εκπαιδευτικών και ο στόχος είναι προφανής: η διευκόλυνση της μετάβασης από τον τόπο της μόνιμης κατοικίας στον τόπο πρόσληψής τους και αντιστρόφως.

Στη δευτερολογία περισσότερα, κύριε συνάδελφε.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Κύριε Φίλη, έχετε τον λόγο.

**ΝΙΚΟΛΑΟΣ ΦΙΛΗΣ:** Άκουσα με προσοχή την κυρία Υπουργό να διαβάζει της υπηρεσίας το σημείωμα, το οποίο εξαντλήθηκε να μας λέει τι έκανε και τι δεν έκανε ο ΣΥΡΙΖΑ.

Ο ΣΥΡΙΖΑ έκανε, λοιπόν, πήρε την πρωτοβουλία. Εσείς δεν βελτιώσατε τίποτα. Εσείς τα έχετε κάνει μπάχαλο σε μια περίοδο όπου έχει, όπως ξέρετε, εκτοξευθεί το πρόβλημα. Δεν είμαστε στο 2017, είμαστε στο 2022. Σήμερα έχει εκτοξευτεί το πρόβλημα με το Airbnb, εκτοξευτεί το πρόβλημα με την ακρίβεια που ζει ο κόσμος γύρω του. Δεν είμαστε στο 2017. Είμαστε στο 2022, ξυπνήστε. Μην αντιπολιτεύεστε, λοιπόν, την Αντιπολίτευση, αλλά να κάνετε πολιτική υπέρ των πολιτών για τα σημερινά προβλήματα.

Κοιτάξτε, σας μίλησα συγκεκριμένα και μου απαντήσατε με γενικότητες και μια Αντιπολίτευση παρωχημένη. Σας είπα: Θα δώσετε το φοιτητικό επίδομα των 1.500 και 2.000 ευρώ στους καθηγητές, στους εκπαιδευτικούς τους δασκάλους που είναι σε παραμεθόριες περιοχές και τουριστικές περιοχές; Είναι επίδομα στέγασης. Θα το δώσετε; Συγκεκριμένη ερώτηση.

Δεύτερον, σας ρώτησα: Θα υπάρχουν φορολογικά κίνητρα και αντικίνητρα, προκειμένου να σπάσει η κακή αντίληψη για το πώς οι ιδιοκτήτες πολλών ακινήτων που τα ενοικιάζουν ως Airbnb θα μπορέσουν να ανταποκριθούν στη ζήτηση για στέγη εκπαιδευτικών; Θα βάλετε τέτοια κίνητρα;

Τρίτον -και αυτό είναι επίσης σημαντικό. Απαντήστε μας: Είναι δυνατόν να συζητάμε ότι σε καθηγητή θα κάνουν έξωση τον Ιούνιο και θα βρει σπίτι τον Οκτώβριο και να μην υπάρχει μια νομοθετική πρωτοβουλία; Νοικιάζουν σπίτια για επτά και οκτώ μήνες σήμερα! Τους διώχνουν πριν τις εξετάσεις του Ιουνίου, για να τους πάρουν αφού αρχίσουν τα σχολεία τον Οκτώβριο. Το ανέχεστε αυτό; Αυτό είναι καινούργιο φαινόμενο. Θα πάρετε καμμία πρωτοβουλία; Τίποτα απ’ όλα αυτά. Γενικότητες και πόσο φταίει ο ΣΥΡΙΖΑ και τι κακός είναι ο ΣΥΡΙΖΑ και ούτω καθεξής. Εσείς κυβερνάτε. Πάρτε μέτρα.

Τελευταίο θέμα: Κοιτάξτε, είναι προφανές ότι η αδυναμία σας -παρότι υπάρχει μια δημοσιονομική ελαστικότητα, λόγω της κατάστασης- να ανταποκριθείτε σε προβλήματα που έχουν παροξυνθεί τον τελευταίο χρόνο, είναι μια αδυναμία που δείχνει ανικανότητα διακυβέρνησης. Όχι μόνο ανικανότητα διακυβέρνησης, αλλά ευνοείτε και συμφέροντα. Μεσαία και μεγάλα συμφέροντα των ιδιοκτητών Airbnb στα νησιά -όχι με ένα-δύο διαμερίσματα που είναι οι άνθρωποι που θέλουν να βγάλουν ένα μικρό εισόδημα, όχι αυτούς. Αυτοί που έχουν πολλά διαμερίσματα, τετράγωνα ολόκληρα και κάνουν εμπόριο εις βάρος της κοινωνίας. Γι’ αυτούς θα βάλετε μέτρα ή θα αφήσετε το πράγμα να πηγαίνει έτσι;

Και κάτι τελευταίο: Μιλάει η Κυβέρνηση τώρα –τώρα το θυμήθηκε- για την ιστορία της στεγαστικής πίστης. Το θυμήθηκε εν παρόδω, διότι, αφού κατήρτισε το πρόγραμμα για το Ταμείο Ανάκαμψης, μετά θυμήθηκε το θέμα. Γι’ αυτό έβαλε μόνο 1 εκατομμύριο ευρώ για τα μάτια του κόσμου.

Ξαναλέω: Φοιτητικές εστίες, θα χρηματοδοτηθούν; Και με πόσα χρήματα; Άμεσα την επόμενη διετία από το Ταμείο Ανάκαμψης. Προβλέπεται αυτό το πράγμα στην αντίληψη της πράσινης ανάπτυξης. Ενεργειακά κτήρια: Πόσα χρήματα θα υπάρχουν εκεί; Δεύτερον και σημαντικό: Θα υπάρξει χρηματοδότηση των δήμων; Βεβαίως οι δήμοι είχαν αναλάβουν την ευθύνη, αλλά τώρα είναι ένα μεγάλο πρόβλημα. Θα τους χρηματοδοτήσετε; Που θα βρουν χρήματα οι δήμοι; Από πού θα βρουν χρήματα;

Πρέπει ο προϋπολογισμός να κατευθυνθεί στην ενίσχυση των δήμων και να αναλάβουν και οι δήμοι την ευθύνη τους -καμμιά αντίρρηση. Όχι, όμως, το κράτος να λέει αυτά που λέει ο κύριος Υφυπουργός, ο κ. Συρίγος για το κράτος «πατερούλη» κοροϊδεύοντας τους δήμους και τις τοπικές κοινωνίες. Βεβαίως χρειάζεται συνεννόηση των τοπικών κοινωνιών, βεβαίως χρειάζεται συνέργεια με τους δήμους, αλλά χρηματοδότηση από το κεντρικό κράτος, αλλιώς είναι λόγια. Λόγια, λόγια!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Άκουσα και εγώ την ανάγνωση του δικού σας σημειώματος που έκαναν οι δικοί σας συνεργάτες.

Να απαντήσω για τον κ. Συρίγο, παρ’ ότι ο κ. Συρίγος υπερασπίζεται μόνος του τον εαυτό του: Κανέναν δεν ειρωνεύτηκε. Εξήγησε και είπε παραστατικά «Τη δυνατότητα που έχουν οι δήμοι με την αρχή της επικουρικότητας να αναλαμβάνουν δράση». Τη «δυνατότητα», όχι την «υποχρέωση». Σε αυτά και μόνο αναφέρθηκε.

Και θα σας θυμίσω, εγώ δεν αντιπολιτεύομαι κανέναν, γιατί εγώ με τη θέση τη σημερινή εκπροσωπώ την Κυβέρνηση. Εσείς είστε η Αντιπολίτευση. Δεν θα έκανα καμμία –σας βεβαιώ- αναφορά στο δικό σας κακό και ατελέσφορο παρελθόν, εάν εσείς δεν με προκαλούσατε λέγοντας ψευδώς ότι το πρόβλημα δημιουργήθηκε πέρυσι και επιδεινώθηκε φέτος.

Επί της ουσίας, όντως υπάρχουν δυσκολίες για τη στέγαση. Το αναγνωρίζουμε όλοι. Τελευταία πολλοί δήμοι, με επιμέλεια και με τη δυνατότητα που τους δίνει ο νόμος και σε συνεχή συνεργασία με το Υπουργείο μας, ανέλαβαν πρωτοβουλίες για να επιλυθεί το ζήτημα αυτό.

Θα αναφέρω ενδεικτικά, ως καλό παράδειγμα, τον Δήμο Μυκόνου. Θα αναγείρει σχολικό κτήριο με ταυτόχρονη κατασκευή ξενώνων για τους εκπαιδευτικούς. Άλλη περίπτωση είναι ο Δήμος Ύδρας που θα μετατρέψει το πρώην γηροκομείο του νησιού σε ξενώνα για εκπαιδευτικούς και άλλους υπαλλήλους. Έχει καταβάλει ενίσχυση ενοικίου σε αναπληρωτές καθηγητές ήδη από το 2016. Ο Δήμος Δωρίδος παρέχει σε αναπληρωτές επίδομα στέγασης και σίτισης εδώ και δύο χρόνια.

Είναι πάρα πολύ σημαντικό αυτό που λέτε για την αύξηση του φοιτητικού επιδόματος και το αναφέρατε στο δεύτερο σκέλος της ερώτησής σας. Το στεγαστικό επίδομα από τα 1.000 ευρώ αυξήθηκε στα 1.500 ευρώ και κατά περίπτωση στις 2.000 ευρώ, όταν συγκατοικούν οι φοιτητές. Δεν μπορούμε να συγχέουμε, κύριε συνάδελφε, τις δύο περιπτώσεις, ούτε να τις διαχειριστούμε με τον ίδιο τρόπο.

Οι φοιτητές και τα θέματα της τριτοβάθμιας εκπαίδευσης έχουν συγκεκριμένη αντιμετώπιση. Οι εκπαιδευτικοί είναι υπάλληλοι που παρέχουν υπηρεσίες στην πρωτοβάθμια και στη δευτεροβάθμια εκπαίδευση και είναι άλλη κατηγορία με άλλη, ξεχωριστή αντιμετώπιση.

Γι’ αυτόν τον λόγο είναι υπό επεξεργασία, σε επίπεδο Προεδρίας της Κυβέρνησης, ένα κεντρικό σχέδιο με κίνητρα για την παραμονή, όχι μόνο των εκτελεστικών και άλλων υπαλλήλων, παράδειγμα των επαγγελματιών υγείας στις νησιωτικές περιοχές της χώρας. Είναι ένα σχέδιο που στοχεύει στη συνολική αντιμετώπιση του θέματος, όχι στην αποσπασματική διευθέτηση. Εκεί συνεισέφερε και το Υπουργείο μας με προτάσεις που είναι και κίνητρα για τους εκπαιδευτικούς των νησιών.

Συγκεκριμένα από το Γενικό Λογιστήριο του Κράτους εξετάζεται η δυνατότητα θέσπισης συγκεκριμένου χρηματικού επιδόματος, βάσει ιδιαίτερων συνθηκών κάθε περιοχής και η χορήγηση εφάπαξ ποσού αρχικής εγκατάστασης ή κουπονιών για στέγαση, για διατροφή, για θέρμανση και μετακίνηση. Εξετάζεται η μόνιμη μείωση στο εισιτήριο των μέσων μεταφοράς για το χρονικό διάστημα υπηρέτησης του υπαλλήλου σε συγκεκριμένες περιοχές. Εξετάζονται τυχόν φορολογικές ελαφρύνσεις και μείωση ασφαλιστικών εισφορών και η παροχή voucher για την αγορά ψηφιακού εξοπλισμού. Επιπλέον, σχεδιάζονται τρόποι ενίσχυσης της υποστήριξης από τους φορείς της τοπικής αυτοδιοίκησης για την εξασφάλιση στέγης και την προσέλκυση υλικών πόρων από τους τοπικούς επαγγελματίες.

Θα μπορούσαν κάλλιστα να αξιοποιηθούν οι…

**ΝΙΚΟΛΑΟΣ ΦΙΛΗΣ:** Πότε αυτά; Του χρόνου;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Τα εξετάζουμε και είναι στο Γενικό Λογιστήριο του Κράτους.

**ΝΙΚΟΛΑΟΣ ΦΙΛΗΣ:** Πότε θα γίνουν αυτά, κυρία Υπουργέ;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε συνάδελφε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ! Παρακαλώ, κύριε Φίλη!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Με διακόπτετε και προσποιείστε και τον αγανακτισμένο, όταν μόνος σας στην πρωτολογία σας ισχυριστήκατε ότι υπάρχουν και μεσοπρόθεσμα...

**ΝΙΚΟΛΑΟΣ ΦΙΛΗΣ:** Μας κοροϊδεύετε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φίλη, τι είναι αυτά; Μα, σας παρακαλώ! Ηρεμήστε! Ηρεμήστε για να ολοκληρώσει η Υπουργός.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Να σας πω, πέρα από τη δική σας κρίση, είναι και η κρίση εκείνων που μας ακούν.

Θα σας θυμίσω ότι μόνος σας είπατε ότι υπάρχουν μεσοπρόθεσμα, βραχυπρόθεσμα, μακροπρόθεσμα μέτρα. Αναφέρομαι σε αυτά και σας λέω, λοιπόν, ότι μπορεί να γίνει και χρήση από τις δημοτικές υπηρεσίες της δυνατότητας που έχει δώσει η Κυβέρνηση κτήρια τα οποία υπάρχουν, με κάποια μορφή ΣΔΙΤ, να τύχουν εκμετάλλευσης από ιδιώτες. Το εξήγγειλε ο Πρωθυπουργός στη ΔΕΘ, μιας που αναφερθήκατε και στις δικές σας υπερβολικές -όπως πάντοτε- εξαγγελίες.

**ΝΙΚΟΛΑΟΣ ΦΙΛΗΣ:** Για τώρα πείτε μας!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας λέω ότι είναι στο Γενικό Λογιστήριο του Κράτους.

Επίσης, είναι υπό επεξεργασία οι δυνατότητες μεγαλύτερης ευελιξίας στην κάλυψη του υποχρεωτικού ωραρίου των εκπαιδευτικών όσον αφορά στις αναθέσεις μαθημάτων μικρής παρέκκλισης, στη συμπλήρωση του υποχρεωτικού ωραρίου, αν δεν υπάρχει κοντινή σχολική μονάδα. Εξετάζεται, επίσης, η δυνατότητα έκδοσης ειδικής πρόσκλησης για κάλυψη συγκεκριμένων θέσεων με πρόβλεψη αυξημένων μορίων για την εντοπιότητα.

Για την ενίσχυση της εκπαίδευσης του ανθρώπινου δυναμικού εξετάζεται και σχεδιάζεται η εξασφάλιση δωρεάν παρακολούθησης μεταπτυχιακών προγραμμάτων του ΕΑΠ και εξ αποστάσεως προγραμμάτων διά βίου εκπαίδευσης, δωρεάν και ελεύθερη πρόσβαση σε ηλεκτρονικές βιβλιοθήκες και βάσεις δεδομένων, η κατά προτεραιότητα ή κατ’ εξαίρεση συμμετοχή σε επιμορφωτικά προγράμματα. Ο σκοπός βεβαίως, είναι να βελτιωθούν και να αυξηθούν οι προϋποθέσεις επαγγελματικής ανέλιξης.

Αν αυτά δεν σας ικανοποιούν, σας παραπέμπω στο δικό σας ανεπαρκέστατο και μίζερο εκπαιδευτικό παρελθόν.

**ΝΙΚΟΛΑΟΣ ΦΙΛΗΣ:** Ζήσε Μάη μου να φας τριφύλλι.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Εσείς και ζήσατε και το τριφύλλι φάγατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 21.24΄ λύεται η συνεδρίαση για την προσεχή Τετάρτη 28 Σεπτεμβρίου 2022 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**